
CAPITOLUL 1 
ASCUŢITA SABIE A BĂNUIELII 


Mergeam pe drumul Târgoviştei, îndemnându-mi 
calul din obişnuinţă. In urmă, credincios ca o umbră, se 
ţinea Stângaciu. Slujitorul meu nu mă văzuse niciodată 
atât de mohorât, cu toate că, în cei aproape doi ani de 
când trăia în preajma mea, trecuserăm amândoi prin 
grele încercări. Se mai apropia el uneori de mine 
dornic să schimbe o vorbă, dar privirea cu care-i 
răspundeam îl amuţea. Stângaciu se mulțumea atunci 
să fluiere a pagubă şi să-şi îndemne pintenogul la 
drum, nedumerit de ceea ce se petrecea în sufletul 
meu. Mă văzuse despărţindu-mă de Iro în bună pace. 
Grecoaica ne urmărise multă vreme cu privirea, 
fluturând o basma albă. Insă, după ce am trecut de 
cotul şleaului cu stejari înalţi şi groşi zâmbetul mi-a 
pierit de pe faţă, iar între sprâncene mi-a apărut o 
dungă adâncă. Stângaciu îşi dădea seama că eram 
tare necăjit, dar pricina suferinţei mele n-o bănuia. Sau 
cel puţin aşa îmi închipuiam. 

Pornind de la Bărbăteşti către cetatea de scaun, mă 


abătusem şi pe la Malul cu Flori. Nu mai trecusem de 
vreo lună pe la Radu Stan şi Iro, iar ceea ce auzisem 
despre traiul acestor doi tineri nu mă bucurase câtuşi 
de puţin. „Ce-o fi cu ei? mă întrebasem. Doar acu' un 
an, când i-am găsit în peştera aceea, din Bulgaria, îşi 
arătau unul altuia atâta iubire, încât numai moartea i- 
ar fi putut despărţi!” lro mă întâmpinase în pragul 
casei, cu faţa luminată de-o bucurie pe care nu şi-o 
ascundea. Ochii îi scânteiau ca niciodată, iar glasul 
parcă-i tremura uşor. Cu toate că deprinsese bine 
graiul românesc, mă poftise înăuntru în greceşte. 
Inainte însă de a păşi pragul o întrebasem: 

— Radu Stan e plecat? 

— Doar ştii bine că nu mai dă pe acasă, îmi 
răspunsese ea cu o privire dojenitoare. 

— Ce face băieţelul? schimbasem îndată vorba. 

— A împlinit chiar azi un an şi două luni... Slujitorii 
casei nu ştiau ce să mai facă pentru a mă simţi bine. 
Cunoşteau cu toţii că mă bucuram în ochii stăpânului 
lor de toată cinstirea şi de toate drepturile unui 
părinte. Şi aşa eram în fapt. Pentru că Dionisie Orbul, 
fostul meu tovarăş de arme, îmi lăsase cu limbă de 
moarte grija singurului său fecior, Radu Stan. Însă Iro 
nu îngăduise nici unuia dintre slujitori să se apropie de 
mine. Ea îmi turnase apa cu care-mi spălasem faţa de 
colbul adunat pe drum, din mâinile ei primisem cana 
cu vin şi tot Iro îmi rânduise bucatele pe masă. Şi în 
vremea aceasta gura nu-i stătuse nicio clipă. Înveselit 
de sporovăială ei, nu mă putusem abţine să-i zic la un 
moment dat: 

— Tare mai erai dornică să schimbi o vorbă cu 
cineva! 

— Nu-ţi dai seama că trăiesc aici singură cuc? îmi 


răspunsese repede şi glasul îi tremurase mai mult ca în 
clipa revederii. 

Încă nu vroiam să deschid vorba despre traiul ei din 
Malul cu Flori şi îndrugam la rându-mi vrute şi nevrute. 
Dar mă înşelam singur. Pentru că Iro nu făcuse altceva 
decât să pregătească momentul prielnic. 

— Ghiceşte-mi! îmi ceruse aproape poruncitor. 

Mare plăcere îmi făcea să-i ţin mâna subţire, cu 
degete lungi, firave. 

— Ce vrei să ştii? mă prefăceam a-i cerceta palma. 

— Cum sunt, se alintă ea. 

— Nu te cunoşti? 

Iro ridicase spre mine ochii mari, măsurându-mă cu 
stăruinţă. 

— Domnia ta te cunoşti? 

— Poate mai puţin ca oricine, rostisem cu glasul 
scăzut. 

— Hai, ghiceşte-mi! se arăta din ce în ce mai 
nerăbdătoare grecoaica. 

Nu încetasem a-i mângâia mâna cu palma mea 
mare, aspră, de oştean, şi a-i iscodi chipul neliniştit. 

— Ce te necăjeşte? 

— Totul! 

— Aici, mă prefăcusem iarăşi a-i citi în palmă, zice că 
eşti o fiinţă veşnic nemulțumită de soartă. 

— Şi n-am dreptate? Sunt ca un copac dezrădăcinat, 
se plânse Iro mai departe. 

— Nu-i vina lui Radu Stan, îi amintisem. Băiatul nu ți- 
a vrut decât binele. 

— Ştiu... Dar eu ce vină am? Hai! Spune mai departe, 
mă îndemnase ea cu un zâmbet care-mi dezvăluia cu 
câtă uşurinţă putea trece această femeie de la o stare 
sufletească la alta. 


Şi-n timp ce-i mângâiam în neştire mâna catifelată 
mă străduiam să-i desluşesc tâlcul liniilor subţiri din 
podul palmei. 

— Mai zice aici că-ţi plac podoabele. 

— Cui nu-i plac?! îmi întoarse Iro vorba. 

— Eşti născută cu un har: cel al zugrăvirii chipurilor 
pe pânză. Păcat că nu-l foloseşti. Ţi-ai ocupa vremea 
plăcut şi folositor, stăruisem eu. 

— Altceva! 

— Nestatornicia firii cu care eşti înzestrată poate 
scoate din răbdări şi pe cel mai potolit om. 

Iro îşi trăsese mâna cu furie. 

— De aceea îşi face Radu Stan de cap?! 

Ce puteam să-i mai spun? Că erau amândoi cumva 
prea tineri? Radu Stan abia împlinise douăzeci şi unu 
de ani, iar lro avea cam tot atât. 

— Dumitale, mă trezisem rostind aproape fără voie, 
ti-ar fi trebuit un bărbat mai copt. 

Vorbele-mi fuseseră, fireşte, necugetate. Dar asta n- 
o împiedicase pe lro să ofteze cu neprefăcută părere 
de rău. 

— Păcat că nu eşti mai tânăr! 

— La ce ti-ar fi folosit? 

— Presupun că ne-am fi înţeles bine, îmi răspunse 
ea, prinzându-mi mâna butucănoasă între degetele ei 
albe, cu vinişoare subţiri. Acum am să-ţi ghicesc eul!... 
Eşti un bărbat mândru. 

— Sunt ori mă „ţin” mândru? 

— Şi una şi alta, îmi zâmbise ea cu ghiduşie. Şi 
adăugase: Eşti tare priceput! 

— Hei, drăguță! oftasem împăcat cu mine însumi. 
„Dacă tânărul ar şti şi dacă bătrânul ar putea...” 

— Dar nu eşti bătrân, încercase Iro să mă convingă. 


— Eşti o diavoliţă! îmi scăpase fără voie. 

— Măcar de-aş fi! rostise ea cu părere de rău. 

— Mai vezi ceva în palmă? o îmboldisem cucerit de 
acest joc copilăresc. 

Ghicitoarea mea îşi ţuguiase atunci buzele roşii, 
cărnoase, vrând a-mi arăta cât de mare-i era strădania 
de a desluşi înţelesuri numai de ea ştiute. 

— Ştii să păstrezi o taină, rostise lro după clipe de 
lungă tăcere. 

— Asta aşa e! 

— Şi să fii credincios. 

— Nu-i o virtute chiar atât de mare! 

Simţisem apoi o tremurare a mâinii în care grecoaica 
îmi ţinea palma grea. Voia poate să-mi zică ceva care 
nu-mi prea plăcea. Cu vârful unghiei de la degetul 
arătător Iro mă înţepase în mijlocul palmei, zicându-mi: 

— Eşti viclean!... Zău!... Se vede aici! 

— Degeaba! Nu te pricepi! mă hotărâsem să sfârşesc 
jocul. 

— Nu-ţi convine ce-ţi spun, mă învinuise ea vădit 
nemulțumită. 

Dar eu îmi trăsesem de-acum mâna şi mă ridicasem 
de la masă, începând a umbla de colo-colo prin odaia 
largă. Grecoaica reuşise a-mi răscoli sufletul. 

— Unde-i Radu Stan? o întrebasem mai mult ca să 
rostesc ceva. 

— La curtea domnească, unde ai vrea să fie?! îmi 
răspunsese Iro, mirată de întrebarea mea. 

— Şi ce face acolo? 

— El ştie... El şi coconul... Se ţin numai de vânători, 
de petreceri şi de... femei... 

Se ridicase şi ea din jilţ pentru a-mi împiedica 
plimbarea, care o scotea din fire. Şi abia atunci îi 


zărisem lacrimile din ochi. lro nu mai era în stare să se 
stăpânească. 

— Nu mai pot! izbucnise ea deodată în hohote de 
plâns. Nu mai pot! Fă ceva! 

Cum puteam s-o ajut? De un an de zile trăia în casa 
lui Radu Stan, departe de locurile în care crescuse, 
printre oameni de alt neam şi de altă limbă. Singura ei 
mângâiere era băieţelul, care începuse a sta copăcel. 
„Tare-ţi mai seamănă!” îi ziceam mereu. „Nu ştiu cum 
aş trăi fără el”, îmi răspundea Iro de fiecare dată, cu 
chipul luminat de bucurie. Dar copilul nu putea umple 
decât o parte din singurătatea care o înconjura... în 
vreme ce cugetam la aceste lucruri lro mă apucă de 
mâini, cerându-mi hotărât: 

— Du-mă în Grecia... lar, dacă nu se poate, la 
Constantinopol. 

În loc de răspuns o priveam năuc. 

— Dar e cu neputinţă... Drumurile până acolo sunt 
împânzite de turci, atât pe apă, cât şi pe uscat... 
Aminteşte-ţi că abia am izbutit să te scăpăm din robia 
subaşei de la Târnovo şi să te trecem Dunărea. 

— Mai bine rămâneam în peştera aceea din Bulgaria, 
rostise Iro cu năduf. 

Izbucnirea ei mă durea. Dar nu-i făceam nicio vină. 
Prea era îndurerată! 

— Vorbeai de vremea când te aflai în peşteră, 
socotisem totuşi de cuviinţă să-i amintesc. Pe atunci 
Radu Stan ţinea la dumneata mai abitir ca la ochii din 
cap. De ce n-a rămas la fel? 

— E un mofturos! 

— Oare numai el sau şi altcineva? 

Răsucind pe deget un ciucure de la şalul cu care îşi 
acoperea umerii, lro începuse a plânge din nou. 


— De la început n-ai avut încredere în mine! 

— N-am crezut destul în iubirea pe care i-o arătai lui 
Radu Stan, mă grăbisem să-i răspund. Şi de fiecare 
dată văd că nu m-am înşelat. Dar mai rău decât toate 
e faptul că şi el şi-a dat seama de acest lucru... De 
aceea îşi caută alinare în vânătorile şi petrecerile 
coconului. 

— M-aş fi mirat să nu-i ţii parte! 

Îi zâmbisem totuşi cu înţelegere şi îi spusesem cu 
blândeţe: 

— E adevărat că Radu Stan e copilul meu de suflet, 
dar nici dumneata nu-mi eşti mai puţin dragă. 

Grecoaica mă măsurase însă cu o privire în care nu- 
şi ascundea deloc neîncrederea. 

— Şi cât de dragă-ţi sunt? mă întrebase ea. Fără a-mi 
pierde cumpătul îi răspunsesem: 

— Într-atât, fata mea, încât să înţeleg de ce-a trebuit 
să-i dovedeşti recunoştinţă celui care te-a scăpat din 
robie, te-a adus în casa lui şi te-a pus în toate 
drepturile unei soţii... Dar dumneata nu cunoşteai un 
lucru: recunoştinţa nu poate ţine locul iubirii! 

— Cât mi-a stat în putinţă l-am primit lângă mine, l- 
am mângâiat, se dezvinovăţise Iro. 

Nu pusesem nicio clipă la îndoială buna ei credinţă. 
Era dealtfel atât de tânără... Şi-apoi nu era vina ei că, 
în locul unui bărbat încercat de viaţă, cu o fire 
hotărâtă, care s-o poată stăpâni, soarta îi hărăzise 
drept soţ un tânăr la fel de necopt la minte ca şi ea. 
Pentru că le lipseau amândurora răbdarea, îngăduinţa, 
înţelepciunea. Aveau în schimb firi iuți, aprige, 
nestăpânite. Traiul lor împreună nu se mai întemeia 
nici pe dragoste, nici pe prietenie, nici măcar pe 
respectul cuvenit, oricărui alt om. Mă întrebam dacă nu 


începuseră chiar să se urască. 

— Trebuie să fac cumva, îmi rostisem gândul cu glas 
tare, încât să vă scap pe amândoi din această 
încurcătură. Doar ai simţit fără îndoială şi dumneata că 
Radu Stan e tare nefericit!... Nu-i uşor lucru să 
descoperi că femeia pe care o iubeşti te primeşte 
lângă ea din milă şi recunoştinţă. 

— M-am străduit să-l îndrăgesc, îmi mărturisise Iro cu 
vădită părere de rău. Şi era îndreptăţit să-l iubesc! Are 
un suflet ales. Nu ştiu care altul şi-ar fi pus viaţa în joc 
pentru o femeie care nu-i dăruise nici măcar prima ei 
iubire, purtând în schimb la sân fructul dragostei cu un 
alt bărbat! 

— Dacă l-ai fi iubit, Radu Stan ţi-ar fi iertat şi una şi 
alta. 

— Ar fi iertat. Însă n-ar fi uitat, oftă ea cu durere. 

— Acum ce-i de făcut? 

— Nu-i decât o singură scăpare, rostise Iro cu 
îndrăzneală. Să mă iei la dumneata! 

Rămăsesem mut de uimire. În lunga mea viaţă de 
oştean nu o dată mă pomenisem cu nevasta ori 
ibovnica vreunui prieten încercând să mă prindă în 
mreje. De fiecare dată, însă, mă prefăceam a nu 
pricepe. Nu le îndepărtam făţiş pentru a nu-mi face din 
ele aprige duşmance şi nici nu le pâram soţilor ori 
ibovnicilor. Ştiam că asemenea porniri erau trecătoare 
şi că în urma lor nu rămânea decât părerea de rău a 
neîmplinirii. 

— Nu mai sta în cumpănă fiindcă tot ai să mă iei, 
auzisem din nou glasul hotărât al lui Iro. Şi diavoliţa de 
grecoaică îmi râdea în nas cu neruşinare. 

Drumul pe care ne îndreptam spre Târgovişte nu era 
dintre cele mai bătătorite. Incât, la un moment dat, 


calul mi s-a împiedicat de o rădăcină ascunsă în colb şi 
s-a poticnit. Cum aveam mintea plecată aiurea n-a 
lipsit mult să cad din şa ca un nătâng. Cu o smucitură 
de frâu, Stângaciu şi-a strunit pintenogul. 

— Ce ai, stăpâne? m-a cercetat el fără a se mai 
sinchisi de căutătura rea a ochilor mei. 

— Pe dracu'! i-am răspuns oţărât. 

— Jupâniţa Iro ar face bine să-şi vadă de copil şi de 
bărbatul ei, a rostit Stângaciu cu năduf. 

Mi-am oprit calul, uimit de îndrăzneala slujitorului 
meu. 

— Ce tot vorbeşti acolo? 

— Domnia ta mă crezi prost, dar nu sunt, mi-a 
răspuns Stângaciu dojenitor. „Coasta de drac” din 
care-i făcută femeia a dus la pierzanie bărbaţi dintre 
cei mai vrednici! 

— Imi vezi tu capul sucit de-o muieruşcă? Fie ea 
chiar o diavoliţa tânără şi frumoasă? 

— N-am ce să mai văd! a oftat el iarăşi cu năduf. 
Sare oricui în ochi... Slujitorii şi roabele de la conac îşi 
dădeau coate şi se hlizeau în urma domniei tale. 

— V-aţi prostit cu toţii! am izbucnit supărat, dând 
pinteni calului. 

Era întâia oară când slujitorul meu îşi îngăduia să-mi 
vorbească astfel. Şi, dacă nu m-aş fi simţit cu musca 
pe căciulă, i-aş fi măsurat spinarea cu o jordie, apoi l- 
aş fi trimis la ocina părintească pentru a mai învăţa 
acolo cum trebuie să se poarte cu un stăpân pe care 
domnul Ţării Româneşti îl ridicase la rangul de boier. 

işi dădea şi Stângaciu seama c-a întrecut măsura. De 
aceea s-a apropiat spăşit, de mine, rostind cu glasul 
uşor tremurat: 

— Cu închinăciune şi durere în inimă te-oi ruga, 


jupâne... iertare!... M-a luat gura pe dinainte... Dar ai 
încredințarea mea că nu-i om pe lumea asta care să 
ţină mai mult la domnia ta. Şi nu pentru vreun folos 
anume... O bucată de pâine găsesc oriunde... 

— Bine, să sfârşim! am rostit a împăcare. 

În zare începeau să se desluşească zidurile cetăţii 
Târgovişte. După socotinţa mea mai aveam vreo cinci 
leghe de străbătut şi soarele se îndrepta grabnic spre 
asfinţit... „Ar trebui să iuţim pasul, îmi ziceam. Dacă 
ajungem la poarta cetăţii după apusul soarelui nu mai 
apucăm să pătrundem înăuntru”. Dar n-avea rost să 
scot sufletul din cai. Mersul în trap mărunt le era mai 
prielnic. „Şi-apoi, nu-i nicio grabă, mi-am mai spus. Pe 
Radu Stan pot să-l caut şi mâine, la Curte, iar noaptea 
o voi petrece foarte bine la hanul vechiului meu 
prieten, Dănişor”. 

Odată hotărât asupra acestui lucru, m-am întors la 
chinuitoarele mele gânduri. 

„Deci nu numai Stângaciu a văzut cum îmi aţine 
calea grecoaica. Şi slujitorii de la curtea lui Radu Stan 
îşi dădeau coate... Rea treabă!... Foarte rea! Asta 
înseamnă că va afla şi stăpânul lor, dacă nu cumva 
vestea i-a şi ajuns la urechi. Dar nu! Nu şi-a găsit Iro 
omul! Voi înăbuşi în faşă întreaga poveste”... Era 
gândul care m-a îndemnat să dau pinteni roibului. 

Aşezat la răscruce de drumuri mari, hanul lui Dănişor 
Lungu avea multă căutare. Hangiul ridicase un rând 
nou de grajduri, iar cele două ogrăzi forfoteau de care 
şi călăreţi care intrau ori ieşeau aproape fără zăbavă. 
De fiecare dată mă opream şi mă minunam de acest 
furnicar. Se întâlneau aici neguţători din cele patru 
zări, care grăiau mai toate limbile auzite de mine; 
purtau veşminte de catifea roşie, albastră, neagră, de 


mătase albă, galbenă sau verde. Îmbrăcămintea mea 
din piele de cerb părea aici săracă şi nelalocul ei. 

— De ce nu te îmbraci şi tu mai de doamne-ajută? 
mă dojenea, de obicei, Dănişor. 

— Nici cu tine nu mi-i ruşine, îi răspundeam, 
măsurându-i burdihanul ascuns sub şorţul din piele de 
vițel, prins de gât şi încins la mijloc. 

Poarta înaltă, din trunchiuri de fag necojite, era 
păzită de un slujitor înarmat până-n dinţi. Acesta mi-a 
făcut loc să trec, ridicându-şi căciula. Am auzit apoi şi 
glasul lui Dănişor, răguşit de poruncile date fără 
încetare. M-am oprit în mijlocul ogrăzii, aşteptând să 
descalece mai întâi Stângaciu, ca să-mi ţină scara. Insă 
Dănişor s-a dovedit mai iute decât slujitorul meu. 

— Ei, Doamne! m-a întâmpinat el. Pe cine mi-i dat să 
văd? Chiar azi m-am gândit la tine, sporovăia hangiul, 
ținându-mi scara. 

Am coborât din şa mai domol ca de obicei. Mă 
simţeam obosit din cale afară, cu toate că nu 
străbătusem cine ştie ce cale în ziua aceea. Lui Dănişor 
nu i-a scăpat încetineala mea. 

— Ehei, oştene! E vremea să ne cuminţim şi să ne 
aşezăm la casa noastră, alături de o nevastă tânără, 
care să ne toarne un cârd de plozi. 

L-am fulgerat cu o privire nu tocmai prietenoasă. 

— Despre ce „nevastă tânără” boscorodeşti acolo? 

— Doamne, supărăcios te-ai mai făcut! a căutat el 
îndată să mă împace. Ţi-am adus şi eu o urare. 

— Tu, hoţule, nu dai nimic pe degeaba... Nici măcar 
urări! 

Dănişor m-a apucat prieteneşte pe după umeri şi m- 
a poftit spre încăperile locuite de familia sa. Ori de câte 
ori îi păşeam pragul, vechiul meu prieten mă primea în 


casa cea mare ca pe un oaspete de seamă. Se 
înserase de-a binelea şi gazda a trebuit să aprindă 
lumânările din sfeşnice. Pe masa mare, grea, de stejar, 
se aflau rânduite coşuri cu mere, pere, nuci şi gutui. 
Mirosul răspândit de poame era îmbătător. 

— Aduc îndată ceva de-ale gurii şi-o oală cu tulbure, 
m-a îmbiat hangiul cu faţa lui lată, lucitoare, toată 
numai zâmbet. 

— N-ai face rău, am primit bucuros. Ştii doar că la 
mâncare şi la băutură nu dau înapoi. 

Dănişor s-a întors curând. Şi-n timp ce ne ospătam 
pe îndelete am început să tăifăsuim. Eu nu mai ieşisem 
cam de multişor din bârlogul de la Bărbăteşti, încât nu 
prea ştiam cum mai stăteau treburile pe la domnie. 

— Să ni-l ţină Dumnezeu sănătos pe vodă, a ridicat 
Dănişor cana cu tulburel. De câţiva ani nu ne-au călcat 
tara nici turcii, nici alte lifte. 

— Se cunoaşte! 

— Îmi merge bine, mi-a adeverit Dănişor. Dacă-i 
linişte în ţară, vin neguţători de pretutindeni: din 
Braşov, din Moldova, iar de când s-a împăcat vodă cu 
turcii sosesc şi din Jos. 

— Împăcarea asta din urmă a fost plătită cam 
scump, i-am amintit. 

— Măcar din Jos să avem pace... că din Sus... mi-a 
şoptit Dănişor. 

— lar nu se astâmpără neamul Dăneştilor? l-am privit 
îngrijorat. 

— Stau la pândă şi aşteaptă clipa prielnică, mi-a 
răspuns el. 

Dăânişor se număra printre oamenii care ştiau multe. 
Şi nu era de mirare, de vreme ce pe la hanul lui 
treceau solii ştiute ori venite în mare taină. Hangiul 


avea poate cel mai ascuţit auz din câte mi-a fost dat să 
întâlnesc şi cunoştea, ca şi mine, mai multe graiuri 
(doar ne petrecusem anii tinereţii ca lefegii în felurite 
oştiri străine), încât minţii sale treze şi isteţe nu-i scăpa 
nimic. Am început să-l iscodesc din nou. 

— Lui Vodă i-e teamă să nu fie lovit dinspre munţi? 

— Altminteri de ce-ar fi pus să se tocmească tabăra? 

— Unde-şi adună oamenii? 

— Se zice că mai jos, la Bălteni. 

Aveam o neagră presimţire „Când se va sfârşi oare 
lupta asta între fraţi?” mă întrebam. Am sorbit din cană 
o înghiţitură din tulburelul care începea să înţepe la 
limbă. Gura mi s-a umplut de mireasma tămâioasei. 

— Bun lucru! 

— Va fi un vin pe cinste, m-a încredinţat Dănişor. A 
fost o toamnă lungă, plină de soare. 

Am spart şi-o nucă. Dar nu începusem a ronţăi 
miezul uscat, când am auzit pe cerdacul lung al casei 
nişte paşi grei, ostăşeşti, care se îndreptau grăbiţi spre 
uşa încăperii noastre. M-am uitat nedumerit la Dănişor. 
Şi el era uimit. 

— Cine-o fi? l-am întrebat mai mult din privire. 

— Nu ştiu, a rostit hangiul, ridicându-se îngrijorat. Mi- 
am căutat prevăzător garda spadei şi mi-am rotit ochii 
în jur. 

După bunul meu obicei mă aşezasem cu faţa la uşă. 
În dreapta se afla intrarea în cealaltă încăpere a 
locuinţei lui Dănişor. Uşa de la cerdac a fost izbită în 
aceeaşi clipă în lături. In prag, un pâlc de oşteni ai 
domniei. Mă ţinteau cu priviri duşmănoase. Spada mi-a 
fulgerat din teacă. 

— Dă-te prins! mi-a poruncit căpetenia pâlcului. 

— De ce? s-a aşezat Dănişor în calea acestuia. 


— Nu te băga, hangiule! l-a împins căpetenia în 
lături. E un hiclean. 

N-am mai aşteptat alte desluşiri. Cu o lovitură de 
spadă am retezat lumânările din cele două sfeşnice, 
am prăvălit apoi masa spre cei ce voiau să mă prindă 
şi dintr-o săritură am ajuns lângă uşa din dreapta, 
strecurându-mă în cealaltă încăpere. Dar, în timp ce 
înţepeneam uşa, îi auzeam pe oştenii de dincolo 
îmbrâncindu-se unul pe altul, cu sudălmi furioase, prin 
întuneric. 

Copiii lui Dănişor, în număr de cinci, adunaţi în jurul 
unei mese scunde, se aflau tocmai la cină. Intrarea 
mea, atât de neaşteptată şi de neobişnuită pentru ei, i- 
a speriat. 

— Trebuie să mă ascund undeva, le-am spus. 

— Şi tata? au întrebat ei îngrijoraţi, auzind loviturile 
oştenilor în uşă. 

— N-a păţit nimic. Numai pe mine mă vor. 

— De ce? 

— Nu ştiu... O să aflu mai târziu. Dar acum trebuie să 
mă ascund iute. 

— Urcă în pod! mi-a arătat băiatul cel mare scara 
rezemată de perete. 

Eram gata să-i urmez sfatul, dar m-am răzgândit. 

— Nu-i bine, i-am zis. Acolo au să mă găsească. 

— Atunci bagă-te sub masă! i-a trecut prin minte. Mi- 
a venit să zâmbesc. Sub măsuţa lor scundă, rotundă, 
abia încăpea un copil, darmite o namilă de om ca 
mine. Şi-apoi... 

— Nu râde, nene! m-a dojenit băiatul. Podeaua de 
sub masă se desface, iar dedesubt este o ascunzătoare 
foarte bună... Dăm rogojina la o parte şi-o punem după 
aceea la loc. 


— Sunteţi nişte copii minunaţi! am rostit bucuros. 
Oştenilor să le spuneţi că m-am suit în pod! 

Fericiţi că aveau prilejul să facă o ispravă, copiii s-au 
apucat îndată de treabă. Cât ai bate din palme m-am şi 
ghemuit în ascunzătoare. Odraslele lui Dănişor au pus 
rogojina la loc şi s-au aşezat iarăşi la cină. 

La uşă, ca şi la ferestrele oblonite pe dinăuntru, se 
auzeau strigătele şi bufniturile mânioase ale oştenilor. 
— Cine mai este înăuntru? s-a răstit capul pâlcului. 

— Numai copiii mei, i-a răspuns Dănişor. Dar nu-i 
speriaţi! Sunt mici şi neputincioşi. 

— Să spună unde s-a ascuns vicleanu i-a cerut 
căpetenia. 

— Băieți! a strigat Dănişor copiilor. Unde s-a dus 
nenea Drăguşin? 

— În pod! a răspuns băiatul cel mare. 

— Luaţi seama la acoperiş! le-a poruncit atunci 
oştenilor săi căpetenia. lar tu, i-a cerut hangiului, 
spune-le copiilor să deschidă uşa! 

— Băieți! i-a îndemnat iarăşi Dănişor. Daţi-ne 
drumul! i 

— Numaidecât! a sărit băiatul cel mare de la masă. Il 
auzeam tropăind către uşă, apoi căznindu-se să 
desfacă bârna proptită bine de mine. 

— Nu pot, tată! s-a plâns băiatul. E înţepenită tare de 
tot. 

— Să-i ajute şi ceilalţi! a răcnit căpetenia. 

— Veniţi cu toţii la uşă! şi-a strigat Dănişor din nou 
copiii. 

Drăcuşorii lui însă mai mult se jucau decât ajutau. Cu 
chiu, cu vai, după o vreme s-au hotărât să desfacă 
bârna. Capul pâlcului, însoţit de alţi oşteni, a dat 
năvală înăuntru. A înconjurat iute cu privirea încăperea 


apoi a poruncit însoţitorilor săi: 

— Repede! în pod! 

Hangiul, ghicind după purtarea copiilor unde eram 
ascuns, a prins a se linişti. 

Şi, când la gura podului apăru cineva, îşi înmuie pe 
neaşteptate glasul. 

— Aşa, copilaşi! Nu vă temeţi! Nenea nu vă face 
nimic! L-a trimis tata cu treabă în pod. 

— Ce tot boscorodeşti acolo? s-a răstit capul pâlcului 
în timp ce cobora scara. 

— Mi-aţi speriat copiii, i-a răspuns hangiul îngrijorat. 
Pe trepte mai cobora un oştean. L-am auzit slobozind 
un oftat. 

— Ne-a scăpat! 

— Dacă s-a urcat pe acoperiş nu mai puneţi mâna pe 
el, i-a prevenit hangiul. Sare de pe o clădire pe alta 
până la grajdul din fund... Păziţi mai degrabă să nu 
ajungă în miriştea de mei... De acolo n-are decât o 
fugă bună până în câmp... lar pe întunericul ăsta, nici 
Maica Precista nu-l mai dibuieşte printre tufe şi copaci. 

— Mai opreşte-ţi meliţa! s-a răstit capul pâlcului la 
hangiu, iscodind mereu ungherele încăperii. Niculae! 
şi-a chemat apoi însoţitorul. Rămâi de pază aici. Dacă 
se iveşte cumva hicleanul ne strigi. Şi înainte de-a păşi 
spre ieşire i-a spus hangiului: Cu dumneata mă 
socotesc altă dată. 

Cum se îndepărtă căpetenia Dănişor a început să 
dovedească iarăşi râvnă mare în îngrijirea copiilor: 

— Ce să vă mai dea tata? Nuci? Mere? Must? 

— Must! au strigat copiii într-un glas.. 

— Vă aduce tata îndată... Şi mata, oşteanule, nu 
pofteşti nimic? Ţi-o fi ajuns cât ai alergat astăzi. 

— S-o ia dracul de slujbă! a răbufnit oşteanul. De la 


amiază tot într-o goană o ţinem. 

— Dar ce s-a întâmplat? 

— Spătarul Neagoe a fugit cu vistieria ţării. 

— Doamne apără şi păzeşte! şi-a plesnit Dănişor 
palmele de uimire. Da' cum se poate una ca asta? ŞI 
când s-a făptuit asemenea poznă? 

— Az' noapte se crede. Dar vistiernicul a descoperit 
furtul abia pe la amiază. 

— la pofteşte, rogu-te! Pofteşte alături, ca să-ți 
răcoreşti gâtlejul cu o cană de vin nou. Am o 
tămâioasă grozavă... N-ai băut de mult aşa ceva... 
Poate niciodată... E vin făcut de mine... Pofteşte! 

Oşteanul mai stătea încă în cumpănă. 

— Zici că vicleanul nu mai e pe aici? 

— Pun gâtul! l-a încredinţat Dănişor. Asta-i vulpoi 
bătrân... Când simte primejdia fuge de mănâncă 
pământul. 

Oşteanul l-a urmat pe Dănişor în casa cea mare, iar 
copiii au rămas pe loc, neştiind ce să facă. Prin uşa 
deschisă l-am auzit însă pe Dănişor poruncindu-le: 

— Să nu vă mişcaţi de acolo că vă mănâncă gaia! V- 
ajunge cât v-aţi zbenguit toată ziua. 

Copiii au înţeles şi nu s-au clintit de la masă. Abia 
după vreo jumătate de ceas hangiul s-a înapoiat în 
încăpere. A dat măsuţa şi rogojina la o parte, ajutându- 
mă să ies din ascunzătoarea în care stătusem ghemuit 
ca într-o raclă. 

— Au plecat? m-am grăbit să-l întreb. 

— Te caută prin jurul hanului, m-a înştiinţat el. 

— Şi oşteanul rămas de pază? 

— E alături. 

M-am uitat nedumerit spre cealaltă odaie. 

— L-ai „cumpărat”? 


— Într-un fel, mi-a zâmbit Dănişor cu subînţeles. 

Nu prea ghiceam tâlcul vorbelor lui, dar m-am 
încumetat să păşesc dincolo. Oşteanul dormea adânc, 
cu capul pe masă. 

— Era însetat, nu glumă, i-am spus zâmbind lui 
Dănişor. 

— Hai, nu mai sta la taclale, m-a zorit el. Şterge-o 
repede până nu se întorc ceilalţi. 

— Unde? l-am întrebat descumpănit. 

A ridicat şi Dănişor din umeri. Dar când a văzut cu 
câtă jinduire cercetam îmbrăcămintea oşteanului a şi 
făcut semn spre patul înalt, cu zestrea clădită până 
aproape de tavan. 

— Să-l dezbrăcăm repede şi să-l culcăm aici. 

In timp ce îmbrăcam noile straie l-am întrebat pe 
hangiu: 

— Inainte de a-i da „leacul somnului” nu l-ai tras de 
limbă? De ce sunt căutat cu atâta osârdie? 

— Toţi prietenii spătarului Neagoe sunt închişi în 
beciurile domneşti, m-a lămurit el. Lui vodă îi e teamă 
de o răzmeriţă. 

— L-au prins oare şi pe Radu Stan? 

— Chiar în iatacul jupâniţei Neacşa ! 

— Nefericitul! am oftat din adâncul inimii, în vreme 
ce-mi trăgeam cizmele oşteanului. Şi doar i-am pus în 
vedere că femeia asta are să-l ducă la pierzanie... 
Spătarul a lăsat-o de rea, iar el a luat-o de bună. M-am 
uitat apoi la oşteanul care dormea între perne, fericit 
ca un mire: Cu ăsta ce faci când se trezeşte? 

— Până mâine la amiază nu mai deschide ochii, m-a 
încredinţat Dănişor. lar când s-o trezi am să-l 
despăgubesc pentru tot ce-a pierdut, dăruindu-i şi ceva 
pe deasupra. 


— Eşti băiat deştept, l-am lăudat. 

Am dat să scot punga cu galbeni, însă Dănişor m-a 
oprit: 

— Păstrează-ţi gologanii... Au să-ţi trebuiască... Ne 
socotim altă dată... Dar nu mai sta în lumină... Parcă 
vine cineva... 

Se auzeau, într-adevăr, nişte paşi grei pe cerdac. Am 
strâns mâna lui Dănişor şi-am ieşit în întuneric. 

— Hei! Neculai! l-am auzit strigând pe capul pâlcului. 

— Poruncă! m-am prefăcut răguşit ca să nu fiu 
recunoscut. 

— L-ai zărit cumva? 

— Nici pomeneală. 

— La cai! a glăsuit acesta cu necaz. Am pornit după 
el, tropăind de-a lungul cerdacului. 

Ceilalţi oşteni aşteptau o nouă poruncă. Căpetenia a 
încălecat. Am sărit şi eu pe bidiviul lui Neculai. Calul îşi 
muşca nărăvaş zăbala. 

— Înapoi, în cetate! a strigat căpetenia. 


CAPITOLUL 2 
UN LAȚŢ PENTRU MARELE VORNIC 


La ieşirea din ograda largă a hanului am rămas 
încremenit. Statura paznicului, în măsura în care o 
puteai desluşi pe întuneric, semăna cu a slujitorului 
meu. 

„Dacă-i el cu adevărat, mi-am zis, apoi Stângaciu a 
făcut o treabă bună. Inseamnă că a pus caii la adăpost 
şi-a aflat totodată de pacostea căzută pe capul meu... 
Are el Dănişor grijă cum să-l îndrume mâine dimineaţă 
ca să-mi vină în ajutor”. 

Bucuros că slujitorul meu se găsea în afara 
primejdiei am pornit în galop pe drumul Târgoviştei, 
hotărât să pătrund chiar în noaptea aceea în cetate. 
Îmi era teamă de viaţa lui Radu Stan. Prins în iatacul 
jupâniţei Neacşa, soarta lui atârna de un fir de păr. 

„Cu orice chip trebuie să ajung la Vlad Dracul, îmi 
spuneam, strângând frâul cu îndârjire. Voi pune capul 
chezăşie că niciunul dintre noi doi n-avem vreun 
amestec în furtul vistieriei făptuit de spătarul Neagoe”. 
Şi apoi nici nu mă aflasem în vremea asta la 
Târgovişte. Şi de aveam vreo vină mai trăgeam fără 
grijă, în văzul tuturor, la hanul lui Dănişor? lar în 
privinţa lui Radu Stan? „Aici e aici!” mă gândeam cu un 
început de teamă. Ce ştiam eu despre isprăvile din 
ultima vreme ale „copilului meu de suflet”? Că trăia cu 
fosta ibovnică a lui Neagoe era lucru cunoscut de toată 


lumea. Dar de la asta şi până la alte fapte... „Cu 
neputinţă! mă îndârjeam împotriva unui asemenea 
gând. Radu Stan nu-i decât victima acestor nefericite 
împrejurări”. 

La poarta cetăţii străjile au lăsat ceata noastră să 
treacă fără nicio oprelişte, iar acolo ne-am îndreptat 
spre vornicie. 

„Trebuie să mă răzleţesc cât mai repede”, îmi 
spuneam. 

Şi fără a mai sta pe gânduri am trecut frâul peste 
capul calului, m-am lungit apoi pe gâtul acestuia, şi-am 
tras de dârlog. Prins de-un picior în laţ, animalul s-a 
poticnit. M-am lăsat atunci cu toată greutatea în faţă. 
Bietul cal a îngenuncheat, azvârlindu-mă, şi pe mine la 
pământ. 

— Ce faci, neghiobule? mi-a strigat careva. 

Dar m-au lăsat în urmă grăbiţi să ajungă la vornicie. 
Asta şi doream. Calul s-a ridicat, tremurând din tot 
corpul. Se speriase rău. L-am luat de dârlogi şi-am cotit 
pe-o uliţă dosnică. Sărmanul animal şchiopăta. 

In cetate mişunau peste tot oşteni înarmaţi până-n 
dinţi. Vodă rânduise o pază straşnică. Toţi locuitorii, 
chiar şi marii dregători, se zăvorâseră în încăperile lor. 
Porunca era limpede. Nimeni, în afară de oamenii 
vorniciei, nu avea voie să umble pe uliţi. Şi când se 
încrucişau oştenii îşi cereau vorba de trecere. Noroc că 
o auzisem rostită cu glas tare de capul pâlcului la 
intrarea în cetate. O foloseam ori de câte ori eram 
oprit. lar calul meu beteag, purtat de dârlogi, mă ajuta 
să nu dau de bănuit. 

In dreptul odăilor jupâniţei Neacşa am încetinit paşii. 
Fosta locuinţă a lui Bordea era păzită cu străşnicie. 

„Trebuie să pătrund neapărat la jupâniţă”, îmi 


spuneam. 

Ca să îndrept privirile străjilor în altă parte, am 
slobozit calul de frâu şi l-am îndemnat să meargă 
singur prin faţa odăilor. Bietul animal m-a ascultat şi-a 
pornit şchiopătând. Prima strajă s-a minunat cu glas 
tare de asemenea arătare ivită în puterea nopţii. 

— Ce-i, bre? a întrebat altă strajă. 

— Un cal slobod, înşeuat, care vine încoace 
şchiopătând. 

— Lasă-l în plata cerului! 

— O fi având şi el un stăpân! a stăruit primul oştean. 

— Să fie sănătos, a grăit al doilea străjer cu 
nepăsare. Şi-n timp ce paznicii se ciorovăiau în jurul 
calului fără stăpân, m-am strecurat printr-o intrare 
tainică, de care aflasem în urmă cu aproape doi ani. 
Neacşa mă ajutase atunci să ajung pe această cale în 
încăperea bărbatului ei, Bordea, nepotul vornicului 
Manea. Uşa s-a lăsat lesne răsucită, semn că Neacşa o 
folosea mereu. Când m-a zărit prin crăpătura mare 
făcută în perete, stăpâna casei a amuţit de spaimă. A 
dat apoi să ţipe. Dar n-a mai apucat. l-am astupat gura 
şi-am rugat-o din tot sufletul să stea cuminte, că nu 
aveam de gând să-i pricinuiesc niciun rău. Ea m-a 
cunoscut şi mi-a dat să înţeleg că va fi supusă. Am 
lăsat-o slobodă şi mi-am scos coiful, ca să-mi vadă mai 
bine chipul. Neacşa a început să-şi revină din spaimă şi 
să răsufle în voie. 

— Ce cauţi aici? m-a certat jupâniţa, repezindu-se în 
acelaşi timp la uşa care dădea în cealaltă încăpere, 
pentru a se încredința că nu eram auziţi. Nu eşti în 
toate minţile, a reînceput ea dojana. Fugi cât poţi de 
repede din cetate. Eşti urmărit! Dacă te prind oamenii 
domniei, ajungi pe mâna gâdelui ori te spintecă vodă 


cu mâna lui. 

— Pentru ce? mi-am arătat nedumerirea. 

— Spătarul Neagoe ne-a adus pe toţi la pierzanie, a 
început jupâniţa să se văicărească. 

Era deci adevărat. Neagoe golise vistieria şi fugise cu 
averea domnească din cetate. 

— De ce? am întrebat. De ce-a făptuit asemenea 
nemernicie? 

— L-au momit Dăneştii... Aşa se crede... Numai la ei, 
la Braşov, a putut să fugă. 

— Era supărat pe domn? 

— În ultima vreme spătarul cârtea mereu împotriva 
înţelegerii la care ajunsese vodă cu turcii... Era cu 
osebire necăjit pentru faptul că domnul a înapoiat 
turcilor pe sărmanii aceia de bulgari scăpaţi anul trecut 
din robie. 

Am luat apărarea lui Vlad Dracul. 

— Dacă nu-i înapoia pe bulgari, turcii veneau cu 
război peste ţară... lar norodu-i sătul până peste cap 
de urgie. 

Nu mă dumiream însă ce căuta Neagoe la Dănești. 
Din câte ştiam spătarul nu-i avusese niciodată la inimă. 

— În treaba asta e amestecat altcineva mai mare şi 
mai puternic, mi-am mărturisit îndoiala. 

— Mi-i teamă că zilele lui Vlad Dracul sunt 
numărate, şi-a dezvăluit Neacşa teama. Ce ne facem? 
îmi căuta ea mereu privirea. Pe mine ar putea să mă 
surghiunească la vreo mănăstire, însă voi... 

— Trebuie să ajungem neapărat în faţa domnului, i- 
am zis. Numai aşa avem scăpare. 

— Şi ce să-i spunem? 

— Că n-am ştiut nimic din tot ce-a pus spătarul la 
cale. 


— N-are să creadă... E turbat de furie. 

— li făgăduiesc să pornesc cu Radu Stan după 
spătar! strigam bătând înciudat cu pumnul peste 
genunchi. 

Neacşa mă privea cu milă. 

— Vodă are să-ţi râdă în nas, m-a potolit ea. Nu mai 
are încredere în nimeni... Şi-apoi făgăduiala dumitale e 
copilărească. Ştii bine că n-ai s-o poţi îndeplini! 

Era atâta adevăr în spusele acestei femei, încât mi- 
am aplecat grumazul ca un animal dus la tăiere. Dar 
nu înţelegeam să mă las înfrânt fără luptă. 

— Am să-i spun lui vodă că întotdeauna mi-am ţinut 
făgăduielile... Şi mai ales atunci când i l-am adus legat 
fedeleş pe hicleanul de Bordea. 

— In alte împrejurări l-ai prins pe răposatul meu 
bărbat, mi-a amintit Neacşa, şi alta era puterea de 
atunci a vornicului. 

Jupâniţa avea deplină dreptate. Manea căpătase la 
Curte o putere mai mare ca niciodată. Ajungea să 
rostească un nume şi cel care-l purta se şi pomenea 
înhăţat de oamenii vorniciei. 

M-am uitat totuşi posac la Neacşa. 

— Mare păcat ţi-ai făcut, jupâniţă! 

— Ce vrei să zici? m-a privit ea mirată. 

— Dacă nu-l ţineai pe Radu Stan în preajma domniei- 
tale, acum nu zăcea în beciurile domneşti. 

— Mai întâi nu l-am chemat eu, ci a venit nepoftit, 
mi-a răspuns Neacşa jignită. Apoi n-a fost niciodată 
singur la mine, ci împreună cu coconul şi cu alţi tineri 
de seama lor. 

— Unde se află acum coconul? 

— Vodă l-a trimis în mare grabă la Bălteni, în tabără. 

Pe cocon trebuia deci să-l scot din socotelile mele, 


iar calea spre Vlad Dracul îmi era închisă de Manea. 
Încât singurul de care mă mai puteam folosi era chiar 
dumnealui, marele vornic. Dar cum se putea pune 
mâna pe el? Cine era oare în stare să-l aducă într-un 
loc ferit ca să stau cu el de vorbă, nestingherit de 
nimeni? 

— La ce te gândeşti? m-a iscodit atunci Neacşa. 

— Ai putea ajunge la vornic? am întrebat-o fără ocol. 

— Pentru ce? 

— Ca să-i făgăduieşti un lucru pentru care ar făptui 
orice. 

— Anume? 

— Să intre în stăpânirea vistieriei domneşti luată de 
spătarul Neagoe. 

Neacşa a izbucnit în râs. 

— ÎI crezi chiar atât de prost? 

— Vorbesc cu temei, jupâniţă, am stăruit cu glasul 
apăsat. Spătarul n-a dus averea asta peste munţi. 

— Şi ce l-a putut împiedica s-o facă? m-a privit ea 
neîncrezătoare. 

— Banii ar fi încăput în mâinile pârgarilor de la Bran 
ori ale judelui Braşovului. 

Neacşa mi-a ghicit iute gândul. 

— Vrei să mă duc la vornic şi să-i spun că ştii unde 
se află vistieria furată? 

— Întocmai, jupâniţă! 

— Si dacă înghite momeala? 

— Pofteşte-l aici, în încăperea unde l-am scărmănat 
altădată şi pe Bordea. 

— Treci dincolo ca să mă îmbrac, mi-a cerut jupâniţa 
fără a mai pierde vremea. 

Abia atunci am văzut că se afla într-o cămaşă 
subţire, de mătase, peste care azvârlise în grabă un 


şal. 

Aşteptam în fosta odaie de lucru a lui Bordea sosirea 
lui Manea, încredinţat că Neacşa se va da peste cap 
pentru a-l ademeni pe marele vornic. Mă pitisem într-o 
adâncitură a zidului, ascunsă de un dulap care se 
răsucea pe o inimă de fier. După socoteala mea se 
scursese cam un ceas şi jumătate de la plecarea 
jupâniţei când am auzit scârţâind uşa de la intrare, 
apoi nişte paşi uşori, de femeie, urmaţi de un mers 
greu, ostăşesc. 

— Te  înştiinţez, nepoată,  glăsuia vornicul 
pătrunzând înăuntru, să nu încerci a mă atrage în vreo 
capcană, pentru că n-ai să izbuteşti. Am pus să fie 
păzite cu străşnicie toate ieşirile... Nicio muscă nu 
scapă din casa asta fără porunca mea. 

— Am văzut, a râs Neacşa şăgalnic. 

— Omul tău e aici? s-a arătat vornicul zorit. Nu-l 
văd... E la tine în iatac? 

— Nu! Dar nu te osteni să-l cauţi, că tot nu-l găseşti! 

— Copilă! a înştiinţat-o iarăşi dregătorul. Să nu-ți pui 
boii în jug cu mine.. Sunt om bătrân şi nu prea ştiu de 
şagă... Dacă încerci să-ţi baţi joc de părul meu cărunt, 
te bag între zidurile mănăstirii pentru toată viaţa... 
Cine-i omul acesta? 

Neacşa s-a sprijinit cu un şold de masa de lucru a 
fostului ei bărbat şi a apucat pana de scris, pe care i-a 
arătat-o dregătorului. 

— Vreau să am mai întâi o chezăşie. 

— Ce fel? a măsurat-o acesta cu priviri bănuitoare. 

— Să ştie şi el că va pleca slobod din cetate. 

— E urmărit de oamenii mei? 

— Pas cu pas. 

— Nu-i cumva chiar spătarul? 


— Nu! a izbucnit Neacşa în râsul ei uşor gâlgâit. 
Neagoe o fi petrecând la vremea asta cu prietenii săi 
din Braşov. 

— Atunci cine e? 

— Întâi chezăşia! 

— Făgăduiesc, s-a învoit vornicul. 

— Făgăduială scrisă, a stăruit jupâniţa. 

— Am zis! s-a burzuluit dregătorul. 

— Acum! i-a arătat jupâniţa pana şi hârtia de scris 
de pe masă. 

— Dar nu-i drept, s-a împotrivit vornicul. Dacă îţi dau 
înscrisul şi aflu apoi că m-ai minţit? 

— Mă închizi la mănăstire pe toată viaţa... Parcă aşa 
ne-am înţeles... 

Vornicul a icnit de ciudă, dar s-a aşezat la masă. 

— Scrie aşa, i-a cerut Neacşa, împingându-i hârtia în 
faţă. „Din porunca şi voinţa Domnului, purtătorul 
acestui pitac are îngăduinţa să plece din cetate slobod, 
nevătămat de nimeni şi la orice ceas al zilei sau al 
nopţii”. 

Auzeam scârţâitul penei pe hârtie. Şi-n sinea mea îmi 
ziceam că Radu Stan nu făcuse o alegere prea rea 
pripă-şindu-se în iatacul acestei femei isteţe. 

— Gata! a rostit dregătorul. 

— Şi pecetea! i-a amintit Neacşa. 

Vornicul a luat bucata de ceară din mâna jupâniţei, a 
încălzit-o la lumânare şi a îndesat-o pe hărtie. 

— Nu pecetea din deget, ci aia domnească, de la 
brâu, i-a cerut din nou Neacşa. 

— Amarnică nepoată mi-a dat Dumnezeu! a oftat 
dregătorul, supunându-se. Dar să ştii că pitacul îl ţin la 
mine până ce mă-nţeleg cu voi. 

— De bună seamă, a primit Neacşa. 


— Hai, cheamă-cţi îndată omul!... N-am vreme de 
pierdut! 

Neacşa s-a dus mai întâi la cele două uşi, pe care le- 
a zăvorât bine în timp ce Manea căuta nedumerit cu 
privirea în jur. 

— Zici că se află aici? 

— Eu nu mă joc cu vorbele. 

— Spune-i să iasă odată! 

— lată-mă, mărite vornice! am răsărit pe neaşteptate 
în spatele dregătorului. 

Manea s-a răsucit ca o sfârlează. 

— Dumneata? a izbutit în cele din urmă să 
bolborosească. 

— Ştiu că nu astfel voiai să mă întâlneşti, ci între 
zidurile beciurilor domneşti, l-am înfruntat. 

— Nu-i vremea trecută nici acum, m-a înştiinţat 
dregătorul, recăpătându-şi graiul. 

Dacă voiam să câştig trebuia să nu-i dezvălui niciun 
pic de slăbiciune. De aceea am şi scurtat vorba. 

— Ţi-a spus jupâniţa cum stă treaba? 

— Mi-o fi zis, dar mare lucru n-am priceput. 

— În scurt, ce poftiţi de la mine? 

— Să-l slobozeşti pe Radu Stan din beciurile 
domneşti, i-am cerut fără ocol. 

Dregătorul s-a uitat pieziş la nepoată-sa. 

— Acestei jupâniţe îi cam sfârâie călcâiele după el! 

— Oameni suntem, am încercat o împăcare. Trebuie 
s-o înţelegi şi pe ea... N-are bărbat. 

— A avut! mi-a amintit Manea. 

— Bărbatul luat cu cununie nu-i totdeauna şi cel de 
inimă, am adăugat. 

— Dacă le-am avea toate numai după pofta inimii! a 
glăsuit dregătorul mai mult pentru sine. Mai trăieşti şi 


cum se cere, nu numai cum doreşti... Parcă eu n-aş 
vrea, de pildă, să fiu domn în ţara asta?! 

I-am aruncat îndată laţul. 

— Şi de ce n-ai fi? 

— Vorbeşti în dodii! s-a ferit însă vornicul. 

— Cu averea pe care o ai, am stăruit, şi cu ce-o mai 
da Domnul... 

— Care Domn? mi-a râs Manea în nas. Vlad Dracul? 

— De ce n-ar fi Domnul ceresc? 

Trezit ca dintr-o dulce visare, vornicul s-a răstit la 
mine: 

— Mă mai porţi mult cu vorba ? 

Era momentul să-i întind ademenitoarea nadă. 

— Ştiu unde a ascuns spătarul Neagoe vistieria 
furată. 

— Nu-l mai numi spătar, mi-a cerut Manea cu 
asprime. Nu s-a dovedit vrednic de asemenea cinste. 

— lertare! 

— Aşa! s-a arătat apoi mulţumit de răspunsul meu. Şi 
ce ziceai de Neagoe? 

— Cunosc locul unde a ascuns vistieria furată. 
Vornicul a pufnit în râs. 

— Şi eu îl cunosc. 

l-am zâmbit cu îngăduinţă. 

— Te înşeli, boierule... N-a luat-o cu el la Braşov... A 
lăsat-o în ţară. 

Fire nestăpânită, Manea a sărit ca ars. 

— Ascultă, Drăguşin sin Ursu!... Pe care dintre noi ÎI 
socoteşti prost? Pe mine, pe Neagoe ori pe amândoi 
deopotrivă? 

— Dacă te credeam prost, - iartă vorba, dar domnia 
ta ai folosit-o - nu te chemam la ceasul acesta de 
noapte şi-n această casă, pentru a ajunge la învoială, i- 


am grăit senin. 

Ne priveam unul pe altul pe sub sprâncene. Cu 
urechile ascuţite, ochii mici, piezişi, veşnic căutători, 
faţa mică, îngustă, uscată, cu o gură tăiată până 
aproape de urechi, cu nişte dinţi lungi, îngălbeniţi, 
tociţi de trecerea anilor, vornicul avea ceva de 
sălbăticiune şireată. Nu era deloc trupeş. Insă se arăta 
vânjos şi osos. Îl bănuiam iute în bătălie şi îndemânatic 
în mânuirea armelor. Pe scurt, nu era bine să ţi-l faci 
duşman. Dar n-aveam încotro. Pentru că el a trimis 
oameni la han ca să mă prindă şi tot el purta 
sâmbetele lui Radu Stan. 

— De ce ţi-aş da totuşi crezare? a rupt Manea 
tăcerea. 

— Pentru că m-am lăsat de bună voie în mâinile 
domniei tale, i-am zis. Ajunge să faci o singură strigare, 
pentru ca întreaga ceată de oşteni să năvălească 
asupra mea. 

Vornicul mă privea socotindu-se pe deplin stăpân. 

— Spuneai deci că Neagoe a ascuns galbenii undeva 
pe aici, prin cetate? 

— Păcatele mele! am sărit eu. N-am pomenit 
niciodată despre aşa ceva. Dimpotrivă! Hicleanul a 
plecat cu ei din cetate. 

— Şi-ncotro s-a îndreptat? 

Era întrebarea de care atârna libertatea mea şi mai 
ales a lui Radu Stan. Vornicul aflase fără îndoială pe ce 
cale apucase spătarul. Şi, dacă nu ghiceam, eram 
pierdut. Am izbucnit mai întâi în râs. 

— Mă pui la încercare, boierule... Ştii bine că s-a 
îndreptat spre Vama Dâmboviţei, ca să ajungă mai 
repede la prietenii săi de la Bran. 

Manea s-a foit nemulţumit în jilţ. „Am scăpat”! mi-am 


zis bucuros. Puteam să mă uit în ochii lui cu aceeaşi 
semeţie cu care mă privea şi el. 

— Ai cunoştinţă dacă Neagoe a ajuns ori nu peste 
munţi? a stăruit dregătorul mereu la pândă. 

— Asta n-am avut cum să aflu, dar din câte îl cunosc 
aş pune mâna în foc că la acest ceas se află la 
adăpostul unor ziduri groase şi ridică o cupă de vin în 
cinstea izbânzii sale. M-am grăbit apoi să adaug: Uită 
însă că izbânda sa nu-i deplină... 

Îndoiala mai dădea încă târcoale dregătorului. 

— Şi de ce n-ar fi luat vistieria cu el peste hotar? 

— Banu-i ochiul dracului, boierule, i-am amintit. Cu o 
pungă-două mai pleci la drum. Dar nu cu o asemenea 
avere. Aşa ceva ademeneşte şi un sfânt! 

— Te ţii tare, i-a scăpat lui Manea fără să vrea. Dare 
în zadar. Pentru că tot nu ştii unde a dosit Neagoe 
vistieria. 

— Nu înţeleg de ce-ai mai venit aici? m-am prefăcut 
supărat. 

— Ca să văd până unde o duce mintea pe jupâniţa 
asta, a arătat Manea spre nepoată-sa, iar acum şi pe 
domnia ta. 

— Altceva? 

Vornicul juca între degete pana cu care scrisese mai 
înainte pitacul de liberă trecere pentru mine. 

— Mai am o întrebare, m-a cercetat din nou bănuitor. 
De ce nu te-ai dus la vodă să-i spui ce ştii de vistieria 
furată? 

— Întâi de toate n-aş fi putut ajunge la el, i-am 
răspuns fără să mă tulbur. 

— Cine te-ar fi împiedicat? 

— Domnia ta. 

— Şi dacă te-aş fi lăsat? 


— Vodă tot nu m-ar fi ascultat... E mai iute la mânie 
şi mai puţin înţelept decât domnia ta... M-ar fi băgat şi 
pe mine la beci alături de Radu Stan. 

— Am să mă duc atunci să-i spun eu, s-a prefăcut 
dregătorul a se ridica. 

— Ai făptui o mare greşeală, l-am oprit. 

— De ce? 

— Zilele lui vodă sunt oricum numărate. lar domniei 
tale nu i-ar prii deloc un om de-al Dăneştilor în scaunul 
de la Târgovişte. 

Ştia şi el acest lucru. Un alt domn nu i-ar fi iertat 
vornicului nici legăturile avute cu turcii, nici faptul că 
fusese mare dregător sub Vlad Dracul. 

— Altă cale nu-i, am stăruit pe lângă Manea. Mergem 
şi luăm galbenii din ascunzătoare, iar după aceea 
fugim peste Dunăre. 

Dregătorul s-a arătat surprins. 

— Să înţeleg că m-ai urma în pribegie? 

— Nici eu n-am de ales, am mărturisit fără ocol. 

— Dar peste Dunăre ai duşmani aprigi şi puternici, 
mi-a amintit vornicul. 

— Câtă vreme voi sta sub aripa domniei tale n-are de 
ce să-mi fie teamă, l-am privit cu încredere. 

Spusele mele erau atât de ademenitoare, încât 
marele dregător îşi netezea barba de plăcere. „Ajută-l, 
Doamne, mă rugam în gând, să nu iasă din ameţeala 
care l-a cuprins”. Neacşa ridica de bună seamă şi ea 
rugi către cer, pentru că tare-i mai sclipeau ochii mari 
şi negri. 

— Când gândeşti să pornim? a întrebat vornicul pe 
neaşteptate. 

— Până în ziuă ar fi potrivit să ieşim din cetate, l-am 
sfătuit. 


Manea s-a ridicat mai hotărât ca oricând din jilţ. „E al 
nostru!” îmi ziceam bucuros. Dar mă înşelam. Şiretul 
boier s-a uitat crunt la mine. 

— Mai vreau o dovadă! 

— Porunceşte! l-am îndemnat fără teamă. 

— Să-mi înfăţişezi omul care a văzut unde a ascuns 
Neagoe vistieria. 

Mă aşteptam demult să-mi pună această întrebare. 
De aceea am răspuns liniştit: 

— Nu se află aici, dar ai să-l cunoşti la vremea 
cuvenită. E dealtfel singurul om în viaţă care a văzut 
tainiţa lui Neagoe. Pentru că slujitorilor care l-au ajutat 
să ducă burdufurile cu galbeni spătarul le-a închis gura 
pe veci. 

— Bine le mai ticluieşti! mă iscodea vornicul fără 
încetare. 

— N-ai ce pierde, boierule, i-am alungat din nou 
bănuielile. Ai să faci cel mult un drum până acolo. Şi de 
nu s-o adeveri ce ţi-am spus mă las tăiat fără să 
crâcnesc chiar de mâna domniei tale. 

Manea s-a răsucit atunci către Neacşa. 

— Da' cu jupâniţa asta ce facem? 

— O luăm cu noi. Ştie prea multe ca s-o lăsăm aici, în 
preajma lui vodă. 

Neacşa m-a fulgerat cu o privire scurtă, mirată, dar 
nu s-a împotrivit. Avea încredere în tot ce gândeam şi 
săvârşeam. 

— Rămâneti aici! s-a hotărât Manea în cele din urmă. 
Mă duc să rânduiesc totul. Când sfârşesc vin să vă iau. 

— Nu uita învoiala! i-am ţinut calea. 

— Am să-l aduc pe Radu Stan, ştiu, mi-a răspuns el 
zorit. 

— Numai cu el alături pornesc la drum, i-am amintit. 


Manea a trecut pragul clătinând din cap. 

Cum am rămas singuri, Neacşa m-a prins de mâini, 
bucuroasă ca un copil. 

— Te pomeneşti că izbutim?! 

— Nădăjduiesc!... Dar vorbeşte în şoaptă! 

— Cum facem? 

— În mâinile domniei tale e scăparea sau pierzania 
noastră, jupâniţă, i-am grăit. De aceea rogu-te să nu te 
zgârceşti la nimic! 

— Adică?! 

— Să iei cu domnia ta inele, cercei şi alte podoabe 
scumpe împreună cu toţi galbenii pe care-i ai în casă. 

— Pentru ce? 

— Pe drum va trebui să cumperi oamenii puşi de 
vornic să te păzească. 

— Nu m-au făcut pe mine nişte podoabe, s-a arătat 
jupâniţa dornică să dăruiască totul pentru izbânda 
noastră. 


CAPITOLUL 3 
CALEA CEA MAI SCURTĂ NU-I CEA MAI 
BUNĂ 


Manea l-a adus pe Radu Stan pe la întâiul cântat al 
cocoşilor. La intrare se afla un rădvan în care urmau să 
călătorească  jupâniţa  Neacşa, ibovnicul ei scos 
proaspăt din beciul domnesc şi vornicul. lar eu, pentru 
că tot eram îmbrăcat şi înarmat ca un oştean de pază, 
am fost rânduit să stau lângă surugiu. 

— Haideţi! s-a arătat dregătorul zorit. 

Surugiul a îndemnat caii la drum. Roţile mari ale răd- 
vanului au început să uruie pe ulițele pietruite ale 
cetăţii, în faţa rădvanului mergea un pâlc de călăreţi, 
iar în urmă altul. Eram bine păziţi. 


La poarta cetăţii se ştia de trecerea noastră încât n- 
am întâmpinat nicio oprelişte, iar după ce-am ieşit în 
şleau, am pornit în goana cailor spre hanul lui Dănişor 
Lungul. Inainte de plecare mă înţelesesem cu Manea 
să trecem pe acolo ca să-mi iau slujitorul. 

Se crăpa de ziuă. Câmpul, învăluit într-o ceaţă de 
toamnă, nu prea deasă, dar pătrunzătoare, era 
neprimitor. Am ajuns curând în crângul care îmbrăca 
malurile Ialomiţei şi am trecut apa prin vad. Surugiul îşi 
îndemna mereu caii să urce spre han. Mă întrebam 
dacă-l voi găsi pe Stângaciu treaz ori cufundat în 
adâncul lui somn. Nădăjduiam că slujitorul meu mă 
aştepta acolo. 

O mogâldeaţă îndesată, care călărea în faţa mea, îmi 

atrăgea  luarea-aminte. Se ţinea pe cal atât de 
neîndemânatic, încât mă temeam să nu se prăvălească 
dintr-o clipă într-alta. Dar, ca prin minune, călăreţul 
rămânea în şa. „Numai Bursuc e în stare de asemenea 
minunăţie”, îmi ziceam. 
Călărețul a rămas de pâlc şi când rădvanul l-a ajuns din 
urmă l-am recunoscut, într-adevăr, pe slujitorul lui 
Radu Stan. „Va să zică şi el e cu noi”, mi-am zis 
bucuros. Am luat biciul din mâna surugiului şi-am 
şfichiuit calul lui Bursuc. Animalul s-a smucit într-o 
parte. 

— Ce faci, bă? mi-a strigat slujitorul lui Radu Stan, 
apucându-se speriat de coama calului. Ce naiba te-a 
apucat? 

— Mână, că te loveşte roata rădvanului, i-am spus 
vesel. 

Bursuc a mai întors o dată privirea spre mine. | se 
păruse un glas cunoscut şi se întreba al cui putea fi. 


Dar n-a aşteptat să-l mai ajung din urmă. Dădea 
pinteni calului cu multă râvnă. 

În vârful dealului mi-am întors capul, din obişnuinţă, 
spre cetate. Vălătuci de ceaţă se încolăceau şi se 
desfăceau, lăsând câte un ochi mai limpede. Deodată 
am zărit nişte oşteni ieşind în goana cailor din cetate. 
„Vin după noi, mi-am zis. O fi aflat vodă ceva?” M-am 
prins îndată de acoperişul rădvanului şi m-am lăsat 
înăuntru. 

— Ce e? m-a întrebat Manea nemulţumit de ivirea 
mea. 

— Suntem urmăriţi! am rostit cu sufletul la gură. 

— De cine? 

— Oşteni domneşti... Au pornit după noi... l-am zărit 
chiar când ieşeau pe poarta cetăţii. 

— Şi de ce-ar veni neapărat după noi? m-a privit 
dregătorul cu îndoială. 

— De florile mărului nu mână vodă oştenii în zorii 
zilei, am rostit, uitându-mă îngrijorat înapoi. 

Manea s-a întunecat la chip. 

— O fi aflat ceva? 

— M-o fi văzut vreo iscoadă ieşind din încăperile 
jupâniţei, am zis. 

— N-avea cum să te recunoască pe întuneric! 

— Poate o fi numărat cineva câţi au intrat şi câţi au 
ieşit de acolo, am stărulit. 

În ochii lui Manea s-a ivit o sclipire de mânie. 

— Ce facem? m-a întrebat el. 

— Mă răzleţesc până sosesc oamenii domniei, apoi 
vă ajung din urmă! 

Vornicului nu i-a plăcut propunerea mea şi de aceea 
a cerut tuturor să se oprească pentru a se putea 
încredința singur că eram cu adevărat urmăriţi. 


Tropotul călăreţilor domneşti se desluşea însă tot 
mai bine. 

— Vin cu adevărat, a rostit dregătorul, măsurându- 
mă cu o privire posomorâtă. 

— Nu-ţi fie teamă, l-am liniştit. Ţi-l las pe Radu Stan 
chezăşie. Trec doar pe la han ca să-mi iau slujitorul şi 
vin într-un suflet după domnia ta. 

— Du-te! a încuviinţat Manea în silă, poruncind 
totodată unui oştean să-mi ia locul lângă surugiu. 

Hanul începea să dea semne de trezire. Încă de 
departe se auzea glasul lui Dănişor, care-şi scula 
slujitorii din somnul greu al zorilor. 

— Oh, bată-te să te bată norocul! a izbucnit hangiul 
vesel când m-a văzut. Eşti teafăr? 

— Unde-i Stângaciu? m-am arătat zorit nevoie mare. 

— O fi dormind în vreo iesle... Te-a aşteptat toată 
noaptea cu caii pregătiţi. 

— Şi oşteanul de aseară? am arătat spre încăperile 
din fundul ogrăzii. 

— Sforăie de se cutremură pământul... Ti-am spus 
doar că până azi la amiază nu deschide ochii. Dar mai 
eşti urmărit? 

— Deocamdată am scăpat. 

— Hai în casă! 

— N-am vreme, i-am răspuns. Pune un slujitor să-l 
caute pe Stângaciu... Până-mi schimb îmbrăcămintea 
şi armele să fie afară cu caii înşeuatţi. 

— Bine că s-a sfârşit aşa! a grăit Dănişor mulţumit. 

Rădvanul a fost ajuns între timp de oamenii domniei, 
care, după ce au cercetat chipurile tuturor celor opriţi 
în drum, s-au reîntors în cetate. 

Când m-a văzut ieşindu-i înainte însoţit de Stângaciu, 
vornicul a ridicat sprâncenele a mirare. 


— Asta-i slujitorul de care vorbeai?! 

— Altul nici n-am, i-am răspuns. 

— Pocit mai e, a râs Manea, cercetându-l pe 
Stângaciu cu luare-aminte. 

— Ţi-aş dori să ai parte numai de asemenea slujitori! 
E mut ca un peşte, credincios ca un câine, voinic ca un 
bivol şi cutezător ca un vultur. 

Manea şi-a proptit din nou ochii vicleni pe faţa lungă, 
a lui Stângaciu. La rându-i, slujitorul meu îl înfruntă 
fără sfială. 

— Pare într-adevăr om de nădejde, a rostit Manea 
mulţumit de cercetarea făcută. Să treacă în faţă şi să 
ne călăuzească. 

Un semn din parte-mi şi Stângaciu a dat pinteni 
bidiviului său. Poftit de vornic în rădvan, m-am aşezat 
înaintea jupâniţei Neacşa. Din pricina hurducăturilor, 
aceasta era albă la faţă şi gemea încet, cu capul 
sprijinit de umărul lui Radu Stan, care nu ştia ce să mai 
facă pentru a-i alina suferinţa. 

— Rău ne-am pricopsit cu ea, mi s-a plâns Manea. 

— E drumul tare păcătos, am luat apărarea tinerei 
femei. lar până în seară tot aşa o ţinem, am adăugat 
privind cu îngrijorare la suferindă. 

— Îmi dau duhul! s-a văietat atunci jupâniţa, 
ducându-şi basmaua la gură. 

— Dar ce ai, fată? a întrebat Manea cu asprime. La 
plecare erai sănătoasă. 

— Mor! a tipat Neacşa pe neaşteptate. Opriţi că nu 
mai pot! 

— Ţi-i greață? s-a răstit vornicul la ea. 

— Opriţi! a cerut jupâniţa din nou. Nu mai pot! Mor! 

— N-o fi având copil? i-am şoptit lui Manea. 


— De la muierile astea te poţi aştepta la orice! mi-a 
răspuns el înciudat. 

— Fiţi oameni, ne-a rugat atunci Radu Stan, şi opriţi 
rădvanul până-şi mai revine. 

Vornicul şi-a călcat pe inimă, cerând surugiului să 
tragă într-un loc mai ferit. Şi-n timp ce Radu Stan 
îngrijea de suferindă, culcând-o cu grijă pe un cojoc 
aşternut peste iarba deasă, uscată, de toamnă, eu îmi 
arătam nemulţumirea faţă de Manea. 

— Dacă jupâniţa ne ţine tot drumul cu asemenea 
isprăvi, nu facem azi nici jumătate din cale! 

— Dumneata ai fost de părere s-o luăm cu noi, mi-a 
amintit dregătorul. 

— De unde să ştiu ce pocinog ne pregăteşte? 

— Mai bine o trimiteam de la început la mănăstire. 

— Nu-i târziu nici acum, m-am grăbit să-l sfătuiesc. 

— Chiar aşa am să fac, a hotărât vornicul pe loc. 
Grigore! şi-a strigat slujitorul, pe care-l vedeam mai 
mereu în preajma sa. 

— Poruncă, boierule, s-a apropiat acesta supus. 

— lei încă trei oameni şi-o duci pe jupâniţa cu 
rădvanul la maica stareță Parascovia... Rămâneţi cu 
dânsa acolo până vin eu s-o iau... Dar s-o păziţi bine. 
Nu-i îngăduiţi să vorbească decât cu maica stareță... 
Să nu iasă din mănăstire cu niciun chip... Nu lăsaţi pe 
nimeni nici măcar s-o vadă. S-a înţeles? 

— Nu se va apropia nici musca de jupâniţă, l-a 
încredinţat slujitorul. 

Manea nu era împăcat deloc cu această întorsătură a 
lucrurilor, dar n-avea de ales. Neacşa era totuşi din 
neamul lui. Şi, oricât de câinos ar fi fost la inimă, nu 
putea rămâne nepăsător la zvârcolirile de moarte ale 
nepoatei sale. 


Străbăteam un codru nesfârşit de fagi când Radu 
Stan şi-a alăturat calul de al meu, întrebându-mă: 

— Oare jupâniţa are cu adevărat copil? 

— Asta te munceşte acum? am izbucnit fără voia 
mea în râs. 

Tânărul şi-a plecat ochii ruşinat, rostind mai mult în 
şoaptă: 

— Ştiu că mă socoteşti uşuratic! 

— Şi nu eşti? l-am cercetat cu coada ochiului. Cu un 
an în urmă îţi sfârâiau călcâile după alta. 


—Nu-i vina mea că n-am stare lângă Iro, s-a apărat 
Radu Stan. 

— Dara cui? 

— A dracului! a izbucnit nestăpânit. 

— Ce tot sporovăiţi acolo? ne-a întrerupt Manea 
vorba. 

— Încerc să oblojesc rănile din sufletul acestui tânăr, 
i-am răspuns liniştit. 

— Daţi pinteni cailor! ne-a zorit vornicul. Nu-i vreme 
pentru căinări! De unde ziceai că eşti? s-a întors apoi 
către Stângaciu, alături de care mergea mereu. 

Zgârcit la vorbă, Stângaciu îi numi aşezarea de sub 
munte aflată între apele Dâmboviţei şi ale Argeşului. 
Vornicul ştia că Neagoe se trăgea tot de prin părţile 
acelea, încât dădea crezare spuselor slujitorului meu. | 
se părea chiar firesc ca spătarul să fi ascuns vistieria 
furată în locurile sale de baştină. 

— Cu ce treabă te aflai pe munte? nu-l slăbea Manea 
pe Stângaciu. 

— Urmăream un căprior pe care voiam să-l aduc la 
ospăţul de nuntă al fratelui meu cel mic. 

— Şi cum de nu te-a zărit Neagoe pe acolo? 


— Doar nu mergi după vânat chiuind, îi zâmbea 
Stângaciu senin. Umbli încet, ascuns pe după tufari. 

— Dar tu cum l-ai descoperit? 

Stângaciu şi-a ridicat atunci ochii spre cer, 
răspunzând cu un oftat prelung: 

— Uf, una e să te afli sus, pe coamă, boierule, şi alta- 
i să mergi pe vale... Cel de jos e auzit şi văzut ca în 
palmă. 

Dar Manea nu se lăsa. 

— Câţi erau? 

— Trei. 

— Dar ce te-a făcut să laşi vânatul şi să-i pândeşti? 

— Domnia ta, dacă te-ai afla în pustietatea muntelui, 
nu te-ai feri de oricine? 

— Şi ce-ai văzut? stăruia vornicul, punând la grea 
încercare răbdarea slujitorului meu. 


— Un bărbat în haine scumpe, boiereşti, însoţit de 
doi slujitori, îi răspunse Stângaciu, numărând pe 
degete. 

— Nu te-ai gândit că puteau fi şi ei plecaţi la 
vânătoare? 

— Când un boier merge la vânătoare însoţit de doi 
slujitori nu-şi duce singur desaga! 

— Şi cel în straie boiereşti ducea o desagă? s-a mirat 
vornicul. 

— Grea, a adăugat Stângaciu apăsat. 

— Cum ţi-ai dat seama? 

— Păşea anevoie, încovoiat. 

Degeaba se străduia Manea, că nu izbutea să-l 
încurce pe Stângaciu. lar răspunsurile sigure şi isteţe 
ale slujitorului meu îi întăreau vornicului părerea că 
făcuse bine însoţindu-se cu mine la acest drum. 


— Ai bănuit ce căutau? a reluat totuşi Manea şirul 
întrebărilor. 

— Era la mintea oricui, i-a răspuns Stângaciu fără 
şovăire. O ascunzătoare potrivită. 

— Cunoşteai peştera dinainte? 

— De unde s-o cunosc?! s-a mirat slujitorul meu. Am 
spus doar că erau nişte locuri neumblate! 

— De unde ştia atunci boierul de peşteră? 

—O fi descoperit-o cândva, urmărind vreo 
sălbăticiune... Aşa cum făceam şi eu atunci... 

— Pe boier l-ai recunoscut numaidecât? 

— Mai târziu... Abia după ce-a ieşit din peşteră fără 
slujitori şi tarhat, cu sabia plină de sânge. 

— la stai niţel, a ridicat atunci Manea un colţ de 
mustață. Ai spus că avea sabia plină de sânge? 

Stângaciu a tăcut. Pentru o clipă mi-a fost teamă că 
vornicul îl va prinde cu minciuna. Dar slujitorul meu a 
rostit cu aceeaşi statornică netulburare: 

— Ce-i drept, n-am văzut dacă era sau nu sânge, dar 
m-am întrebat de ce-a şters boierul tăişul săbiei cu o 
frunză mare de brusture? 

— Deci în clipa aceea l-ai cunoscut pe Neagoe? 


— Nu... Ceva mai târziu, după ce m-am dat mai la 
vale ca să-l pot vedea cât de cât la faţă. lar când mi- 
am dat seama cine era, am încremenit de spaimă... Nu 
m-am clintit din loc preţ de jumătate de ceas. 

Manea m-a fulgerat cu o privire aprigă. 

— Prea se potrivesc toate. 

— E dreptul domniei tale să fii bănuitor! i-am răspuns 
senin. 

Dar încercarea cea grea avea când întreaga ceată s- 
a oprit la marginea unei prăpăstii peste care nu se 


putea trece nici măcar cu caii de dârlogi. Turbând de 
furie, Manea s-a repezit cu sabia scoasă la Stângaciu. 

— Te spintec, netrebnicule! 

— lertare, boierule! i-a căzut acesta la picioare. Am 
rătăcit drumul... Nu mi-am dat seama că suntem 
călări... Cu piciorul vezi bine că putem trece. 

— Şi ce facem cu caii? a răcnit vornicul la el. Îi luăm 
în spinare? 

Stângaciu s-a făcut mic de tot, plecându-şi fruntea 
până la pământ. 

— Dacă-l omori, am sărit în apărarea slujitorului 
meu, n-ai făcut nicio ispravă, boierule... E singurul om 
care ne poate duce la ascunzătoare. 

— L-ai pus la cale să ne rătăcească? m-a învinuit 
Manea. 

— Greşeşti, mărite vornice! i-am răspuns netulburat. 
De când am pornit la drum, numai domnia ta l-ai 
îndrumat pe slujitorul meu... Nu mi-ai îngăduit nici 
măcar să mă apropii de el. 

Simţeam însă că nu-mi da niciun pic de crezare. 
Dealtfel a şi mârâit printre dinţi: 

— Eu atât vă spun! Nu mă purtaţi la dracu-n praznic! 
A răcnit apoi de s-a cutremurat pădurea: Să nu vă 
bateţi joc de mine, că vă fac bucăţi! Atât pe voi - şi-a 
îndreptat el vârful săbiei spre mine şi Radu Stan - cât 
şi pe slujitorii voştri! Pune-i omului tău în vedere să ne 
ducă pe drumul cel mai scurt, mi-a cerut vornicul mai 
domolit apoi. 

— După cum ai văzut, am arătat spre prăpastie, 
calea cea mai scurtă nu-i totdeauna si cea mai bună. 


CAPITOLUL 4 
„DUHUL MUNTELUI” SE ARATĂ LA FAŢĂ 


Strădaniile lui Stângaciu de a ne scoate din hăţişul 
potecilor de munte înainte de apusul soarelui s-au 
dovedit zadarnice. Negru de mânie vornicul s-a repezit 
iarăşi cu sabia la el. 

— Ţi-am zis să nu te joci cu mine, netrebnicule! 

— Nu m-am jucat, mărite boier, se ruga Stângaciu de 
iertare. Cheamă la domnia ta pe oricare om din aceste 
locuri şi întreabă-l dacă nu te-am purtat pe cea mai 


bună cale... Un ceas de lumină ne mai trebuia să 
ajungem. 

— Unde? îl întrebă Manea neîncrezător. 

— In valea care duce la peşteră. 

— Aprindem făclii şi mergem mai departe, a hotărât 
atunci vornicul. 

— Am rătăcit drumul ziua-n amiaza mare, darmite pe 
întuneric. Cu muntele nu-i de şagă, m-am vârât şi eu în 
vorbă. 

Manea m-a fulgerat cu o privire aprigă. 

— Şi ce vrei să facem? 

— Înţelept ar fi să coborâm la casele din vale şi să 
rămânem acolo peste noapte, am stăruit. 

— E cel mai înţelept sfat pe care l-am auzit... Ca să 
afle sătenii încotro ne îndreptăm? a pufnit el în 
batjocură. 

Un slujitor mai apropiat s-a încumetat totuşi a-i 
aminti dregătorului: 

— Suntem  doborâţi de foame şi de oboseală, 
boierule! De cai nu mai vorbesc. Să le dăm câte un 
braţ de fân şi să căutăm un izvor la care să-i adăpăm. 

Învins, Manea a slobozit o sudalmă dintre cele mai 
necuviincioase, după care a dat poruncă de oprire. Era 
şi el istovit de noaptea nedormită, urmată de ziua de 
drum aproape fără popas. 

Coliba ridicată în mare grabă nu era totuşi un 
adăpost prea rău. Culcuşul de cetină şi muşchi pe care 
m-am lungit mi se părea mai moale şi mai primitor ca 
un pat. Şi nu m-aş mai fi ridicat nici mort dacă foamea 
nu m-ar fi mânat să împart cu Radu Stan şi cu cei doi 
slujitori ai noştri bucatele puse de Dănişor în coburi la 
plecarea de la han: slănină, brânză, ceapă şi azimă. Un 
oştean a dat să aprindă nişte vreascuri pentru a-şi 


dezmorţi mădularele, dar vornicul a strigat mânios: 

— Nu face nimeni foc! lar înainte de a porni spre 
coliba sa dregătorul a venit la noi şi ne-a poruncit: Daţi 
armele! 

Am sărit ca ars. 

— Nu astfel ne-a fost înţelegerea, boierule! 

Dar slujitorii acestuia ne şi înconjuraseră din toate 
părţile. 

— N-am încredere în voi nici cât negru sub unghie, a 
grăit Manea posac. Cine ştie ce blăstămăţie vă mai 
trece prin minte la noapte. 

A rânduit apoi oamenii de veghe şi a dat porunci 
straşnice pentru paza noastră. 

Culcat spate-n spate cu Radu Stan, încercam să mă 
încălzesc ca să pot aţipi. El însă nu prea avea somn. 

— Ce faci? mi-a şoptit. 

— Nu vezi? Zac aici! 

Radu Stan a ridicat glasul de parcă voia să-mi ceară 
socoteală: 

— Poţi să-mi spui şi mie rostul acestei călătorii? Imi 
venea să fluier a pagubă. 

— Mai întâi vorbeşte în şoaptă, i-am zis arţăgos. 
Vornicul are şapte rânduri de urechi. 

— Pot să şi tac! s-a bosumflat Radu Stan de-a 
binelea. 

— N-ai de ce să faci pe mâniosul pentru că din 
pricina isprăvilor tale mă aflu aici. 

— Nu te-a poftit nimeni să vii după mine în cetate şi 
nici să te bagi în povestea asta! 

Firesc era să mă înfurie obrăznicia şi nerecunoştinţa 
lui şi să-i răspund cu o obişnuită sudalmă. Dar nu 
câştigam nimic. Dimpotrivă. Îl înrăiam şi mai tare. 

— Uite ce-i, băiete, i-am grăit potolit. Vreau să ştii că 


veneam fără nicio grijă spre cetate când m-am 
pomenit cu oamenii vorniciei tăbărând asupra mea la 
hanul lui Dănişor Lungul. Şi-abia atunci am aflat că ai 
fost prins în iatacul jupâniţei Neacşa, pentru a fi dus la 
beciul domnesc. 

— Dar suntem amândoi nevinovaţi! a ridicat tânărul 
glasul. 

— Ştiu, băiete, am oftat cu părere de rău. Dar ce să 
facem dacă Vlad Dracul e de altă părere?... Cu toate că 
şi feciorului său i s-ar putea aduce aceeaşi învinuire ca 
Şi ţie... Doar şi coconul a fost prieten cu Neagoe... 
Acum, nu ne rămâne altceva de făcut decât să-i 
dovedim lui Vodă nevinovăția noastră... Şi treaba e cu 
atât mai grea cu cât sfetnicul său de taină a ajuns 
iarăşi Manea... Care n-a uitat şi nici n-a iertat 
necazurile pe care i le-am pricinuit anul trecut... 

— Acum nu-mi mai pasă de nimeni şi de nimic, a 
izbucnit Radu Stan. Întâmplă-se orice! 

Era glasul deznădejdei, pe care trebuia să-l iau 
neapărat în seamă. 

— Ce te doare, băiete? am încercat să-l aţâţ din nou 
la vorbă. 

— Nu mă mai doare nimic, a mărturisit Radu Stan cu 
o nepăsare care mă îngrijora. 

— Încerci s-o uiţi pe Iro şi nu poţi. Nu-i aşa? 

Nu mi-a răspuns. Nici măcar n-a oftat. II simţeam 
îndâriit. 

— Să ştii însă că nici ea n-a vrut să-ţi pricinuiască 
atâta suferinţă! 

— Totdeauna i-ai ţinut parte, mi-a grăit el răstit. 

— Cineva trebuie s-o apere... Nu te gândeşti că-i 
singură, cu un copil mic într-o ţară străină? Ea nu are 
pe nimeni aici... Nici cui se jelui, nici cui cere ajutor! 


— Am dorit din toată inima să fie fericită lângă mine, 
a 
mărturisit Radu Stan cu un geamăt scurt. 

— Cred!... Dar n-ai avut răbdare. 

— Cât? s-a răsucit el spre mine. Cât trebuia să rabd? 

— Încă un an... Poate chiar doi. 

Radu Stan s-a întors din nou cu spatele la mine. 

—lro nu m-a iubit şi nici n-o să mă iubească 
vreodată. 

— Firea femeilor e atât de sucită, băiete, încât nici 
ele nu şi-o cunosc. 

— Sunt şi femei care ştiu ce vor, s-a hotărât în sfârşit 
Radu Stan să dea glas gândului ce voia să-l 
împărtăşească neapărat cuiva. 

Am izbucnit într-un râs nestăpânit. După care i-am 
spus părinteşte: 

— Nu-i nevoie să mă încredinţezi că te simţi bine cu 
ea şi că-i femeia care te înţelege ca nimeni alta... Aşa-s 
toate la început, băiete... Şi-apoi jupâniţa asta e mare 
hoţoaică... Noroc însă că acum ni-i de folos... 

— Oare cum s-o fi simțind? 

— Nicio grijă! O diavoliţa ca ea are zece vieţi. 

— Ar trebui s-o scoatem de la mănăstire, a stăruit 
Radu Stan. 

— Scapă ea şi singură, l-am încredinţat. Nu de 
jupâniţă mi-i grijă acum, ci de noi... N-ar fi vremea să 
aţipim un pic? Vornicul ne scoală mâine cu noaptea-n 
cap. 

M-am trezit cu spatele îngheţat. Grijuliu, l-am căutat 
pe Radu Stan. Dar culcuşul lui era gol. M-am strecurat 
repede afară din colibă. Era încă în puterea nopţii şi 
oşteanul pus de vornic să ne păzească dormea chircit, 
rezemat de un copac. Spre mirarea mea însă nu mai 


avea nici sabie, nici jungher. Mi-a trecut prin minte că 
fusese dezarmat de Radu Stan. Undeva, în stânga 
poienii, auzeam sforăiturile unui cal. „Într-acolo a 
apucat-o, blestematul!” mi-am zis. Ca să nu trezesc 
vreun slujitor de-al vornicului am pornit-o tiptil prin 
pădure. După vreo treizeci de paşi l-am zărit pitit după 
un copac gros. Radu Stan pândea pe cineva. O rază de 
lună cădea chiar pe luciul săbiei sale. Aştepta, fără 
îndoială, clipa prielnică pentru a ataca. Şi, cum n-avea 
ochi şi urechi decât pentru potrivnicul său, m-am 
apropiat pe nesimţite de el, înşfăcându-l zdravăn de 
ceafă. A înlemnit de spaimă. A încercat apoi să se 
răsucească pentru a mă lovi. Dar l-am izbit cu capul de 
trunchiul copacului. Cu un geamăt scurt, s-a lăsat într- 
un genunchi. L-am dezarmat lesne. Spre norocul 
nostru straja de la cai nu ne-a auzit. 

— Mai bine să mori de mâna mea decât de sabia ori 
săgeata unui paznic de-al vornicului, i-am şuierat 
mânios la ureche. 

N-a mai crâcnit. M-a urmat supus, cu paşi şovăielnici, 
până la colibă. Ne-am lungit iarăşi în culcuş, lipiţi 
spate-n spate. Imi era milă de el. 

— Te doare rău? l-am întrebat în şoaptă. 

— Cred că mi-ai crăpat capul, s-a tânguit. 

— Să-ţi fie învăţătură de minte! 

— De ce nu m-ai lăsat? a scâncit Radu Stan cu 
necaz. 

— Fiindcă n-ai minte nici cât o găină. 

— Izbuteam să fug, a stăruit el. 

— Şi unde voiai să te duci? 

— La cocon, în tabără. 

— Până ajungeai tu acolo vornicul făcea din noi, cei 
rămaşi, harcea-parcea! 


Radu Stan a tăcut vinovat. Nu se gândise la urmarea 
fugii sale nesăbuite. 

Am tăcut amândoi, încercând să aţipim din nou. 
Somnul însă ne pierise. Şi, cum stăteam aşa, am auzit 
la un moment dat pe cineva blestemând înăbuşit. Era 
oşteanul care adormise rezemat de copac. Îşi căuta 
armele azvârlite de mine la câţiva paşi de el. 

Vornicul Manea a avut un somn cu vise urâte, pentru 
că a ieşit din colibă înainte de revărsatul zorilor, 
trezindu-şi slujitorii cu sudalme şi izbituri de picioare. 
Cu ochii cârpiţi de somn m-am târât şi eu afară din 
culcuş. Slujitorii alergau care încotro. Printre ei l-am 
zărit pe Stângaciu îndreptându-se spre caii priponiţi. 

Dând cu ochii de mine, dregătorul a devenit ceva 
mai prietenos. 

— Cum ai dormit? 

— Ca la sânul mamei, m-am prefăcut voios. 

— Putem porni fără grijă la drum, s-a uitat vornicul la 
cerul pe care luna mai strălucea încă trimițând raze 
piezişe. 

— Aşa gândesc şi eu, am încuviinţat. 

In frunte, drept călăuză, Manea l-a rânduit din nou pe 
Stângaciu. 

— Dacă ieri ţi-am iertat rătăcirile, l-a prevenit 
vornicul, azi să nu te aştepţi la milă din parte-mi. 

— In două-trei ceasuri suntem acolo, l-a încredinţat 
slujitorul meu. 

Manea a dat nerăbdător pinteni calului. Dar, pe 
măsură ce se scurgea vremea, se arăta mai tăcut şi 
mai gânditor. Faptul începea să mă îngrijoreze. 
„Ticluieşte ceva”, îmi spuneam şi bănuiala mi-a crescut 
când l-am văzut chemându-şi pe rând câte un om cu 
care se sfătuia în taină. „Te pomeneşti că vrea să ne 


facă de petrecanie chiar înainte de a ajunge la 
peşteră”. Cu primul prilej i-am făcut semn lui Radu 
Stan 

— Nu-mi place purtarea vornicului, i-am şoptit. ÎI 
luăm între noi. 

Radu Stan a înclinat uşor capul, iar peste câteva 
minute dregătorul s-a şi văzut prins între noi doi. 

— Ce poftiţi? a întrebat acesta răstit. 

— Nu-mi prieşte ce pui la cale, i-am grăit fără 
înconjur. 

— Ce-ţi mai trece prin minte? s-a prefăcut vornicul 
mirat. 

— Stângaciu mi-i mai credincios decât îţi închipui, i- 
am spus apăsat. Incât mută-ţi gândul că l-ai putea 
folosi numai pe el... Se va bate pentru mine până la 
ultima suflare. 

Manea şi-a ridicat colţul mustăţii în batjocură. 

— Vedeţi-vă de drum! 

— Nu faci niciun pas mai departe dacă nu dovedeşti 
că ai gânduri curate! 

— Ce fel de dovadă? a întrebat Manea nedumerit. 

— Vei călări numai între noi, i-am poruncit. lar, dacă 
oamenii domniei tale vor încerca să ne lovească, te 
vom tăia. 

— Fie! s-a învoit el, nemulţumit. 

— Dă poruncă slujitorilor să nu se apropie de noi mai 
mult de douăzeci de paşi, am adăugat. 

— Ca să mă loviți şi să fugiţi, blestemaţilor! s-a 
împotrivit de data asta vornicul. 

— Dacă aveam astfel de gânduri nu te lăsam în viaţă 
până acum, i-am răspuns. 

Incredinţat că ne aflam aproape de mult râvnita 
ascunzătoare, Manea a binevoit să ne facă pe voie. 


Stângaciu şi-a reluat locul de călăuză, vornicul a 
rămas între mine şi Radu Stan, iar lui Bursuc i-am 
poruncit să nu îngăduie nici unui om de-al dregătorului 
să se apropie mai mult decât se cuvenea. 

Când soarele s-a ridicat cam de trei sulițe pe cer, 
slujitorul meu s-a oprit pe o coamă nu prea înaltă, de 
unde a strigat: 

— Am ajuns! 

Privind valea tăiată de-o apă repede, de munte, 
Manea s-a luminat la chip. 

— Dar peştera? a întrebat vădit nerăbdător. 

— Mai e niţel, a răspuns Stângaciu în silă. 

Ne aştepta un coborâş afurisit. Cu caii de căpestre, 
ne strecuram pe cărări întortocheate, de-a curmezişul 
cărora întâlneam din loc în loc copaci doborâţi de 
furtuni. Până am ajuns la albia râului a mai trecut 
aproape un ceas. Dar când s-a văzut pe drum bătut de 
care, vornicul a răsuflat bucuros. Am încălecat şi-am 
pornit la trap. La scurtă vreme s-a ivit o vale îngustă, 
adâncă, spintecată de un pârâiaş repede. 

— Aici trebuie să descălecăm din nou, a cerut 
Stângaciu. 

— Cât mai e până la peşteră? s-a arătat Manea zorit. 

— Păi să tot fie vreo mie de paşi, a socotit Stângaciu 
cu încetineala care-l scotea pe dregător din răbdări. 

Necăjit şi de faptul că a trebuit să coboare iarăşi de 
pe cal, Manea cerceta încruntat împrejurimile, părând 
în acelaşi timp a sta în cumpănă. 

— Ce nu-ţi convine? l-am iscodit. 

— Ar trebui să las o jumătate din oameni aici. 

— Nu faci rău, l-am susţinut. 

Nu-l îndemnam întâmplător să ia cât mai puţini 
slujitori cu sine. „Dacă Neacşa n-a ajuns la vreme în 


tabără, la cocon, ne-am dus pe copcă”, îmi ziceam. 
Eram oricum hotărâți să ne vindem pielea scump. „La 
nevoie - plănuisem încă de pe drum cu Radu Stan şi 
cei doi slujitori ai noştri - îl luăm pe vornic ostatic şi-l 
ţinem până la sosirea ajutorului aşteptat.” 

Grăbit să ajungă cât mai repede la ademenitoarea 
ascunzătoare, Manea a apucat calul de dârlogi şi a 
pornit singur înainte. Nu-i trebuia nici călăuză, nici pe 
altcineva în faţă. Era atât de dornic să pună mâna pe 
vistieria domnească, încât mai că nu vedea pe unde 
călca. Nu aceeaşi grabă o arăta însă Stângaciu, care-şi 
îndrepta mereu spre mine privirile întrebătoare şi 
oarecum mustrătoare. l-am făcut semn să meargă fără 
grijă cu toate că şi pe mine mă înfiora pustietatea 
locului. Valea se îngusta tot mai mult, iar de la 
jumătatea ei nu se putea merge mai departe nici cu 
caii de căpăstru. Vornicul se uita încruntat la bolovanii 
mari de piatră care ne stăteau în cale. 

— N-avem ce face, a oftat el cu părere de rău. Lăsăm 
caii aici! 

Şi a trebuit să rânduiască doi oameni şi pentru paza 
acestora. „Cu atât mai bine”, mi-am zis bucuros. In 
afară de dregător ne mai urmau doar opt însoțitori. Am 
început să ne cocoţăm de pe un bolovan pe altul. 

— Amarnic loc şi-a mai ales Neagoe! se căina 
dregătorul, frecându-şi genunchiul lovit de colţul 
ascuţit al pietrei de pe care alunecase. 

Dar canonul lui avea să se sfârşească în curând, căci 
pe neaşteptate se iviră un perete înalt, de stâncă, şi 
intrarea în mult căutata peşteră. 

— Asta e? l-a privit Manea cu ochi arzători pe 
Stângaciu. 

— După cum vezi! i-a răspuns slujitorul meu cu 


glasul aproape stins. 

— Şi de ce eşti atât de pierit? l-a cercetat vornicul 
bănuitor. 

— Nu intru în peşteră nici mort, s-a tras Stângaciu 
înspăimântat înapoi. 

— Ce-i cu omul ăsta? m-a întrebat mânios 
dregătorul. 

— De când se ştie îi e teamă de locuri întunecoase, 
am găsit la repezeală o desluşire a temerii slujitorului 
meu. O fi tras vreo spaimă când era mic. 

— Ei! Treci în faţă, netrebnicule! s-a burzuluit 
vornicul, îmbrâncindu-l pe Stângaciu. 

Peştera înaltă, umedă, răcoroasă, ne înfiora pe toţi. 

— De n-am da peste vreo dihanie de urs, mi-am 
împărtăşit la un moment dat teama. 

Glasul meu a răsunat tare, pierzându-se apoi în 
adâncimi. În clipa următoare unul din purtătorii de 
facle care mergeau în faţa noastră a scos un răcnet de 
spaimă, zbughind-o spre ieşire. 

— Ce dracu’ te-a apucat? a strigat Manea după el. 

Dar slujitorul nu s-a mai înapoiat. Vornicul a poruncit 
atunci altui oştean să cerceteze locul. Tremurând, cu 
lumina într-o mână şi sabia în cealaltă, acesta s-a 
îndreptat spre ungherul cu pricina şi a rămas acolo 
încremenit. 

— E... e... un oştean! a bâiguit el într-un târziu reve- 
nindu-şi din spaimă. 

— Mort? 

— Aşa... cred... Stă însă rezemat de perete. 

— Lasă-l naibii şi mergi mai departe, i-a poruncit 
dregătorul. 

Mai uimiţi decât toţi eram eu, Radu Stan şi cei doi 
slujitori ai noştri. Pentru că povestea pe care o 


scorniserăm pentru a-l păcăli pe vornic se petrecea 
aievea! Nu mai spun ce uluit am fost când l-am auzit 
pe Bursuc răcnind de spaima morţii. 

— Ce-i cu tine? l-am prins de piept ca să-l liniştesc. 

— Alt... Alt om ţeapăn, a izbutit el să bolborosească. 

— E al doilea slujitor ucis de Neagoe, a rostit Manea 
liniştit. 

Dregătorul era dealtfel singurul care nu-şi pierduse 
cumpătul. Şi pentru a da pildă tuturor de marea sa 
stapânire de sine, a apucat el însuşi o faclă, 
încumetându-se a păşi în frunte. Venindu-mi cât de cât 
în fire, l-am urmat, dar nu pricepeam nimic. Era ca un 
vis înfricoşător pe care-l trăiam cu mintea trează. 

„De unde şi până unde oştenii ăştia ţepeni, proptiţi în 
lăncii şi sprijiniți de pereţii peşterii? “ mă întrebam. lar 
când l-am mai văzut şi pe Manea păşind spre alt cotlon 
al peşterii şi oprindu-se în faţa unor burdufuri pline, 
uluirea mea a ajuns la culme. 

— Dumnezeule mare!... Sunt aici!... Am găsit! Am 
găsit! striga vornicul scos din minţi. 

Cu mâinile tremurânde de bucurie, dregătorul 
desfăcea sub ochii mei gura primului burduf. In palmă 
îi străluceau florini mari de aur. 

— Asta-i curată minune! am grăit tare ca să-mi revin 
în fire. 

— E cu adevărat minune, a răsunat în aceeaşi clipă 
din fundul peşterii un glas ce părea de pe altă lume. 

Spaima şi uimirea au pus stăpânire pe toţi. Doar 
vornicul a mai izbutit să întrebe după ce şi-a căpătat 
răsuflarea: 

— Cine-i acolo? 

— Duhul acestui munte! a răsunat iarăşi glasul de pe 
altă lume. 


— Lasă şaga şi arată-te la faţă, i-a poruncit Manea, 
trăgându-şi spada. 

— Să-mi lumineze cineva calea, i-a cerut atunci 
„Duhul Muntelui”. 

Descumpănit şi cuprins de negre bănuieli, vornicul a 
întrebat cu inima îndoită: 

— Eşti singur? 

— In faţa cerului şi-a morţii suntem întotdeauna 
singuri, i s-a răspuns. 

— Incetează joaca şi apropie-te! s-a răstit din nou 
Manea la cel din fundul peşterii. 

— Sunt bătrân şi neputincios, s-a plâns „Duhul 
Muntelui”. 

Să vină, rogu-te, cineva să mă sprijine şi să-mi 
lumineze calea. 

Pe chipul vornicului a apărut o umbră de nădejde. 

— Du-te tu! a poruncit el unui purtător de faclă. 
Oşteanul a ridicat spre dregător o privire rugătoare, 
dar acesta l-a îmbrâncit fără milă în faţă. Cu un mers 
împleticit, purtătorul de faclă a pornit în întâmpinarea 
„Duhului Muntelui”. În înfricoşătoarea peşteră nu se 
auzeau decât răsuflările noastre şi bocănitul rar al 
cizmelor oşteanului. li număram în gând fiecare pas. 
lar, când l-a făcut pe al douăzeci şi şaptelea, purtătorul 
de faclă a încremenit o clipă locului, apoi s-a prăbuşit 
în genunchi, rostind cu glas rugător: 

— Îndurare, măria ta! 

Inima mi-a tresărit de bucurie. Nu putea fi decât 
coconul. Numai mintea lui zburdalnică putea ticlui 
asemenea întâlnire. 

Cu puterea deznădejdii, Manea a răcnit slujitorilor 
săi: 

— Înapoi! Am fost vânduți! 


— Târziu, boierule! l-am oprit cu sabia scoasă. 

— Mori atunci, câine! s-a repezit vornicul la mine. 
Dar Radu Stan i-a şi sărit în cârcă, prinzându-i braţele. 

Lui Manea nu-i mai rămăsese altceva de făcut decât 
să privească neputincios la slujitorii săi, dezarmaţi unul 
câte unul de către oştenii desprinşi de lângă pereţii 
întunecoşi. 

— N-are rost să te împotriveşti, l-am sfătuit şi eu pe 
dregător, smulgându-i spada din mână. 

— Ai să mi-o plăteşti! mi-a strecurat el printre dinţi. 

— Doar pe cealaltă lume, i-am râs în nas. 

Cu facla luată de la oşteanul îngenuncheat la 
picioarele sale, coconul şi-a făcut drum spre noi. Inalt, 
slab, cu privirea neiertătoare, se apropia încet, cu pas 
apăsat, de noi. 

Orbit de lumină, înciudat pe sine, neputincios şi 
înfricoşat de moarte, Manea s-a tras înapoi. Dar 
feciorul lui Vlad Dracul nu contenea să-i lumineze 
chipul schimonosit. 

— Ce-i, vornice? Nu te simţi bine? De bună seamă că 
nu-ţi priesc răceala şi umezeala peşterii! 

— Măria ta! s-a aruncat atunci dregătorul la 
picioarele coconului. Pentru ce m-ai pus la această 
grea încercare? Cu ce ţi-am greşit? 

— Domnia ta ar trebui să ne spui cu ce ţi-a greşit 
luminatul meu părinte? îl cercetă fără cruţare feciorul 
lui Vlad Dracul. Oare nu te-ai bucurat de multă şi mare 
cinstire la curtea domnului Ţării Româneşti? 

— Îngăduie-mi, măria ta, să-ţi lămuresc totul între 
patru ochi, i-a cerut vornicul. 

— Prea târziu, l-a oprit coconul, privindu-l cu scârbă. 
Ştiu prea bine ce cauţi în această peşteră întunecoasă. 
Şiret bătrân, Manea se pricepea să-şi vândă pielea. 


— Un lucru nu cunoşti însă măria ta, grăia el 
târându-se pentru a cuprinde picioarele coconului. Cu 
îngăduinţa luminăţiei sale, părintele tău, am pornit 
încoace. Şi, văzând zâmbetul neîncrezător al coconului, 
a adăugat: îţi va adeveri chiarel. 

— Domnul te-a trimis să-l prinzi pe viclean la hotarul 
Branului, nu să cotrobăieşti prin peşteri cu gânduri 
rele, după avuţii furate, l-a învinuit feciorul lui Vlad 
Dracul. 

— E o minciună, măria ta! s-a apărat Manea cu 
îndârjire. Am venit aici să iau vistieria furată pentru a o 
duce înapoi la Târgovişte. 

— Lasă-te păgubaş, boierule, l-am sfătuit. Vom 
merge cu toţii în faţa domnului şi ne vom lămuri. 

Înfrânt, Manea şi-a îndreptat ochii spre burdufurile 
pline. Gândul că pierduse atâta avere îl făcea să 
tremure de ciudă. 

— Nu te necăji de pomană! i-a zis coconul, ghicindu-i 
frământarea. N-ai pierdut nimic... Burdufurile sunt 
pline cu pietre. 

— Şi vistieria? a gemut Manea. 

— A luat-o Neagoe peste munţi! 

Vornicul a ridicat atunci spre mine o privire încărcată 
de atâta ură şi umilinţă, încât m-am simţit înfiorat din 
creştet până-n tălpi. 

— Pentru ce-ai făcut toate astea? m-a întrebat mai 
mult în şoaptă. N 

Într-un fel îmi era milă de el. În viața lui nu fusese 
atât de rău îngenuncheat. Dar trebuia să ispăşească şi 
el o dată. l-am răspuns cu glas potolit: 

— Când loveşti, boierule, aşteaptă-te să primeşti 
înapoi... Domnia ta ai căutat să ne bagi în fiare... pe 
mine şi pe Radu Stan... Ştiai doar că n-avem nicio 


vină... De ce l-ai învrăjbit pe vodă împotriva noastră? 

— Ca să mai alunge doi oameni de încredere din 
preajma scaunului domnesc, a răspuns coconul, oftând 
cu năduf. 

— Am greşit, măria ta! a căutat Manea să-i cuprindă 
iarăşi picioarele. 

— N-am căderea să te iert. l-a răspuns coconul. Vei 
merge în faţa domnului şi vei cere îndurarea lui. 


CAPIIOLUL 5 
STEAUA COCONULUI 


Manea călărea între cocon şi mine pe drumul spre 
Târgovişte, nedumirindu-se cu niciun chip cum de se 
lăsase purtat o zi întreagă şi apoi încă aproape o 


jumătate de zi prin coclauri lungi, întortocheate, 
adesea neumblate, când se putea ajunge mult mai 
bine şi mai repede la presupusa ascunzătoare a 
spătarului Neagoe pe valea Dâmboviţei. lar altă 
nedumerire a sa, poate şi mai mare, privea chipul în 
care aflase coconul despre ceea ce pusesem la cale în 
mare taină în odăile jupâniţei Neacşa. 

— Pentru liniştirea sufletului meu, mărite cocon, a 
îndrăznit vornicul să-i grăiască feciorului lui Vlad 
Dracul, spune-mi cum ai făcut? Cine ţi-a îndrumat paşii 
atât de repede şi de bine spre păcătoasa asta de 
peşteră? 

— Duhul Sfânt! i-a râs coconul în nas. 

— Nu cumva are chip de femeie şi poartă numele 
nepoatei mele? 

Sosise momentul să intru şi eu în joc. 

— De la mine ţi se trage, boierule, am rostit fără a 
clipi. Coconul mi-a aruncat o privire nedumerită, dar nu 
s-a amestecat. 

— Şi cum ai făcut? m-a iscodit Manea cu ochii săi 
mici, piezişi. 

— Aveam la han un om al meu. 

— Nu cred o iotă din tot ce-mi înşiri aici! 

Vornicul s-a închis în sine. Cugeta probabil la 
„datoriile” pe care le avea de plătit. lar cine trebuia să 
se teamă cel mai mult de răzbunarea lui era Neacşa. 
Căci ea, nepoată-sa, fusese cea care-l împinsese la 
această faptă nesăbuită şi tot ea îl vânduse apoi. 
Dregătorul se mai gândea de bună seamă şi la „plata” 
cuvenită mie şi lui Radu Stan. Şi trebuia să ne fie 
teamă de răzbunarea acestui om! 

„Deocamdată însă, m-am liniştit, nu mai are nici 
colţi, nici gheare. Şi câtă vreme rămâne Vlad Dracul în 


scaunul domnesc nu-i vor creşte la loc... Dar cât? Cât 
va mai dura această domnie?” mă întrebam cu 
întemeiată îngrijorare. 

Aşteptam în cetate, în odaia lui Radu Stan, să fiu 
chemat la vodă. Nu-mi spusese nimeni că Vlad Dracul 
ar voi să mă vadă. Însă eram încredinţat că nu-l va 
răbda inima şi va dori să stea de vorbă cu mine. Pentru 
că ultima mea ispravă era o nouă dovadă a credinţei 
ce i-o purtam. Dar aşteptarea se prelungea şi începuse 
să-mi fie cam urât. Radu Stan se dusese să afle ce mai 
făcea jupâniţa Neacşa (care se înapoiase între timp în 
cetate), iar Stângaciu şi Bursuc îşi pierdeau vremea la 
un joc de noroc. 

Pietrele din care erau alcătuiți pereţii odăii - şi peste 
care-mi plimbam privirile fără rost - mi se păreau la fel 
de reci, de neprietenoase, ca şi privirile celor de la 
curtea lui Vlad Dracul. Pentru că felul în care 
dovedisem necredinţa vornicului faţă de vodă nu era 
privit de nimeni cu ochi buni. Îmi aminteam dealtfel că 
şi-n ziua în care Vlad Dracul mă ridicase la rangul de 
boier nu întâlnisem decât zâmbete reci. Nu mă 
socoteau de-al lor, după cum nici eu nu ţineam să mă 
număr printre ei. Eram mai bucuros să-mi trăiesc viaţa 
în locurile copilăriei, la Bărbăteşti, unde eram privit cu 
drag şi primit ca oaspete de seamă în orice casă de 
sătean. 

Dar soarta mea se dovedea altfel croită. Şi nu de 
mine, ci de alţii. Pentru că fără voia mea mă trezisem 
amestecat din nou în treburile curţii domneşti. Fuga 
spătarului Neagoe peste munţi, urmată de prinderea şi 
închiderea lui Radu Stan, ca şi dorinţa vornicului 
Manea de a mă pune şi pe mine în fiare mă îndârjiseră 
şi-mi deschiseseră pofta pentru vechea mea viaţă de 


oştean. „Dacă am intrat în horă, îmi ziceam, să joc 
până la capăt.” Şi nu voiam să mă prind în joc decât 
alături de Vlad Dracul. De ce? Nici eu nu ştiam prea 
bine. 


Poate gândul de-a ajuta pe cel aflat mai la strâmtoare 
mă mâna către el. Şi avea acest urmaş al lui Mircea cel 
Bătrân mare nevoie de ajutor. Cred că niciodată în 
frământata sa viaţă Vlad Dracul nu se găsise în mai 
mare primejdie ca acum. Cu turcii ajunsese el la 
oarecare înţelegere, dar nu se putea bizui pe niciun fel 
de sprijin din partea lor pentru că numai cu un an în 
urmă le bătuse cetăţile de pe Dunăre. lar dincolo, 
peste munţi, Dăneştii abia aşteptau să-l răpună. Încât 
singura lui scăpare era ţara. Dar aici începuse a nu mai 
fi stăpân. Boierii şi curtenii se gândeau înainte de orice 
cum să-şi păstreze capetele şi să-şi ferească averile 
după venirea noului domn. 

Soarele nu ajunsese la amiază, când am auzit în 
sfârşit bătăi în uşă. Nădăjduiam să fie un trimis al lui 
vodă şi m-am grăbit să deschid. Dar în prag, ţinându-şi 
căciula în mâini, se afla un slujitor de-al lui Radu Stan. 

— Plecăciune! şi-a coborât acesta fruntea spre 
pământ. M-a trimis jupâniţa Iro! 

— Imi pare rău, dar stăpânul tău nu-i aici. 

— Nu pe el îl caut, a rostit omul vădit încurcat. Ci pe 
domnia ta, a adăugat cu glasul scăzut şi oarecum 
ruşinat. 

Era cel mai nepotrivit moment pe care şi-l putea 
alege Iro. 

— Să fie sănătoasă! am ridicat supărat din umeri. N- 
am acum vreme pentru ea... Trebuie să mă înfăţişez 
înaintea lui vodă. 


— M-a rugat tare fierbinte, a stăruit slujitorul. 

— Nu ştii ce vrea? 

Omul căută în ochii mei fără sfială. Părea cinstit şi 
înţelegător, ca unul ce cunoscuse suferința 
omenească. 

— N-ai mai venit s-o vezi! mi-a spus fără ocol. 

— Şi de ce trebuia s-o văd? m-am răstit supărat la el. 

— Domnia ta eşti singura ei nădejde şi scăpare. 

— Ei, asta-i bună! m-am burzuluit. N-are omul ei? 

— Nu mai are! Şi nici vreo rubedenie căreia să i se 
poată măcar jelui. E singură ca un pui de cuc în cuib 
străin. 

— Cine a mai adus pe lume şi afurisitele astea de 
femei?! am izbucnit nestăpânit. Se agaţă de gâtul tău 
şi se ţin... se ţin... Şi ce-ai vrea să fac? m-am răstit 
iarăşi la el. 

— S-o iei acasă la domnia ta. 

— Râzi de mine? am izbucnit mânios. 

— Nu râd deloc, s-a apărat slujitorul. Atât eu, cât şi 
nevastă-mea gândim că numai la domnia ta ar mai 
putea trăi. 

Dovedea un suflet ales şi nu mă mira că Iro îşi făcuse 
din el un om devotat. l-am grăit mai cu blândeţe: 

— Înţeleg foarte bine starea în care se află jupâniţa 
Iro... Dar cum s-o ajut? Dacă aş lua-o la mine - să zic - 
la Bărbăteşti, după cel mult un an ar apuca-o iarăşi 
neastâmpărul... | s-ar face dor de ţară, de neamuri, de 
locurile în care s-a născut... 

— Dacă ai s-o iubeşti şi ai s-o ocroteşti, are să prindă 
drag de domnia ta şi are să uite de alte doruri. 

— Ce tot boscorodeşti acolo? m-am aprins la faţă ca 
focul. S-o iau de nevastă? 

— De bună seamă! 


— Dar e prea tânără, omule, pentru mine! 

— Câţi boieri, ba chiar şi oameni din popor, nu-şi iau 
neveste mai tinere, mi-a amintit trimisul lui Iro. Şi slavă 
domnului că se împacă bine... Eu n-am făcut la fel? 

Nu-mi mai găseam locul prin încăpere. Umblam de 
colo-colo şi mă certam în sinea mea pentru slăbiciunea 
de care dădeam dovadă în faţa acestui om ale cărui 
îndemnuri nu mai conteneau. M-am oprit apoi din 
umblet şi i-am zâmbit prietenos. 

— Dacă jupâniţa Iro te plătea anume nu vorbeai cu 
atâta foc pentru ea. 

— Dealtfel, s-a înnegurat el la chip, tata avea o 
vorbă: „Nu da sfaturi celui care nu ţi le cere”... 

Mi-a făcut în aceeaşi clipă o plecăciune şi-a plecat. 

Mânios pe mine, pe Iro, pe Radu Stan, ca şi pe toţi 
ceilalţi care erau amestecați mai mult sau mai puţin în 
această încurcată poveste, mi-am zis mai îndârjit ca 
oricând: „Am să o iau pe afurisita asta şi-am s-o duc 
fără întârziere în ţara ei... Am să-i cer şi lui Radu Stan 
să vină cu noi... La urma urmei el ar trebui să se 
îngrijească de ea... Cum a ştiut să încurce lucrurile, tot 
aşa să le descurce.” 

Mă învrăjbeam însă zadarnic. Pentru că nu era Radu 
Stan omul în stare să descurce nişte ite atât de 
încâlcite şi nici nu vedeam cum l-aş fi putut smulge din 
braţele jupâniţei Neacşa pentru a-l hotărî să pornească 
într-o călătorie atât de lungă şi de primejdioasă. 

M-am pomenit din nou cu slujitorul trimis de Iro. 

— Ce răspuns îi duc jupâniţei? m-a trezit el din 
gânduri. 

— Spune-i că îndată ce sfârşesc treburile aici trec pe 
la ea. 

— Să ai parte de sănătate şi de fericire! mi-a urat 


omul înainte de a-şi pune căciula pe cap. 

L-am urmărit până ce s-a pierdut în ulițele înguste 
ale cetăţii. Şi abia după aceea am început să simt 
adevărata apăsare a singurătăţii. Nu vedeam în jur 
decât pustiu... Un pustiu fără margini. „Ce-o mai fi cu 
mine?” mă întrebam. 

Vlad Dracul m-a întâmpinat cu o privire mai blândă 
ca de obicei, cu toate că pe chipul uscat i se putea citi 
limpede oboseala nopţilor de nesomn şi în glas 
asprimea omului încercat de viaţă. Doar când atingea 
mânerul frumoasei sale spade căpăta parcă iarăşi 
viată. Era o armă scumpă, împodobită cu aur şi 
nestemate, făurită de iscusiţii meşteri din Toledo. 

— Anevoie te laşi adus în faţa noastră, mi-a grăit 
vodă în loc de bun venit. 

— Aşteptam să mă chemi mai devreme, i-am 
mărturisit fără sfială. 

Vlad Dracul m-a cercetat pe sub sprâncenele-i 
groase, stufoase. 

— De ce trebuia să te chem neapărat? 

— Ca să mă ceri pentru ultima ispravă, m-am 
prefăcut smerit. 

— Te simţi cumva vinovat? 

— Eu n-am cu nimeni nimic, măria ta, m-am apărat. 
Dar când cineva ridică mâna asupră-mi fără ca eu să-i 
fi făcut vreun rău... 

— Bine ai ticluit povestea asta cu vornicul Manea şi 
cu peştera, m-a întrerupt vodă nerăbdător. Dar ce-ai 
vrut să arăţi? 

— Întocmai ce-ai aflat, măria ta!... Că şi acest 
dregător e viclean. 

— Prin ce şi-a dovedit viclenia? s-a arătat Vlad Dracul 
neîncrezător. L-ai momit în locul acela, zicându-i că va 


găsi vistieria furată. lar el, socotindu-te de bună 
credinţă, te-a urmat. 

Nemaiştiind ce să cred, am amuţit... Oare asupra 
unor dovezi limpezi ca lumina zilei, cum erau cele 
aduse de mine, mai putea fi vreo îndoială? mă 
întrebam mâhnit. Nedumerit de tăcerea mea, vodă m-a 
îmboldit: 

— De ce nu răspunzi? 

— Nu mai am ce zice, măria ta! 

— Adevărul! mi-a cerut Vlad Dracul. 

— Păi... e unul singur... M-am înţeles cu vornicul 
Manea - de faţă cu nepoata acestuia - să punem mâna 
pe vistieria furată de spătarul Neagoe şi să fugim cu 
toţii din ţară... Peste Dunăre... 

Vodă îmi cântărea fiecare vorbă. 

— Zici că de faţă era şi jupâniţa Neacşa? 

— Cheam-o şi-ţi va adeveri, am stăruit. 

— Dar cine pune temei pe mărturia ibovnicei unui 
viclean? s-a burzuluit Vlad Dracul. 

Am tăcut din nou, mâhnit până în adâncul inimii. Era 
limpede că Manea izbutise să-l înşele şi de această 
dată. 

— Nu ştiu pe cine să mai cred, l-am auzit totuşi pe 
Vlad Dracul mărturisind cu durere. 

— Rău faci, măria-ta, am căutat atunci să-l 
îmbărbătez. Nu poţi trăi şi mai cu seamă nu poţi lupta 
singur... în cineva trebuie să pui temei. 

— În cine? mi-a strigat el în faţă. 

— În mine! i-am cerut cu glasul scăzut, aproape 
tremurat. 

Pentru că nu am nici ce pierde, nici ce câştiga... Nu 
năzuiesc nici spre măriri, nici spre averi... 

— Tare mi-i grijă de biata ţară! 


— Câtă vreme eşti în picioare şi ai braţul puternic, n- 
ai de ce te teme, l-am îmbărbătat. 

— Asta e, a oftat vodă întâia oară de când îl 
cunoşteam. Nu ştiu cât voi mai putea sta în picioare şi 
cât de tare îmi va fi braţul în clipa marii încercări. 
Spune-mi ce să fac?... De mine nu-mi mai pasă... Sunt 
os bătrân!... Dar aş vrea să rămână în viaţă măcar 
moştenitorul meu... Să ducă la bun sfârşit ce-am 
început... Dumnezeule mare!... Niciodată n-am fost 
atât de singur ca acum! 

— Nu eşti singur, măria ta! stăruiam în dorinţa mea 
de a-i mai abate gândurile negre. 

— Vorbe, omule! Vorbe! Boierii se feresc din cale- 
mi... Oştenii cer să-i plătesc... Şi Neagoe m-a lăsat 
sărac... 

— Cere boierilor să desfacă băierile pungilor, l-am 
sfătuit. La fel negustorilor şi meşteşugarilor... 

— Vorbe de clacă! a strigat aproape voievodul. Nu dă 
nimeni niciun ban pe un scaun domnesc care se 
clatină. 

Orice nouă străduinţă din parte-mi ar fi fost 
zadarnică. Vlad Dracul cunoştea poate mai bine ca 
oricine starea lucrurilor din ţară. Mi-am plecat capul 
înfrânt. 

— Ar mai fi totuşi o scăpare, s-a luminat Vlad Dracul 
la chip. 

— Care? am întrebat bucuros. 

— Să-l aduci înapoi pe spătarul Neagoe! 

Numai deznădejdea îl putea împinge să-mi dea o 
astfel de poruncă. 

— Voi încerca, măria ta! am rostit supus. 

Nu eram dorit la acea oră nici de Neacşa şi nici de 
Radu Stan, dar n-aveam ce face. Trebuia să le tulbur 


bucuria revederii. Slujitorul de la intrarea spre odăile 
jupâniţei a încercat să mă oprească, dar l-am împins în 
lături, hotărât să-mi croiesc drum chiar şi cu spada. lar 
roaba smolită, grasă, buzată, văzându-mă în pragul 
uşii, şi-a plesnit palmele a spaimă şi uimire. 

— Dumnezeule mare! De unde-ai apărut? 

— Din visurile tale urâte, i-am zis. Du-te şi spune-i 
jupâniţei că trebuie să-i vorbesc neîntârziat! 

— Nu se poate, s-a împotrivit buzata. Cu niciun chip! 

— Pricep, m-am arătat înţelegător. Jupâniţa nu-i 
singură. 

— Nu mi-i îngăduit să cunosc aşa ceva, m-a privit ea 
rugător. 

— Ştiu că Radu Stan e la ea, i-am zis. Şi trebuie să-l 
văd... Vin cu poruncă domnească. 

— Aşteaptă puţin, s-a învoit buzata. Şi nu te clinti din 
loc! 

După câteva clipe, Neacşa, îmbrăcată în grabă, cu 
părul în neorânduială, aprinsă la faţă, mă întâmpina cu 
un zâmbet silit. 

— Pentru ce atâta zor? 

— lartă-mă, dar trebuie să vorbesc neapărat cu Radu 
Stan. 

Jupâniţa mă privea cu ochi mari, mai negri şi mai 
strălucitori ca oricând. 

— Ar trebui să mă supăr, mi-a surâs ea dojenitor. 

— Singură spuneai odată că dragostea nu-i un păcat 
de care să te fereşti ori să-l ascunzi, i-am amintit. 

— Ei, da! mi-a surâs jupâniţa cu şiretenie. Insă 
iubirile tainice sunt mai dulci. 

Ştiam că mă împungea, dar mă prefăceam a nu 
pricepe. 

— Pot vorbi cu el? am arătat nerăbdător spre 


cealaltă încăpere. 

— Vine îndată, m-a oprit Neacşa. 

— Te-ai descurcat bine cu vornicul? am întrebat-o 
mai departe. 

— Încă nu ştiu, a răspuns ea în silă. Până la urmă 
însă ies eu la mal! 

Uşa de la cealaltă încăpere a scârţâit încet. Din prag 
îmi surâdea, pe sub mustăcioara subţire, Radu Stan. 
Era îmbrăcat cu dichis şi o curea lată, bătută în ţinte de 
argint, îi strângea mijlocul subţire. 

„Chipeş mai e! “ îmi ziceam privindu-l cu drag. 

— Mă urmăreşti ca o umbră, m-a întâmpinat el vesel. 

— Sunt bucuros, fiule, că-ţi prieşte iatacul acestei 
jupâniţe, i-am grăit cu blândeţe şi înţelegere. Te văd şi 
eu în sfârşit cu chipul liniştit. 

Jupâniţa l-a cuprins  drăgăstoasă de mijloc, 
mărturisind fără jenă: 

— Ne simţim foarte bine împreună. 

— Mă bucură, am răspuns. Numai că soarta... 

— Nu ţi-l mai dau! m-a oprit jupâniţa, presimţind 
vestea rea pe care i-o aduceam. 

— Nu-i vorba de mine, am rostit cu părere de rău. 

— Nu-l dau nimănui, a stăruit Neacşa. 

— Domnia se află în clipe de mare cumpănă. M-am 
uitat drept în ochii lui Radu Stan. 

— Nu mă priveşte! Vodă să se descurce şi singur. 
Radu Stan a făcut şi aşa prea mult pentru acest domn 
care n-a pregetat să-l bage la beci fără nicio judecată. 

— Ştii bine că vornicul e cel care a uneltit împotriva 
noastră. 

— Dacă te doare într-atât inima de Vlad Dracul, n-ai 
decât să te duci singur acolo unde te trimite, m-a 
fulgerat Neacşa cu o privire rea. 


M-am uitat din nou în ochii lui Radu Stan. 

— Tu n-ai nimic de zis? 

— Am făgăduit să rămân lângă dânsa, a răspuns el 
şovăielnic. 

— Şi un bărbat adevărat trebuie să-şi ţină făgăduiala 
făcută unei femei, a stăruit Neacşa. Mai ales când 
aceasta jertfeşte totul pentru el. 

— Meritele domniei tale, jupâniţă, n-au fost deloc 
mici, am încercat s-o împac. Singur n-aş fi putut să-l 
scap pe Radu Stan! 

— Şi atunci? a întrebat ea răstit. 

— Eu nu cred că domnia ta ar putea iubi un bărbat 
care-şi nesocoteşte îndatoririle... Nu uita că Radu Stan 
s-a bucurat de prietenia şi dragostea coconului. lar 
când acesta se află la ananghie trebuie să-i vină în 
ajutor. 

— Despre ce-i vorba? am auzit în sfârşit de la copilul 
meu de suflet întrebarea pe care o aşteptam. 

l-am zâmbit bucuros. Rămânea totuşi un bărbat. 

— Te rog să mă urmezi până la vodă, i-am cerut. Ne 
aşteaptă. 

Jupâniţa a izbucnit într-un plâns neputincios. 

— Măcar să ştiu şi eu despre ce-i vorba! a scâncit ea. 

— Dacă aş putea, ţi-aş spune, i-am grăit cu blândeţe. 
Dar sunt treburi care privesc scaunul domnesc. 

Pe înserate m-am dus la Iro. Şi-a lăsat îndată 
cusătura cu care-şi omora vremea şi mi-a ieşit 
zâmbitoare în cale. 

— Ai venit! m-a întâmpinat, prinzându-mi mâinile. Te 
aşteptam! 

Am urmat-o cu inima încărcată de păreri de rău. Iro 
m-a aşezat la masa pregătită dinainte. Am zâmbit fără 
să vreau. 


— N-ai avut nicio îndoială cu privire la sosirea mea?! 

— Nădăjduiam să vii mai devreme, mi-a răspuns ea, 
umblând de colo-colo. S-a oprit apoi în faţa mea. 
Cerce-tându-mă îndelung. Eşti obosit şi flămând! 

— Sunt! am recunoscut. 

— Hai să te speli şi să ne aşezăm repede la masă, s- 
a arătat Iro nerăbdătoare. 

Nu m-am cilintit însă din loc. M-a privit cu un început 
de teamă. 

— Vine şi Radu Stan? 

l-am adeverit. Iro s-a îndoit ca o trestie în bătaia 
vântului. 

— Credeam că n-o să-l mai văd, a oftat ea. 

— E doar în trecere, am liniştit-o. 

— Atunci e bine... Şi unde-i acum? 

— Rânduieşte nişte treburi în sat. 

— Ce fel? m-a cercetat ea bănuitoare. 

— În noaptea asta pornim la drum lung. 

— Şi pe mine cui mă laşi? 

— Mă întorc, am  încredinţat-o. În două-trei 
săptămâni... 

— Nu ştiu dacă voi putea aştepta atâta, a grăit 
aproape şoptit. Şi dacă voi putea îndura şi aceste 
săptămâni! 

— Trebuie! am rugat-o. 

— De ce nu întârzii plecarea? s-a însufleţit deodată. 
Mai rămâi o săptămână! 

— Nu mi-i îngăduit să întârzii niciun ceas, i-am 
răspuns cu părere de rău. E vorba de soarta ţării! 

— Dar soarta mea? a întrebat Iro cu încordare. 
Nimănui nu-i pasă de ea? 

— Ştii că mă gândesc la ea mai mult ca oricine, am 
rostit cu blândeţe. 


— Văd! a răspuns, ţintuindu-mă locului cu o privire 
ca de foc. Dar nu-i nimic... îmi iau copilul şi mă duc 
unde-oi vedea cu ochii... S-o găsi vreun suflet milos 
care să-mi dea adăpost. 

— Fii înţeleaptă cum ai fost şi până acum, am sfătuit- 
o părinteşte. In două-trei săptămâni mă înapoiez... E 
chiar atât de mult? 

— Este, a mărturisit Iro, cu glasul înecat în lacrimi. 
Am răsuflat mai liniştit. Îndârjirea ei scădea. l-am 
apucat mâinile şi-am început să i le mângăi. 

In ogradă s-au auzit curând tropote de cai. Iro s-a 
îndreptat grabnic spre fereastră. 

— A sosit Radu Stan, m-a înştiinţat ea cu necaz. 

— Singur? 

— Mai e cu cineva,un tânăr însoţit de-o ceată de 
oşteni. 

— E coconul! am rostit cam fără chef. Pregăteşte-te 
să-l primeşti. 

Trei care mari, încărcate cu ceară, miere, vin, piei şi 
blănuri, sare, pucioasă şi grâu, aşteptau în sat 
pregătite pentru drum lung. 

— Am pus din toate câte ceva, ca să putem găsi mai 
lesne cumpărători, îi împărtăşea Radu Stan feciorului 
de domn, în timp ce ne ospătam. 

— Tare aş merge cu voi, a rostit coconul cu părere 
de rău. 

A ridicat apoi cana cu vin în cinstea frumuseţii lui Iro, 
care, roşind, a mulţumit şi a cerut îndată iertare. 
Trebuia să plece pentru a-şi adormi pruncul. Coconul, 
stăruind cu privirile pe urmele ei, i-a strecurat lui Radu 
Stan: 

— Nu ştiam că ai şi un copil! 

— Nu-i al meu, şi-a lăsat acesta privirea posomorâtă 


în cana cu vin. 

— Nu-i nimic! Ce creşte în grădina ta se cheamă că-i 
al tău! 

— Nu-i ce socoţi măria ta, m-am amestecat în vorbă. 
Radu Stan şi-a făcut o pomană. 

— Cine nu şi-ar face o astfel de „pomană” ? a râs 
coconul mai deşuchiat. Ei?! a căutat apoi să-l împace 
pe Radu Stan. Te-au supărat vorbele mele? 

— Nu, măria ta, a răspuns Radu Stan, sorbind cu sete 
din cana cu vin. 

— Oameni ne numim, am încercat să îmblânzesc 
vorba. 

— Hai să ne împăcăm! a ridicat coconul iarăşi cana, 
ciocnind cu fiecare dintre noi şi bând cu poftă. 

Curând mi-am făcut şi eu de lucru în celelalte 
încăperi, chipurile ca să mai cer nişte vin. lro m-a auzit 
şi a ieşit să mă vadă. 

— De ce l-aţi adus şi pe cocon? a grăit ea 
nemulțumită. 

— Ce ai cu el? 

— Se uită cam lung după mine... Se cunoaşte că-i 
feciorul lui Vlad Dracul! 

— Nu mai veni la masă, am sfătuit-o. 

— Nu mai pot sta aici. N-ai văzut cum se poartă Radu 
Stan? Nici nu m-a băgat în seamă... A mormăit ceva în 
loc de „bună seara” şi atât... Mă duşmăneşte! 

— Nu-i adevărat! 

— Ba da! a stăruit ea. Şi nu vreau să mai dau ochii 
cu el. Plec la domnia-ta, la Bărbăteşti... Chiar mâine... 
Nu vreau să mai mănânc nicio firimitură din pâinea lui 
Radu Stan, a rostit Iro hotărâtă. 

— Bine, m-am învoit. Am să mă sfătuiesc cu Radu 
Stan şi vom rândui lucrurile în aşa chip, încât să fii 


mulţumită. 

M-am inapoiat la masă. Radu Stan mă cerceta cu 
priviri piezişe, iar coconul îmi arăta oala goală, în 
vreme ce se ridica de la masă. 

— les puţin în ogradă, ne-a vestit el cu limba cam 
împleticită. 

Nădăjduiam ca aerul rece al serii să-i mai 
limpezească mintea încinsă de vinul băut repede şi nu 
prea cu măsură. Foarte tânărul fecior al lui Vlad Dracul 
se dovedea lacom şi nestăpânit în tot ce făcea. 

— Ce te nemulţumeşte? l-am întrebat pe Radu Stan 
cum am rămas singuri. 

— Mă poate oare mulţumi ceva? a rostit el abătut. 

— Nu cârti! l-am dojenit. Eşti tânăr. Voinic, frumos, 
cu stare bună, îndrăgit de femei şi prețuit de cocon. 
Ce-ţi mai lipseşte? 

— Nu ştiu cum să-ţi spun. Dar nu mă trage deloc 
inima să te însoțesc în noaptea asta la drum. Mi-a 
mărturisit. 

— Te cred! E mai plăcut să lâncezeşti în patul 
jupâniţei Neacşa, alintat şi mângâiat, decât să mergi 
pe şleaul Braşovului. 

— Ce-mi tot scoţi ochii mereu cu jupâniţa? N-am şi 
eu dreptul la o picătură de tihnă? s-a supărat Radu 
Stan. 

— Ai, de bună seamă, am căutat să-l împac. Dar nu 
acum... Şi-apoi, adevărata pricină a amărăciunii tale 
nu-i asta! 

— Dar care-i? mi-a surâs el cam în batjocură. 

— lro, am rostit fără să clipesc. 

— Femeia asta nu mă mai priveşte, a ridicat Radu 
Stan glasul. Fă cu ea ce vrei! 

— De ce tocmai eu? m-am arătat nedumerit. 


— Fiindcă-ţi place, a rostit el cu glasul uşor tremurat. 
Am simţit asta din clipa în care ai văzut-o. 

— E drept că niciun bărbat nu trece nepăsător pe 
lângă ea, am recunoscut. Dar de aici şi până la ce te 
gândeşti tu... 

— Am ajuns un străin în casa mea, mi s-a plâns mai 
departe Radu Stan cu mânie. 

— Te simţi străin în casa ta. Băiete, pentru că nu 
întâlneşti aici decât veşnicele învinuiri din privirile lui 
Iro... Dar înţelege că s-o fi săturat şi ea să trăiască într- 
un loc unde n-o mai doreşte nimeni. 

— Vrea să plece? Ducă-se! 

— Ştiu... Numai că Iro vrea să se înapoieze în ţara ei. 

— N-are decât! 

— Dar singură, cu un copil mic. Nu poate ajunge. 

— Şi ce vrea? S-o duc eu? Nu mai sunt în stare de 
aşa ceva şi nici nu vreau! 

— Am s-o duc atunci eu singur. 

În loc de răspuns, Radu Stan s-a ridicat chiar în clipa 
aceea de la masă, îndemnându-mă: 

— Hai să vedem ce isprăvi mai face coconul pe 
afară. Răcoarea nopţii de toamnă ne-a alungat repede 
atât oboseala, cât şi uşoara ameţeală de pe urma 
cănilor cu vin date peste cap. In ogradă domnea tihna 
ceasului dinaintea culcării. Slujitorii şi robii ţigani se 
trăseseră în odăile lor, iar din grajduri şi ocoale 
răzbătea câte o sforăitură de cal ori câte un icnet 
prelung de boulean. Doar oştenii coconului stăteau de 
veghe la poartă. 

Culcat în fân în ograda din spate, coconul a chiuit 
vesel, când ne-a văzut, ca un copil, poftindu-ne să ne 
lungim alături, cu faţa la stele. 

— Priviţi! ne îndemna feciorul de domn. Un cer curat 


ca acum rar întâlneşti... De când mă ştiu, mi-a plăcut 
să stau în fân. Să mă las învăluit de miresme şi să-mi 
fugăresc ochii printre stele. Oare ce-o fi dincolo de ele? 

— Alte stele, m-am lăsat şi eu cuprins de încântarea 
acestor clipe. 

— lar mai încolo? a stăruit coconul. 

— Cine ştie ce lumi or mai fi?! a rostit Radu Stan pe 
gânduri. 

— Mă apucă ameţeala, dar tot mă uit, a adăugat 
coconul. Nu mă mai satur. 

Urmărindu-i privirea pierdută pe bolta cerească, mă 
întrebam care din puzderia asta de stele era a lui? 
Ghicindu-mi parcă gândurile, coconul a ridicat mâna, 
arătând: 

— Vedeţi?  Aceea-i steaua mea... Mare şi 
strălucitoare. 

Auzindu-l, mi-a venit fără voie în minte chipul uscat, 
muncit de temeri, al lui Vlad Dracul... Oare fiul va avea 
o soartă mai bună ca tatăl? mă întrebam. Dar nu ştiu 
de ce presimţeam că pe tânărul fecior de domn îl 
aşteptau încercări poate chiar mai grele. 


CAPITOLUL 6 
SĂTULUL NU CREDE FLĂMÂNDULUI 


Era aproape miezul nopţii când ne-am despărţit de 
cocon. El o pornea în jos, pe valea apei, către tabăra 
de la Bălteni, iar noi spre munţi, pe aceeaşi vale a 
Dâmboviţei. 

— Când vă înapoiaţi, să mă căutaţi, ne-a cerut 
feciorul de domn. 

— Negreşit! i-am răspuns. Şi i-am urat: Rămâi cu 
bine, măria ta! 

L-am urmărit cu privirea până ce-a dispărut după un 
cot al drumului. Am dat apoi pinteni cailor, pentru a 
ajunge din urmă carele cu povară. 

Dănişor Lungul stătea cocoţat pe capra carului din 
faţă, uitându-se mohorât la spinările late şi albe ale 
boilor, care păşeau molcom pe drumul larg, luminat de 
lună aproape ca ziua. ln urma lui mai veneau două 
care, iar în faţă, pe de lături, ca şi în urmă de tot, 
călăreau slujitori bine înarmaţi. 

Hangiul însă nu se arăta împăcat cu treaba pe care 
urma s-o înfăptuiască. La început, când îi cerusem să 
ne însoţească până la Braşov, nici nu voise să stea de 
vorbă... „Pe mine să mă lăsaţi cu nevoile şi necazurile 
mele... Am nevastă şi copii. Eu nu-s un vântură lume 
ca voi!” Dar când aflase că tot câştigul ce urma să-l 
scoatem din vânzarea mărfurilor luate din cămările 
domneşti va fi al lui, Dănişor căzuse pe gânduri, 


făcându-şi în minte felurite socoteli. Apoi se învoise. 
Acum îl vedeam iarăşi posomorâăt. 

— Mare păcat ţi-ai făcut cu mine! mi-a spus el. În loc 
să dorm liniştit în patul meu, îndur hurducăturile 
afurisitului ăsta de drum. 

— E drept, am zis. Dar cine se va întoarce de la 
Braşov cu lucruri de preţ? Nu câştigi tu spetindu-te la 
han un an de zile nici pe jumătate din cât ai să scoţi de 
la acest singur drum. 

— Mai bine sărac şi teafăr decât bogat şi schilod, 
dacă nu chiar mort, a grăit el ca pentru sine. 

— Pe vremuri nu-ţi cumpăneai atâta fiecare pas, i-am 
amintit. Erai iute şi la vorbă şi la faptă. 

— Pe vremuri! a oftat Dănişor. 

Privirea mi-a căzut în clipa aceea pe chipul 
slujitorului care călărea de cealaltă parte a carului. Îmi 
părea cunoscut dar nu ştiam să-l fi ales între oamenii 
care să ne însoţească. Am intrat îndată la bănuieli şi- 
am dat pinteni calului ca să ajung în faţă, lângă Radu 
Stan. 

— Ce e? m-a întrebat acesta, văzându-mi zorul. 

— Vreau să număr dacă suntem toţi, am rostit tare 
ca să audă şi cel ce călărea în stânga lui Dănişor. 

— Nu s-a rătăcit încă nimeni pe drum, m-a liniştit 
Radu Stan. 

Socoteam în minte: „în faţă se află deci, în afară de 
Stângaciu şi Radu Stan, doi oameni de încredere de la 
curtea acestuia. Pe partea dreaptă, lângă care, merg 
doi slujitori de nădejde ai lui Dănişor. Pe cele trei 
capre, mânând boii, iarăşi oameni aleşi de Radu Stan. 
In urma carelor venea Bursuc (socotind locul mai ferit 
decât toate), împreună cu trei flăcăi voinici din satul 
meu. Dacă-l adăugam şi pe hangiu, trebuia să fim 


cincisprezece. De unde a apărut atunci al 
şaisprezecelea? mă întrebam nemulţumit. Dănişor n-ar 
fi luat pe cineva fără să-mi spună, iar de capul lui 
necunoscutul n-ar fi îndrăznit să se alăture convoiului 
nostru. Cine i-a îngăduit atunci? ” 

— Lipseşte cineva? m-a întrebat Radu Stan. 

— Dimpotrivă! Avem un om mai mult. 

— Aaa! şi-a amintit abia atunci Radu Stan. Am uitat 
să-ţi spun că am luat şi un slujitor de-al jupâniţei 
Neacşa care are nevoie de ajutorul nostru. Cheamă-l la 
domnia-ta şi-o să-ţi desluşească totul, a mai adăugat el 
cu o nepăsare care mă scotea din sărite. 

— Intâi vreau să-mi desluşeşti tu, am stăruit mânios. 

— E o poveste întreagă, şi-a păstrat Radu Stan 
seninătatea. Zău, n-o mai ţin minte! întreabă-l pe el. 

Nu ajungeam la nici un capăt cu acest tânăr ale cărui 
gânduri zburau în cu totul alte părţi. 

— Un singur lucru vreau să-ţi cer, i-am spus înciudat. 

— Ascult! a rostit Radu Stan visător. 

— Cât va dura acest drum, atât la ducere, cât şi la 
înapoiere, să nu faci nimic înainte de a te sfătui cu 
mine. 

— Nu-ti voi ieşi din cuvânt, mi-a făgăduit el bucuros. 
lartă-mă! Am uitat să-ţi spun! 

Ce puteam să mai fac? Trebuia să-l iert şi să aflu pe 
altă cale ce era cu acest slujitor trimis de jupâniţa 
Neacşa... „Deocamdată, mi-am zis, îl las în pace, 
găsesc eu un moment potrivit” 

Ziua ne-a prins din urmă cam la două verste de 
vama Dâmboviţei. La plecare hotărâsem să nu 
mergem decât noaptea, pentru a atrage cât mai puţin 
luarea-aminte asupra convoiului nostru. Dealtfel şi 
pregătirile fuseseră făcute în mare taină. Mărtfurile 


aduse din diferite locuri le încărcaseră oameni de 
încredere. Dănişor şi slujitorii săi veniseră la locul 
întâlnirii pe căi ferite, iar flăcăii din satul meu, trei fraţi 
de nădejde, nu ştiau încă ce treabă anume aveam cu 
ei şi încotro îi purtam. De aceea singurul om care mă 
îngrijora era slujitorul trimis de jupâniţa Neacşa. „Ce 
ştie el despre rostul drumului nostru la Braşov?” mă 
întrebam. L-am chemat pe Stângaciu. 

— İl cunoşti pe cel care a mers tot timpul lângă carul 
din faţă? 

— De bună seamă, mi-a răspuns. Trebuie să-l ştii şi 
domnia ta... Era în slujbă la vornic. 

— Asta e! mi-am dat cu palma peste frunte. 

Abia atunci mi-am amintit că era omul rânduit de 
Manea s-o ducă pe Neacşa la mănăstire şi cumpărat de 
aceasta cu bani şi podoabe. 

— Chiar m-am mirat când l-am văzut mergând cu 
noi, a adăugat Stângaciu. 

— Să nu-l scapi din ochi, i-am cerut. 

Am aşteptat apoi carul în care se afla Dănişor 
Lungul. 

— Ce facem? m-a întrebat hangiul. Trecem de vamă? 

— Nu-i potrivit, i-am răspuns. Căutăm un loc bun de 
popas şi rămânem acolo până se înserează. 

— Bine ar fi, a căscat Dănişor obosit. Sunt frânt şi 
boii abia mai trag. 

— Te-ai dezobişnuit să mai faci drumuri lungi, i-am 
zâmbit înţelegător. 

— Mai e şi vârsta, mi-a amintit el. Nu uita că am 
ajuns în pragul jumătăţii de veac. Pe când tu mai ai! 

— Mă apropii şi eu cu paşi iuți. 

— Lasă, lasă! m-a privit el şăgalnic. La vârsta ta mai 
sari încă.. „Pe şapte iepe tot sirepe”... Dar ai grijă! Am 


izbucnit amândoi în râs. 

Vitele slobozite din jug ori din chingile şeilor păşteau 
iarba rămasă încă verde pe plaiul de la poalele 
muntelui, în vreme ce oamenii, adunaţi în jurul 
focurilor, înghiţeau hulpavi din merinde. Un ulcior 
burduhănos, plin cu vin negru, umbla din mână în 
mână. 

Am tras şi eu câteva înghiţituri zdravene, apoi am 
trecut ulciorul mai departe. Grigore, fostul slujitor al 
vornicului Manea, a dat să plece, dar l-am oprit. 

— Aş avea o treabă cu tine. 

— Voia domniei tale, s-a arătat el supus. 

— Ştii unde mergem? l-am întrebat fără înconjur. 

— Jupâniţa zicea că treceţi munţii, mi-a grăit senin. 

— Cu ce treburi? 

— Nu cunosc şi, drept să fiu, nici nu mă privesc 
treburile altora... îmi ajung necazurile mele. Jupâniţa 
m-a vârât într-o poveste din care nu pot scăpa decât 
cu fuga! 

— Cine te urmăreşte? 

— Vornicul Manea... Când s-a înapoiat de la drumul 
acela pe care l-aţi făcut împreună mi-a trimis vorbă la 
mănăstire, unde-o păzeam pe jupâniţa Neacşa, să vin 
la el. De frică, am fugit... 

Până acum totul se potrivea cu ceea ce ştiam şi eu. 
Neacşa îl îndemnase într-adevăr pe Grigore să nu mai 
dea ochii cu stăpânul său. Cunoştea prea bine firea 
vornicului... „la punga asta cu galbeni, îl sfătuise 
jupâniţa pe Grigore. Şi stai ascuns până se va ivi 
prilejul să pleci din ţară. Altfel vornicul are să te caute 
şi-n gaură de şarpe”. lar când a aflat de pregătirile 
noastre de plecare spre Braşov, Neacşa s-a gândit că 
era potrivit să scape de acest om care o stânjenea. ŞI 


ni l-a trimis plocon. 

— Când ţi-a spus de plecarea noastră? l-am mai 
întrebat pe Grigore. 

— leri dimineaţă... M-a chemat jupâniţa în iatacul ei 
şi mi-a dat răvaşul către domniile voastre. 

Seninătatea din ochii lui mă descumpănea. „E om 
cinstit ori viclean?” mă întrebam. Ghicindu-mi parcă 
gândurile, Grigore mi-a zâmbit cu îngăduinţă. 

— Te cam fereşti de mine, căpitane! 

— Dacă aveam vreo bănuială în privinţa ta, m-aş fi 
împotrivit să vii cu noi, am căutat să-l liniştesc. 

— De ce mă iscodeşti atunci cu stăruinţă? 

— Pentru că vreau să-ţi încredinţez o treabă grea. 

— Şi de ce m-ai ales tocmai pe mine? 

— Drept să-ţi spun, nu ştiu, i-am mărturisit. Mi-am 
amintit poate că vornicul se înconjoară numai de 
oameni vrednici şi isteţi. 

— Asta cam aşa e, s-a arătat Grigore mândru de 
lauda primită. Numai că Manea nu ştie să-i preţuiască. 
Ce treabă te-ai gândit să-mi încredinţezi? 

— Te-am văzut mergând aproape toată vremea 
lângă carul din faţă. 

— Am făcut rău? m-a întrebat el nedumerit. 

— Nu, dimpotrivă. E carul care trebuie păzit cel mai 
bine. 

— N-am ştiut, s-a grăbit Grigore să-mi alunge 
bănuiala. Eram stingher şi m-am simţit mai la 
îndemână lângă negustorul acela burduhănos şi bun 
de gură. 

— În car avem mărfurile cele mai scumpe şi pungile 
cu galbeni, i-am destăinuit. 

Grigore m-a cercetat bănuitor. 

— Şi de ce-mi spui mie toate astea? 


— Trebuie apărate cu preţul vieţii, am adăugat. 

— Ai mai multă încredere în mine decât în oamenii 
domniei tale? m-a întrebat el mirat. 

— Jupâniţa Neacşa ne-a scris că pune mâna în foc 
pentru tine, i-am răspuns. 

— E singura femeie pentru care mi-am pus viaţa în 
primejdie, a mărturisit el într-un târziu. 

— Atunci ne-am înţeles? l-am întrebat, zâmbindu-i 
prieteneşte. 

— Ochii şi carul din faţă, mi-a făgăduit el cu înfocare. 
M-am desprins mulţumit de lângă fostul slujitor al lui 
Manea. Socotindu-l îndrăgostit până peste urechi de 
Neacşa, îmi ziceam că nu trebuia să-mi fac cine ştie ce 
griji în privinţa lui. 

Am rânduit oamenii de veghe şi m-am îndreptat spre 
culcuşul pregătit de Stângaciu. Cojocul mitos mirosea 
tare a oaie, dar am închis ochii destul de repede. 
Oboseala lungului drum de noapte îşi spunea cuvântul. 

După cel mult trei ceasuri de somn m-am trezit însă 
zgâlţâit de slujitorul meu. 

— Ce e?... Ce e? am sărit speriat. 

— Trebuie să-ţi vorbesc, mi-a şoptit Stângaciu. 

M-am frecat la ochi ca să mă mai dezmeticesc. 
Stângaciu mi-a cerut să rămân culcat pentru a nu da 
de bănuit. 

— Grăieşte! i-am cerut în şoaptă. 

— L-am urmărit pe Grigore... După ce a văzut toată 
lumea adormită s-a furişat în pădure. Străjile nu l-au 
descoperit... Păcătosul şi-a făcut culcuşul chiar la 
marginea poienii, lângă un tufiş... lar înainte de a pleca 
în pădure a potrivit cojocul în aşa fel, încât să se 
creadă că doarme cineva acolo. 

— S-a întors? 


— Încă nu! M-am grăbit să ajung aici înaintea lui! 

— S-a întâlnit cu cineva? 

— Da... Nu părea să fie nici oştean domnesc, nici 
slujitor boieresc... Mai degrabă un om de rând bine 
înarmat. 

— Şi unde s-au văzut? 

— Cam la o jumătate de leghe mai la deal... N-aveau 
un loc anume de întâlnire, pentru că s-au căutat o 
bună bucată de vreme până a dat unul de altul. 

Spusele lui Stângaciu m-au pus serios pe gânduri. l- 
am cerut să tacă şi să se culce liniştit. De acum încolo 
aveam eu grijă de „drăguţul cu ochi piezişi al jupâniţei 
Neacşa”. M-am sucit în aşa fel, încât să pot veghea 
printre gene marginea poienii. Grigore n-a întârziat să 
se ivească. A căutat să nu-l zărească vreo strajă şi s-a 
strecurat sub cojoc. Mă întrebam ce urmărea acest om 
şi pentru cine lucra? Pe Neacşa am înlăturat-o din 
capul locului. N-avea de ce să ne urmărească şi să ne 
dorească răul, în ciuda împotrivirii ei faţă de plecarea 
lui Radu Stan. „Să se fi înţeles Grigore cu nişte tâlhari 
cunoscuţi de-ai lui ca să fim prădaţi pe drum?” mă 
gândeam. Lipsiţi de mărfuri, care şi vite, drumul nostru 
la Braşov n-ar mai fi avut niciun rost. De aceea trebuia 
să iau toate măsurile de apărare ca să nu se întâmple 
aşa ceva. Pe de altă parte, mă întrebam dacă nu era 
amestecat cumva şi Manea în povestea asta. În 
lăcomia sa, însoţită de dorul răzbunării, vornicul ar fi 
fost în stare să pună la cale orice nelegiuire. Ne aflam 
oricum nu departe de vama Dâmboviţei, păzită de 
oameni ai domniei, care ne-ar fi sărit în ajutor. „Ar 
putea să ne lovească mai curând la noapte, între Rucăr 
şi Bran”, socoteam în gând. Până atunci însă puteam 


sta liniştit. Sosise vremea schimbării străjilor. Pentru 
veghea a treia era rânduit şi Grigore. Acesta s-a 
prefăcut a se trezi nemulţumit din somn. 

Se înserase de-a binelea când am fost opriţi la vama 
Dâmboviţei. Dănişor Lungul a coborât icnind de pe 
capră şi s-a înfăţişat înaintea vameşilor în chip de 
stăpân al întregului convoi. 

— Mulţi oameni de pază ţi-ai mai luat, i-a zis capul 
vămii, cercetând înscrisurile. 

— Vremile sunt tulburi, i-a răspuns hangiul, şi 
drumurile nesigure. 

— Ai grijă de cai, l-a sfătuit vameşul. Au mare 
căutare. După ce-i fură, tâlharii îi duc peste munţi. 

— Au golit ţara, nemernicii! s-a tânguit şi Dănişor. 

— Fereşte-te cu osebire după ce treci de Rucăr, i-a 
mai zis vameşul. Până acolo nu vă pândeşte niciun 
necaz. 

— Nu ne dai nişte oameni de însoţire? i-a cerut 
Dănişor. 

— V-aş da cu dragă inimă, dar nici eu n-am de-ajuns, 
s-a dezvinovăţit vameşul. In timp ce se căznea să 
desluşească înscrisul domnesc primit din mâna lui 
Dănişor Lungul. 

Erau înşirate acolo mărfurile aflate în cele trei care, 
numărul vitelor de povară, ca şi al cailor. 

— Mai e nevoie să umblu prin care? l-a iscodit 
vameşul pe hangiu. 

— N-am nimic în afară de ce mi-a poruncit vodă să 
duc la târg, i-a răspuns hangiul. Dealtfel mărfurile sunt 
domneşti. 

— Bănuiesc, i-a zâmbit vameşul cu bunăvoință. 
Altminteri nu-ţi dădea asemenea carte. Şi-a adăugat: 
Scrie aici că te însoțesc unsprezece slujitori călări, iar 


eu am numărat doisprezece. 

— Am mai luat unul pe drum, s-a grăbit Dănişor să 
răspundă. 

— Care-i acela? 

Hangiul l-a arătat pe Grigore. Vameşul a stăruit 
câteva clipe asupra chipului fostului slujitor al lui 
Manea, zicând: 

— Parcă l-am mai văzut. 

— S-ar putea, a glăsuit Dănişor. A slujit la vornicie. 

Vameşul a clătinat neîncrezător din cap. 

— Nu de acolo mi-l amintesc, ci din altă parte... Aş 
pune chiar rămăşag că l-am zărit alaltăieri prin târg, la 
Câmpulung, stând de vorbă cu unul Mihăilă, zis Buză- 
Ruptă. 

— Un tâlhar? s-a speriat Dănişor. 

— Dintre cei mai mari, a rostit vameşul cu glasul 
scăzut. 

Oricum, să vă păziţi. Să nu fi pus la cale vreo ticăloşie. 

— Mulţumim! a grăit hangiul cu glasul pierdut. 

— Pe deasupra, i-a zâmbit căpetenia cu părere de 
rău, trebuie să-mi plăteşti vamă atât pentru el, cât şi 
pentru calul său. 

— O belea nu vine niciodată singură, a oftat Dănişor 
cu năduf, desfăcând baierile pungii. Cât trebuie să 
dau? 

— Doi galbeni pentru cal şi alţi doi pentru călăreț. 

— Atât de mult? a oftat iarăşi hangiul. 

— Nu mai plăteşti în schimb nimic la Rucăr, l-a mai 
îmbunat vameşul. 

Hangiul mi-a făcut apoi semn să mă apropii de el. 

— Nu-l cinstim pe vameş? Mi-a spus ceva care ni-i de 
mare folos, mi-a strecurat el prin colţul gurii. 

— Am auzit, i-am răspuns, făcându-i semn să 


păstreze tăcere. 

După ce a plătit, Dănişor s-a îndepărtat. Carele s-au 
urnit curând din loc, scârţâind pe drumul Rucărului. 
Credincios poruncii date, Grigore se ţinea tot pe lângă 
carul din faţă, fapt ce-l întărâtă şi mai rău pe hangiu. 
La rându-i Grigore a căzut pe gânduri. Ba, la un 
moment dat, s-a desprins de lângă car şi-a venit să-mi 
vorbească. 

— Ce are negustorul cu mine? 

— Şi-o fi amintit că i-ai rămas cândva dator, am 
încercat să scap cu o glumă. 

— Unde şi când? a luat Grigore drept bune spusele 
mele. 

— Du-te la locul tău, i-am cerut, şi prefă-te a nu-l lua 
în seamă. lar la primul popas lămurim noi lucrurile. 

Grigore nu prea era împăcat cu răspunsul meu, dar 
şi-a strunit calul şi-a aşteptat să-l ajungă din urmă 
carul pe care i-l dădusem în pază. 

Până la Rucăr am mers încet, cu poticneli, din pricina 
întunericului. Văzându-ne sosind dinspre Dâmboviţa, 
paznicii vămii de aici s-au mulţumit doar să întrebe: 

— Încotro? 

— La Braşov, le-a răspuns Dănişor. 


— Mergeţi sănătoşi, ne-au urat ei. 

De acum încolo aveam de străbătut multe leghe cu 
ţinuturi pustii, de munte. O uşoară înfiorare ne-a 
străbătut pe toţi. „Ce ne aşteaptă oare mai departe? ” 
se întreba fiecare. 

Ascunsă până atunci după nori, luna a început să se 
strecoare prin câte un ochi de cer curat, luminându-ne 
calea. Cei trei căruţaşi s-au urcat pe capre, îndemnând 
vitele de la jug să iuţească paşii. Dar culmile înalte, 


împădurite, care străjuiau cursul apei, se ridicau în 
calea noastră tot mai înspăimântătoare. „Până la vad, 
la vărsarea Dâmbovicioarei în matcă, nu va cuteza 
nimeni să ne oprească, îmi ziceam. Dar acolo mi-i 
teamă că va trebui să ne încercăm un pic ascuţişul 
săbiilor.”  Presimţirea mea începea să fie adeverită şi 
de purtarea lui Grigore. Pe măsură ce coboram spre 
vad, îşi strunea calul mai cu neastâmpăr. 

— Ce-i flăcăule? 

— Nu-mi plac locurile astea, mi-a răspuns el. Mai 
bine poposeam la Rucăr şi porneam mâine dimineaţă. 
Calul e din ce în ce mai sperios, mi-a grăit apoi cu 
prefăcută nevinovăție. Parcă simte ceva... Poate vreo 
sălbăticiune. 

— Să nu fie vreun lup cu două picioare, i-am 
strecurat prin colţul gurii. 

— lar mă bănuieşti? s-a arătat el jignit. 

— Să nu faci vreun semn sau altă poznă că nu mai 
apuci să bei apă din fântânile Braşovului, l-am 
înştiinţat. 

— Mai bine îmi luam lumea în cap decât să pornesc 
la drum cu domniile voastre, s-a tânguit Grigore. Rău a 
făcut jupâniţa Neacşa trimiţându-mă încoace. 

— Şi eu zic la fel, i-am întors vorba. 

— Dă-mi voie atunci să mă înapoiez, mi-a cerut. 

— N-ai decât, l-am poftit. 

Grigore şi-a strecurat privirile piezişe în urmă. Cei 
trei fraţi din Bărbăteşti îi aţineau drumul de întoarcere, 
în timp ce Radu Stan şi Stângaciu, care călăreau 
alături, împiedicau trecerea mai departe. 

— Ce aveţi de gând cu mine? a scâncit Grigore, 
văzându-se prins ca într-o capcană. 

— Înţelept ar fi să ne spui adevărul, l-am sfătuit. 


— N-am nimic de ascuns, s-a apărat el. 

— Cu cine te-ai întâlnit azi-noapte în pădure? Ai fost 
urmărit de slujitorul meu, l-am prevenit. 

— Spune minciuni, a ridicat Grigore glasul. 

— Vorbeşte încet! 

— Pune-mă faţă-n faţă cu el, mi-a cerut Grigore. 

— Dacă va trebui, am s-o fac şi pe asta, l-am 
încredinţat. Dar altceva voiam să te întreb: ce-ai căutat 
alaltăieri în târg la Câmpulung? 

— Eu? a sărit Grigore ca ars. 

— Te-a recunoscut vameşul de la Dâmboviţa. 

— Asta le întrece pe toate, s-a căinat Grigore. 

— Mi-a spus şi cu cine te-ai văzut acolo. 

— Mare om mai sunt în ţara asta, a râs el în 
batjocură, dacă mă ştiu şi mă urmăresc oamenii 
domniei. 

— Vameşul l-a zărit pe Mihăilă zis Buză-Ruptă şi de 
aceea a fost cu luare-aminte să vadă cu cine se 
însoţeşte tâlharul. 

— Povestea asta cu Buză-Ruptă e o scorneală. Nu mă 
simt vinovat cu nimic, s-a apărat Grigore. Dar dacă vrei 
să te ajut în vreun fel spune-mi şi-o fac. 

— Am să te poftesc ca, îndată ce ajungem în vad, să- 
| strigi pe tâlhar şi să-i spui că am aflat ce-aţi pus la 
cale... Sfătuieşte-l să nu cuteze a ne lovi, pentru că nu 
va izbuti. 

— Eu pot să-l strig, dacă ţii neapărat, şi pe Isus 
Cristos, mi-a rânjit Grigore obraznic. Doar nu mă doare 
gura... Însă cine să-mi răspundă? 

— Am să te poftesc totuşi să faci ce ţi-am cerut, am 
rostit hotărât. 

Grigore a ridicat din umeri, a zâmbit în gol şi şi-a 
văzut de drum. Nu-mi plăcea însă tăcerea lui. Mă 


înfruntase cu prea multă semeţie, ceea ce însemna că 
era cât se poate de sigur pe el şi mai cu seamă pe 
tăria loviturii pregătite de Mihăilă Buză-Ruptă. La 
început m-am gândit să-i aştept pe tâlhari în vad, unde 
carele şi călăreţii se puteau mişca în voie. Dar când 
am ajuns în dreptul unui mal înalt, drept şi stâncos, 
aflat ca la trei sute de paşi depărtare de vad, am dat 
poruncă de oprire. Grigore mi-a aruncat o căutătură 
încărcată de ciudă, dar a stat cuminte. Radu Stan şi 
Stângaciu îi pândeau fiecare mişcare. 

— De ce te-ai oprit? m-a întrebat Dănişor nedumerit. 

— Poposim aici, am grăit morocănos. 

— În mijlocul drumului? 

— E locul cel mai ferit, am mormăit. 

Am rânduit carele roată, făcând cu ele un zid de 
apărare. 

— Eu tot nu pricep ce faci? a stăruit hangiul, 
umblând nemulţumit de colo-colo. 

— Ai să afli curând, i-am aruncat din mers. 

Ca să feresc de săgețile tâlharilor vitele de povară, 
le-am cerut căruţaşilor să le ducă mai la deal. Caii i-am 
păstrat la îndemână, adăpostiţi după carele cu 
acoperişuri înalte. Un zăngănit scurt de săbii, urmat de 
un icnet greu, m-a făcut să tresar. Grigore încercase s- 
o ia la sănătoasa, dar Radu Stan şi Stângaciu l-au 
cuminţit. Când m-am apropiat, fostul slujitor al lui 
Manea zăcea la pământ, cu faţa în jos, dezarmat, 
țintuit de genunchiul slujitorului meu, care-i lega 
mâinile. 

— Ridică-l! i-am cerut lui Stângaciu. 

Buimăcit de lovitura primită, Grigore tremura ca 
varga. 

— Ţi-ai arătat până la urmă adevăratul chip! i-am zis. 


— N-am avut niciun gând rău, s-a apărat el. Calul s-a 
speriat de ceva şi s-a smucit înainte. 

— Dar sabia de la ce s-o fi speriat? a izbucnit mânios 
Radu Stan, căci şi ea a ieşit iute din teacă. 

Grigore a smiorcăit. Din nas i se prelingea un firicel 
de sânge. 

— Leagă-l cu o funie lungă, i-am poruncit lui 
Stângaciu. 

Am rânduit apoi oamenii pentru apărare. Văzând 
pregătirile pe care le făceam, Dănişor a început să se 
tânguiască: i 

— Vai de capul şi de zilele mele! In ce bucluc m-ai 
băgat, omule? 

— Nu te mai boci ca o babă şi struneşte-ţi arcul, l-am 
sfătuit. Pe vremuri erai un ţintaş de mâna întâi. 

— Pe vremuri! a oftat hangiul cu părere de rău. Am 
mai trecut o dată pe la fiecare om, aşezându-l la locul 
socotit de mine potrivit. Nu-mi ieşea însă la număr un 
luptător. 

— Care naiba lipseşte? am răcnit supărat. 

— Bursuc! mi-a răspuns careva. S-a dus cu boii. 

— Dar cine i-a îngăduit? am izbucnit mânios. 

— Spunea că trebuie să păzească cineva şi vitele, s-a 
auzit acelaşi glas. 

— Ai un slujitor pe cinste! i-am strecurat lui Radu 
Stan printre dinţi. 

— Cheamă-l înapoi, a glăsuit acesta supărat. 

— Să rămână mai bine acolo, m-am lăsat păgubaş. 
Am cercetat încă o dată locul. De sus, de pe vârful 
stâncii, nu ne putea pândi nicio primejdie. Peretele era 
aplecat spre apă, alcătuind o streaşină care ne ocrotea 
de minune. Numai între roata formată din care şi 
marginea dinspre apă a drumului rămăsese un loc de 


trecere lat de trei-patru paşi. Mă gândeam să-l închid şi 
pe acesta, dar m-am răzgândit. „Poate să ne fie de 
folos, mi-am zis. Nu-i bine să rămâi fără o portiţă de 
scăpare.“ M-am aplecat peste marginea drumului, spre 
vadul apei. Malul era destul de înalt şi anevoie de 
urcat. Dar nişte oameni sprinteni puteau totuşi să se 
caţere şi să ne atace din coastă. L-am chemat îndată 
pe unul din cei trei fraţi din Bărbăteşti, poruncindu-i să 
pândească malul. Mi-am ridicat apoi ochii spre cer. Se 
apropia miezul nopţii. Scamele de nori se 
împrăştiaseră şi luna lumina ca în palmă drumul care 
ducea spre vad... „E bine! mi-am spus mulţumit. Noi 
stăm în umbră, iar potrivnicii vor fi în bătaia lunii”... 
Era dealtfel vremea să-i scoatem pe tâlhari din 
ascunzătoare şi să încercăm a-i aduce spre noi. Legat 
de mâini şi ţinut cu o funie lungă, Grigore mă privea cu 
ochi neliniştiţi. 

— Nu vrei să spui adevărul? l-am mai întrebat o dată. 

— N-am nimic de ascuns, s-a apărat iarăşi. 

— Porniţi! am poruncit atunci lui Radu Stan şi 
slujitorului meu. 

— Vă faceţi un păcat! se zbătea Grigore zadarnic. De 
pe cai Stângaciu şi Radu Stan îl împingeau cu suliţele. 

— Nu vă îndepărtați mai mult de trei sute de paşi, i- 
am sfătuit. 

Mergeau încet, cu fereală, căutând mereu în jurul lor. 
lar când au ajuns într-un loc unde drumul se lărgea din 
nou, deschizându-se către valea Dâmbovicioarei, s-au 
oprit. L-am văzut pe Stângaciu împungându-l pe 
Grigore cu sulița în spate. Acesta a scos un geamăt 
scurt, auzit până şi de noi, după care s-a hotărât să 
strige în gura mare: 

— Mihăilă Buză-Ruptă!... Mă auzi?... Îți grăieşte 


Grigore! Sunt prins şi fără putinţă de scăpare... Nu 
ieşiţi la drum pentru că veţi fi pierduţi... S-a aflat tot 
ce-am pus la cale!... Aţi auzit? 

Tăcere. Stângaciu l-a mai împuns o dată cu sulița. 
Grigore a început din nou să strige: 

— Mihăilă Buză-Ruptă! Îţi gră... 

Dar n-a mai sfârşit vorba. O săgeată l-a izbit în coşul 
pieptului. Grigore a scos un vaiet prelung şi s-a lăsat în 
genunchi. 

— Înapoi! le-am strigat speriat. 

Era şi vremea, pentru că alte săgeți au început să se 
abată asupra lor. Culcaţi pe coamele cailor, Radu Stan 
şi Stângaciu s-au tras repede îndărăt, târând după ei 
pe cel săgetat. 

— Pregătiţi arcurile! am poruncit tuturor. 

Tâlharii tot nu se arătau. Ajunşi la adăpostul carelor, 
Radu Stan şi Stângaciu au descălecat, Grigore zăcea 
cu faţa în sus, gemând slab. M-am aplecat asupră-i 
grăind cu blândeţe: 

— Ce să-ţi fac, omule? Singur ţi-ai căutat moartea. 
Cred că nici nu mă auzea. 

— Îi scot săgeata? m-a întrebat Stângaciu. 

— Încă nu, l-am oprit, dar aşază-l într-un loc mai 
ferit. Nu m-am desprins bine de lângă rănit când l-am 
văzut pe Marcu, flăcăul din Bărbăteşti pus de pândă la 
marginea drumului, făcându-mi semn. M-am repezit 
îndată într-acolo. Marcu mi-a arătat spre vad. Printre 
bolovanii mari de râu se strecura un tâlhar. Am mai 
zărit apoi altul. 

— Câţi sunt? am întrebat în şoaptă. 

— Vreo zece, mi-a răspuns Marcu. 

— Rămâi pe loc. Ţi-i trimit şi pe fraţii tăi în ajutor. lar 
când tâlharii ajung la o bătaie de săgeată, luaţi-i la 


ochi. 

Dar primejdia cea mare nu era acolo, ci în lungul 
drumului. 

S-au mai scurs două-trei minute de aşteptare cu 
sufletul la gură, după care au răzbătut până la noi 
glasuri puternice. Tâlharii, vreo patruzeci la număr, 
veneau pe jos dinspre vad, la adăpostul scuturilor. 
Alcătuiau un adevărat zid, prin care nu putea străbate 
nicio săgeată. 

— Culcaţi-vă, am strigat din răsputeri, şi ochiţi la 
picioare... Nu trageţi decât atunci când vă spun... Nu 
irosiţi săgețile! Şi nu aveţi teamă!... îi punem îndată pe 
fugă ca pe nişte iepuri fricoşi! 

Imbărbătam mereu oamenii, cu toate că soarta 
noastră nu se a răta deloc fericită. Aveam de înfruntat 
fiecare câte patru sau chiar cinci vrăjmaşi. Dar nu mă 
gândeam nicio clipă că am putea fi răpuşi. Potrivnicii 
noştri erau oameni de strânsură, pe când noi alcătuiam 
un pâlc de luptători încercaţi, pricepuţi în mânuirea 
arcurilor, suliţelor şi săbiilor. 

Nişte zbârnâituri de săgeți m-au făcut să întorc 
privirea spre marginea drumului, unde se aflau fraţii 
din Bărbăteşti. 

— Cum merge? le-am strigat. 

— Am doborât trei deodată! mi-a răspuns Marcu 
bucuros. 

— Să nu vă scape niciunul! 

Ceata cea mare de tâlhari a ajuns între timp ca lao 
bătaie de săgeată. Am ridicat mâna şi am strigat: 

— Fiţi gata! 

Nouă arcuri s-au îndreptat către picioarele primului 
rând de năvălitori. 

— Trageţi! am poruncit. 


Săgeţile au pornit în aceeaşi clipă. Au nimerit toate 
în picioarele vrăjmaşilor, dar au căzut la pământ fără 
să vatăme pe careva. 

— Grijania mamei lor! l-am auzit pe Radu Stan 
slobozind  sudalma-i obişnuită. Şi-au  înfăşurat 
picioarele în bucăţi de lemn. 

— Nu-i nimic! l-am îmbărbătat. Le venim noi de hac. 

Dar săgețile noastre nu vătămau pe nimeni. Se 
înţepeneau în scuturi ori cădeau la pământ, călcate şi 
rupte de picioarele tâlharilor. Şi pe măsură ce aceştia 
se apropiau ne treceau fiori de spaimă. Ceata vrăjmaşă 
a ajuns ca la o aruncătură de piatră de noi şi atunci am 
strigat: 

— Pregătiţi suliţele! 

l-am văzut tot atunci trăgându-se către noi şi pe cei 
trei fraţi din Bărbăteşti. 

— Ce faceţi? i-am întrebat mânios. 

— Am mai lovit patru, iar ceilalţi au rupt-o la fugă, m- 
a liniştit Marcu. 

— Apucaţi şi voi suliţele! le-am poruncit. 

Rândul din faţă al tâlharilor păşea fără teamă şi 
grabă, pentru ca deodată să se aplece, făcând loc celor 
din spate. Suliţele noastre au pornit însă cu o clipă mai 
devreme, lovind în plin. Tâlharii din urmă au trecut 
peste cei căzuţi, strângând rândurile. 

— Ne dovedesc! l-am auzit gemând pe Dănişor 
Lungul. 

Mă pregăteam tocmai să dau poruncă de încălecare 
pentru a lupta mai cu spor. Când în urma noastră au 
izbucnit răcnete puternice de oameni. Insoţite de 
mugete furioase şi tropăituri grele de vite mari. 

— Ce-o mai fi şi asta? a întrebat nedumerit Radu 
Stan. 


Cei doisprezece boi de la carele noastre, slobozi de 
juguri şi tânjale, erau mânaţi din urmă cu împunsături 
şi chiote spre ceata vrăjmaşă. Tâlharii s-au oprit locului 
descumpăniţi. Şi când au văzut vitele înfuriate, gonind 
spre ei cu coarnele în pământ, au rupt rândurile pentru 
a căuta fiecare scăpare. 

— Pe cai! am strigat din răsputeri. 

Răspândiţi în pâlcuri mici, răzlețe, tâlharii fugeau de 
mâncau pământul. l-am ajuns repede din urmă şi-am 
început să-i hăcuim cu săbiile şi să-i străpungem cu 
suliţele culese din fugă. Răcnetele, vaietele, strigătele 
de iertare au umplut valea. N-au scăpat decât vreo 
zece  vrăjmaşi, care s-au prăvălit peste malul 
prăpăstios al apei. Abia după vreun ceas s-a liniştit 
locul luptei. Slujitorul lui Radu Stan se învârtea mereu 
în jurul meu, dornic să audă o vorbă de laudă. Căci el 
era cel căruia îi trecuse întâi prin minte să slobozească 
boii, să-i înţepe sub coadă şi să-i gonească împotriva 
cetei de tâlhari. In sinea mea îmi ziceam că frica face 
din orice nevolnic un viteaz. 

— Ne-ai scăpat! i-am zâmbit în cele din urmă cu 
bunăvoință lui Bursuc. Dar altădată să n-o mai ştergi 
fără învoirea mea nicăieri. 

Acesta şi-a lăsat ochii în jos, ruşinat ca o fecioară. S- 
a apropiat de noi şi Radu Stan. Işi lega braţul stâng 
lovit de o sabie. 

— Eşti rănit rău? l-am întrebat. 

— Nu-i decât o zgârietură, mi-a răspuns el liniştit, îmi 
pare rău însă că nu l-am putut prinde pe Buză-Ruptă. 

— A doua oară nu mai cutează să ne atace, i-am zis 
şi m-am arătat deodată îngrijorat: Dar unde-i Dănişor? 

— Face socotelile, m-a înştiinţat vesel Radu Stan. 

— Ei? i-am strigat atunci hangiului. Cum ţi-a ieşit 


numărătoarea? 

— Şaptesprezece morţi, patrusprezece răniţi, nouă 
prinşi. 

— Şi de-ai noştri? 

— Trei răniţi. 

— Am scăpat ieftin, am rostit mulţumit. 

— Ce facem cu prinşii? vru să ştie Dănişor. 

— Să-şi îngroape morţii şi să se ducă în plata 
Domnului! 

Mi-am amintit şi de fostul slujitor al lui Manea. Zăcea 
în acelaşi loc şi mai sufla încă. M-am aplecat asupra lui, 
spunându-i: 

— Am sfârşit socotelile cu prietenii tăi! 

— Bine le-aţi făcut! a gemut Grigore. Sunt nişte 
câini! 

— De ce te-ai înhăitat atunci cu ei? Cine te-a 
îndemnat? Vornicul Manea? 

— Nu mai vorbi de el, m-a rugat Grigore. Şi ăsta e un 
câine! 

— Neacşa?! l-am iscodit mai departe. 

— Ce ai cu jupâniţa? 

— Ea te-a împins la fapta asta nesăbuită? Muribundul 
a strâns tare din pleoape şi-a slobozit un oftat atât de 
greu, încât m-am temut că-şi dădea sufletul. Dar şi-a 
revenit repede, chemându-mă aproape în şoaptă. 

— Căpitane! 

— Grăieşte! l-am îndemnat. Descarcă-ţi sufletul! 

— Am greşit amarnic! a mărturisit el. Eram înţeles cu 
Buză-Ruptă... Mi-am dorit bani... Mulţi... Şi aur... ŞI 
podoabe scumpe... 

— Pentru jupâniţa Neacşa? 

— Pentru ea, a rostit Grigore în şoaptă. Domnia ta ai 
trăit bucuria de-a ţine o femeie frumoasă în braţe... 


Poate de aceea nu mă înţelegi... 

— Ba te înţeleg foarte bine, l-am îndemnat mai 
departe la vorbă. 

— Nu... Degeaba! Sătulul nu crede flămândului... Nu! 
Nu! 

Vocea i s-a stins din nou. Îşi pierduse cunoştinţa. M- 
am ridicat, socotind că nu va mai deschide ochii. Dar 
când am mai aruncat o privire asupra chipului ca de 
ceară al muribundului mi s-a părut că mişcă iarăşi 
buzele. M-am lăsat într-un genunche şi-am încercat să- 
i ghicesc ultimele cuvinte. 

— Jupâniţa... Jupâniţa nu trebuie să afle nimic... 

— Nu va afla, l-am încredinţat. 

Nu ştiu dacă a mai apucat să audă. l-am închis ochii. 
Am simţit tot atunci pe cineva în spatele meu. M-am 
uitat peste umăr şi l-am recunoscut pe Radu Stan. 

— S-a stins! a rostit cu nepăsare. Ce-a voit oare 
amărâtul ăsta? 

— Dacă măsori cu cântarul nostru, i-am răspuns 
îngândurat, dorea puţin. Dar în talgerul lui a atârnat 
mai mult decât a putut duce. 


CAPITOLUL 7 
PIELEA URSULUI DE LA BRAN 


Dănişor Lungul ofta şi scotea galben după galben 
din punga de la brâu. Aşa cum ne aşteptam, vameşii 
de la Bran ne jefuiau cu adevărat. Dar nu acest lucru 
mă îngrijora cel mai mult, ci ivirea unui negustor care- 
şi băga nasul în toate burdufurile şi putinele din carele 
noastre, sub oblăduirea străjilor celor doi pârcălabi ai 
castelului de la Bran. După înfăţişare omul părea într- 
adevăr negustor braşovean şi folosea stâlcit graiul 
nostru. Avea o faţă bălană, sprâncenele roşcate, 
frumos arcuite, nişte ochi albaştri cu o privire şireată, 
îndreptată când spre mine, când spre Radu Stan. 
Stăruinţa cu care ne căuta bunăvoința mă făcea să 


cred că ar putea fi o iscoadă a Dăneştilor ori a 
spătarului Neagoe. M-am arătat însă cât se poate de 
prietenos cu el. 

— Ai făcut bine că ne-ai ieşit înainte aici, la Bran, i- 
am strecurat negustorului. Stăpânul meu are, după 
cum ai văzut, marfă de mâna întâi. 

— E bunicică, s-a prefăcut braşoveanul mofturos. Să 
vedem cât cere... 

— Eu te-aş sfătui să cumperi toată marfa înainte de a 
ajunge la târg. 

— A mai fost pe la noi? a întrebat negustorul arătând 
spre Dănişor. 

— Niciodată! i-am făcut semn cu coada ochiului. 

— Deci nu prea ştie cum merg treburile pe aici? 

— Habar n-are! l-am încredinţat. Pe când eu cunosc 
foarte bine şi preţurile şi ce căutare are fiecare marfă. 

Negustorul m-a cercetat cu o privire neîncrezătoare. 

— Nu te-am zărit niciodată în târgul Braşovului. 

— Nici eu pe domnia ta, i-am zâmbit ghiduş. 

— Îmi placi! m-a bătut el prietenos pe spate. O să ne 
înţelegem. 

Am izbucnit amândoi în râs. Auzindu-ne, Dănişor s-a 
apropiat cu mersul lui legănat. 

— Repede v-aţi împrietenit! 

— Ne cunoaştem de mult, jupâne, m-am înclinat cu 
toată cinstea în faţa hangiului. Domnia sa, am arătat 
apoi către braşovean, este unul din cei mai bogaţi şi 
mai cinstiţi negustori din părţile astea... Dacă ai 
norocul să-i câştigi încrederea şi prietenia, ai scăpat de 
griji. 

— Sunt bucuros să aflu că pronia cerească mi te-a 
scos în cale, jupâne, s-a arătat Dănişor mai prietenos 
cu braşoveanul. Altfel mi-i teamă că făceam cale 


întoarsă... De când am plecat din Târgovişte numai de 
vameşi răi şi de hoţi am avut parte. 

— Cum? s-a arătat braşoveanul mirat. Şi-n Muntenia 
aţi fost vămuiţi? 

— Mai rău decât aici, m-am grăbit să răspund în locul 
lui Dănişor. Vlad Dracul ia şapte piei de pe noi. 

— Ce să-i faci! a grăit braşoveanul cu înţelegere. 
Noroc că domniile sunt trecătoare. Şi a adăugat 
mândru de sine: Numai negustoria rămâne trainică! 

— Dar nu cum o fac eu, s-a plâns Dănişor, privind cu 
amărăciune la vameşii care se înfruptaseră pe îndelete 
din tot ce aveam mai bun în care. 

Ca să-l mai împace, braşoveanul i-a spus vesel 
hangiului: 

— Nu te necăji! Trage la han ca să putem sta de 
vorbă pe îndelete... Şi fii încredinţat că vei primi de la 
mine un preţ mai bun decât cel pe care l-ai putea 
căpăta în târg. 

Găsind o clipă prielnică, Radu Stan mi-a şoptit: 

— Ce-i cu omul ăsta? Prea-şi bagă nasul peste tot... 
Urmăreşte ceva? 

— Nu ştiu. Să nu fie vreo iscoadă... Ochii în patru mai 
ales când ajungem la han, i-am cerut. 

— Şi la nevoie? 

— Care pe care! am sfârşit vorba pentru a nu da 
străinului de bănuit. Şi, orice-ar fi, am mai adăugat, 
Stângaciu să stea mereu aproape de mine! 

Braşoveanul a rânduit în aşa fel lucrurile încât să 
rămânem singuri în caleaşca care-l aştepta cu caii gata 
de drum. In urma noastră veneau carele cu mărfuri. 
Radu Stan şi Stângaciu călăreau în faţă, iar Dănişor 
stătea cocoţat pe capra carului din frunte. 

— Cam nătâng stăpânul ăsta al domniei tale, mi-a 


destăinuit braşoveanul la un moment dat. 

— Cu atât mai bine, i-am răspuns. Abia capeţi 
mărfurile mai ieftin. 

Braşoveanul m-a bătut cu palma peste genunchi. 

— lţi dau a zecea parte din tot ce scot mai ieftin. 

— Puțin, m-am arătat nemulţumit. 

— Dar cât vrei? a sărit negustorul ca ars. 

— Jumătate! 

— Uite ce e, căpitane, îţi dau o pătrime şi gata. M-am 
uitat lung la el. 

— De unde şi până unde „căpitan”? 

— Ei! Asta-i o vorbă a mea pe care o spun celor ce- 
mi plac. s-a apărat zâmbind braşoveanul. 

— Da? m-am înveselit şi eu pe loc. Cu atât mai 
bine... Un căpitan nu se vinde ieftin... De aceea fă 
bine, jupâne, şi rotunjeşte până la a treia parte. 

Negustorul a oftat şi s-a învoit. Văzându-l cu cât foc 
se tocmise, mă întrebam dacă nu mă înşelam cumva 
socotindu-l iscoadă a Dăneştilor. Dar ceva îmi spunea 
să nu mă las amăgit. 

Caleaşca a ajuns între timp la han. Slujitorul pus de 
pază la intrare s-a grăbit să deschidă larg porţile, semn 
că braşoveanul se număra printre oaspeţii de seamă. A 
ieşit îndată şi hangiul în întâmpinarea noastră, făcând 
plecăciuni adânci. 

— Mai vin nişte muşterii, l-a înştiinţat braşoveanul în 
grai săsesc. Să-i primeşti cum se cuvine. Sunt prietenii 
mei din Muntenia. 

Hangiul i-a răspuns cu o nouă plecăciune, în timp ce 
braşoveanul mă pândea cu coada ochiului pentru a-şi 
da seama dacă le înţelegeam graiul. Dar, cum eu mă 
uitam aiurea, negustorul s-a liniştit în privinţa mea, 
întrebându-l mai departe pe hangiu: 


— Mi-au sosit „păsările”? 

— Sunt în „colivie”, i-a răspuns acesta aproape în 
şoaptă. Le-am dat apă şi mâncare. 

Ca să nu mă dau de gol, m-am grăbit să zic şi eu 
ceva în româneşte: 

— Frumos han! 

— Place mult la domnia ta? s-a înfoiat hangiul în 
pene. 

— Mână de gospodar priceput, am adăugat 
petrecându-mi mai departe privirea peste acoperişurile 
roşii, ca şi prin ogrăzile pietruite. 

Inalt şi osos, cu faţa lungă şi privirea ştearsă, hangiul 
sas nu-şi încăpea în piele auzindu-mi laudele. Dar sub 
înfăţişarea lui prostănacă mă temeam că se ascundea 
un om primejdios. Pentru că vorbele în doi peri despre 
„păsări” şi „colivie” nu erau dintre cele cuminţi. 
Insemnau ceva. Mă întrebam dacă „păsările” erau 
pregătite pentru noi sau pentru alţii. Poate că 
braşoveanul avea de făcut prin acele părţi „târguieli” 
mai însemnate decât „marfa” noastră, cu toate că nici 
aceasta nu era de lepădat. Dăneştii, dar mai cu osebire 
spătarul Neagoe, ar fi dat oricât pe ea. „Ştie oare 
ceva? “ mă gândeam. Era o întrebare pe care mi-o 
puneam cu atâta stăruinţă, încât negustorul şi-a dat 
seama de frământarea mea. 

— Ce te nemulţumeşte? 

— La noapte vom fi aici în bună pază? am întrebat 
fără codire. Ai văzut doar ce avere ducem, iar furi se 
găsesc pretutindeni. 

— Câtă vreme veţi fi cu mine nu veţi păţi nimic, m-a 
încredinţat. 

— Hangiul are slujitori de nădejde? 

— Are şi el, aveţi şi voi, mai am şi eu câţiva oameni 


de ispravă, mi-a zâmbit negustorul plin de sine. 

— Mulţi? 

— Nu cumva mă bănuieşti? s-a arătat braşoveanul 
jignit. 

— Abia te-am cunoscut, l-am privit fără sfială în ochi. 

— Dacă ai trecut prin Braşov ai auzit negreşit de 
David Weiss. 

M-am prefăcut mirat şi bucuros în acelaşi timp. 

— Domnia ta eşti? lertare! Din clipa asta nu mai am 
nicio grijă. Şi nu-mi rămâne decât să mulţumesc 
cerului pentru o întâlnire atât de fericită. 

— Sfârşeşte cu laudele şi hai să ne udăm gâtlejele cu 
câte o cană de vin, mi-a cerut braşoveanul nerăbdător, 
intrând în han. 

La ceasul acela de seară hanul zumzăia ca un stup 
de albine. Cei mai mulţi muşterii erau oieri de prin 
partea locului. În opinci, iţari groşi, de dimie, care le 
strângeau pulpele vânjoase, cu cojoace miţoase pe 
umeri şi căciuli lăsate pe sprâncene, vorbeau despre 
turmele lor coborâte de la munte pentru iernat, ca şi 
despre preţurile lânii, brânzei şi cărnii. Hangiţa, o 
grăsană scundă, cu pielea albă ca laptele şi părul 
cânepiu, le aşeza cănile cu vin pe masă cam în scârbă. 
Nu ştiu ce nu-i plăcea: mirosul greu al cojoacelor 
neargăsite ori graiul lor pe care-l înţelegea anevoie? 

— Sunt din neamul domniei tale, mi-a amintit David 
Weiss, şi facem afaceri bune cu ei. Sunt oameni de 
cuvânt. 

Mi-am aruncat privirea ca din intâmplare şi prin alte 
unghere. Nişte oşteni aflaţi în drum spre castelul de la 
Bran îşi potoleau setea, sorbind pe îndelete din cănile 
de vin. In partea stângă însă mi-a atras luarea-aminte 
o despărţitură pe care hangiul o păstra pentru muşterii 


săi de vază. Într-un colţ ferit era şi o masă anume 
pregătită: cu faţa albă, abia scoasă din scrin, cu flori 
târzii de toamnă rânduite într-o glastră. Braşoveanul s- 
a arătat totuşi nemulţumit întâlnind la a doua masă din 
despărţitură cinci  muşterii gălăgioşi, care ne-au 
întâmpinat cu strigăte vesele de cheflii. Negustorul le-a 
răspuns cu un zâmbet silit, după care i-a luat la rost pe 
hangiu în săseşte: 

— De ce i-ai adus aici? 

— N-am avut încotro! a ridicat hangiul din umeri. Mi- 
au spus că nu vor să stea la un loc cu gloata... Zic că 
sunt oameni aleşi! 

— Pe sprânceană! a răspuns braşoveanul scârbit. 

— Ce să fac? l-a întrebat hangiul cu glas rugător. 

— Lasă-i acum! s-a îmbunat David Weiss. 

— Vă aduc ceva de-ale gurii? 

— Doar nişte vin deocamdată... Şi ai grijă de 
negustorul de peste munţi care vine cu trei care. Să-l 
întâmpini cu toată cinstea şi să-l aduci la masa 
noastră! 

Hangiul s-a tras înapoi cu o plecăciune adâncă. Eu 
însă nu-i scăpăm din ochi pe cei cinci cheflii. 
Cunoşteam bine acest soi de oameni. Erau ucigaşi 
plătiţi, pleavă care trăia de pe urma galbenilor şi 
arginţilor primiţi pentru uşurinţa cu care înjunghiau 
oamenii fără alegere şi fără vreo strângere de inimă. 
Mă întrebam ce căutau aici, la graniţă? Aşteptau de 
bună seamă pe cineva. Nu cumva chiar pe noi? 

— Nu te mai uita atâta la ei! m-a sfătuit la un 
moment dat David Weiss. Cu asemenea oameni nu-i 
bine să ai de-a face, mai ales când li se urcă vinul la 
cap. 

Priveam mâinile frumoase,  nemuncite, ale 


braşoveanului. „Oare sunt curate? mă întrebam. Nu 
cumva a strecurat în pungile acestor ucigaşi câte un 
pumn de galbeni ?” David Weiss îmi zâmbea. Zvonuri 
de glasuri şi uruit de care au năpădit pe neaşteptate 
ograda. 

— Cred că au sosit ai mei! am dat să mă ridic. 

— Are cine le purta de grijă, m-a oprit braşoveanul. 

— Până una-alta mă aflu în slujba altui negustor, am 
stăruit. Trebuie să-mi arăt măcar faţa. 

— Bine, du-te! s-a învoit David Weiss. Dar să nu 
întârzii mult. 

In încăperea cea mare a hanului petrecerea oierilor 
era în toi. Unii, care începuseră să se cherchelească, 
încercau să mă tragă de mânecă ori de pulpana hainei, 
dornici să mă aşez la masa lor. Le-am făgăduit că voi 
ciocni bucuros cu ei mai târziu câte o cană de vin şi-am 
ieşit în ogradă. Sosiseră într-adevăr carele noastre, iar 
Dănişor Lungul se căznea să-l lămurească pe hangiu, 
cu bruma de săsească pe care şi-o mai amintea de pe 
vremea când fusese lefegiu, asupra dorințelor sale de 
adăpostire. 

— Lasă-l că ştie ce are de făcut, am scurtat vorba 
fără şir a lui Dănişor. A primit cuvenitele porunci într- 
un grai pe care-l înţelege mai bine. 

Sasul a început a orândui oamenii, vitele şi carele 
pentru înnoptat, în timp ce Dănişor ofta şi-l urmărea 
pas cu pas. M-am folosit de această împrejurare pentru 
a mă sfătui cu Radu Stan ce aveam de făcut. Vorbeam 
cu el mai mult în şoaptă, fără a scăpa din ochi uşa de 
la intrare, în al cărei prag David Weiss s-a şi ivit 
curând. 

— N-am cu cine ciocni o cană cu vin? mi s-a plâns 
braşoveanul. 


— Sosesc numaidecât, i-am zis, părăsindu-l chiar în 
clipa aceea pe Radu Stan. 

Ne-am înapoiat împreună la masa încărcată cu 
bucate. 

— Gut! l-a lăudat David Weiss pe ajutorul hangiului, 
care se îngrijea de ospăţul nostru. 

Dar înainte de a mă aşeza am prins un scurt schimb 
de priviri între braşovean şi unul dintre chefliii de la 
cealaltă masă. „Sunt năimiţii lui!” mi-am zis. 
Negustorul a zărit negreşit înnourarea de pe chipul 
meu, pentru că m-a şi iscodit: 

— Ce te necăjeşte? 

— Mă scurmă foamea şi nătângul meu de stăpân nu 
mai apare ca să ne înfruptăm din aceste bunătăţi. 

— Asta să fie singurul nostru păcat, m-a îndemnat el, 
înşfăcând o pulpă de berbec rumenită, din care a 
început să înfulece cu o poftă de lup. l-am urmat pilda 
pentru că eram şi eu lihnit de foame. 

— Te privesc şi mă tot minunez! mi-a spus 
braşoveanul, ştergându-şi mustăţile. 

— De ce? m-am arătat mirat. 

— N-ai găsit altceva, mai bun decât să te tocmeşti 
slujbaş la un asemenea prostănac? 

— Banii lui sunt la fel de buni ca ai oricărui altuia, i- 
am răspuns cu gura plină. 

— Presupun că eşti tare sărac în ţara domniei tale, 
m-a căinat el. 

— Socoţi că în altă parte aş putea fi mai bogat? 

— Am aşa un simţământ care-mi zice că la noi, la 
Braşov, te-ai putea procopsi. 

— Mai stăm de vorbă, i-am răspuns în doi peri, 
făcându-i totodată semn că se apropia de noi Dănişor. 

Gâfâind, istovit de drum, nemulţumit de cine ştie ce 


fapt petrecut afară, fostul meu tovarăş de arme mă 
împungea cu o privire chiorâşă. Dar bucatele de pe 
masă l-au îmbunat pe loc. S-a lăsat icnind pe scaunul 
mare, de stejar, şi a început să ducă la gură cu o 
hărnicie care-i făcea cinste. 

— Să ne grăbim şi noi, l-am sfătuit pe braşovean. 
Altfel nu ne mai rămâne nimic. 

— Fii fără teamă, m-a liniştit acesta. Am poruncit să 
se mai pună un berbec la frigare. 

Mi-am aruncat ochii şi-n sala mare. La o masă se 
ospătau Radu Stan, Stângaciu şi cei trei fraţi din 
Bărbăteşti, în vreme ce Bursuc se amestecase printre 
oierii pe care şi începuse a-i înveseli cu felurite 
giumbuşlucuri. Tot atunci părăseau hanul şi oştenii de 
la Bran, zoriţi să ajungă la locurile lor de strajă. „Cu 
atât mai bine, mi-am zis. În caz de încăierare nu-i vom 
avea potrivnici decât pe cei cinci chefilii, pe David 
Weiss şi pe hangiu cu cei trei rândaşi ai săi.“ 

Furat de gânduri nu mi-am dat seama că Dănişor a şi 
început tocmeala cu braşoveanul. Inşira pe degete 
fiecare fel de marfă şi cerea nişte preţuri care-l făceau 
pe celălalt să sară mereu de pe scaun şi să-i strige în 
gura mare: 

— Dar pe ce lume trăieşti, omule? 

— E dreptul lui să ceară cât vrea şi-al domniei tale să 
dai cât socoteşti, m-am amestecat atunci în vorbă. 

— Lămureşte-l cum merge târgul, mi-a cerut David 
Weiss scos de-a binelea din sărite. 

Îndoind fiecare deget al lui Dănişor, pentru a 
însemna un anume soi de marfă, rosteam cam a patra 
parte din preţul pe care-l voia acesta. Era rândul 
prietenului meu să nu-şi mai găsească loc la masă, în 
timp ce braşoveanul nu-şi mai încăpea în piele de 


mulţumire. 

Ospăţul ţinea cam de o oră când am prins iarăşi un 
schimb tainic de semne, de data asta între David Weiss 
şi stăpânul hanului. Ca să nu mă dau de gol, am iscat o 
ceartă cu Dănişor privind preţul unei blăni de urs la 
care acesta ţinea cu îndărătnicie. Mulţumit că i-a 
izbutit schimbul de semne, braşoveanul a închinat 
cana de vin în cinstea noastră, învoindu-se cu preţul 
cerut de Dănişor. 

Dar în sala cea mare s-a încins pe neaşteptate o 
sfadă. Cu glas ridicat, stăpânul hanului cerea oierilor să 
sfârşească petrecerea. Şi aceştia s-ar fi ridicat poate 
cuminţi de la mese dacă nu i-ar fi îndemnat Bursuc la 
răzvrătire. 

— Cui îi zici, bre, să plece? Mie? se grozăvea 
slujitorul lui Radu Stan la hangiu. 

— Tu rămăi, i-a răspuns sasul potolit. Tu dormi aici... 
Numai cine doarme aici rămâne. 

— Şi eu cu cine să beau o cană de vin? s-a împotrivit 
Bursuc. De ce vrei să-mi strici cheful? 

— Cuminte, s-a răstit hangiul la el, altfel dormi afară. 

— Dar de ce să doarmă afară? s-a băgat în vorbă un 
oier spătos, cu pletele negre, unsuroase, căzute pe 
umeri. 

— Gura! Altfel nu te mai primesc la han. 

— Cum, bre? i-a privit Bursuc mirat pe oieri. Aşa-i aici 
la voi? La noi nici nu crâcnesc hangiii în faţa 
muşteriilor... Chiar vă lăsaţi călcaţi în picioare de orice 
venetic? 

— Tu eşti venetic! s-a înfuriat hangiul de-a binelea. 
Afară şi tu cu ei! 

— Măsoară-ţi cuvintele, hangiule, i-a sărit ţandăra lui 
Bursuc. 


Văzând că începe să se încurce treaba, David Weiss 
mi-a cerut: 

— Potoleşte-ţi omul! 

— Lasă-l în pace, i-am răspuns liniştit. Se cuminţeşte 
singur. li place să se grozăvească... Altfel e fricos ca un 
pui de găină. 

Dar, când hangiul a vrut să-l înşface de guler pe 
Bursuc, acesta i-a şi zvârlit cana cu vin între ochi. Oierii 
au izbucnit în hohote vesele, clocotitoare. 

— Hans!... Georg! a ţipat hangiul furios. 

Doi rândaşi în şorţuri de piele, cu vătraiele în mâini, 
au sărit în ajutorul stăpânului lor, dar s-au trezit la 
pământ, răsturnaţi de cârjele încârligate ale oierilor. 
Alte hohote de râs şi chiote au răsunat în han. Mânios 
de întorsătura pe care o luau lucrurile, David Weiss a 
făcut semn unui „chefliu”. M-am prefăcut a nu vedea şi 
m-am tras mai aproape de braşovean, zicându-i: 

— Nătărăii ăştia ne strică ospăţul! 

David Weiss nu mi-a răspuns. Avea ochi şi urechi 
numai pentru ce se petrecea dincolo. Increzător în 
sine, „chefliul” a păşit semeţ, strigând cu glas de tunet 
într-un grai românesc destul de curat: 

— Cine nu ascultă de voia hangiului are de-a face cu 
mine! 

Surprinşi de apariţia acestuia, oierii au amuţit. 
Bursuc însă, pornit pe şotii, a izbucnit într-un râs 
batjocoritor. 

— la uite-l şi pe ăsta! De unde ai apărut, frumosule? 
Scos din fire, omul lui David Weiss s-a luat după 
Bursuc, care a început să sară peste mese, să se 
pitească pe după oieri, apărându-se şi cu câte un 
scaun. lar când i-a venit bine s-a repezit cu capul în 
burta vicleanului. Era lovitura în care nu-l întrecea 


nimeni. Încovoiat, cu răsuflarea tăiată, lefegiul şi-a 
revenit totuşi repede, dând să scoată sabia. Dar o 
lovitură de bâtă, ţintită bine de Stângaciu, l-a culcat la 
pământ. 

Nemaiputând îndura atâta ocară, David Weiss a 
strigat celorlalţi năimiţi: 

— Pe ei! 

În aceeaşi clipă i-am proptit braşoveanului un 
jungher între coaste, zicându-i mânios: 

— Rău ai făcut, jupâne! 

— Ce înseamnă asta? m-a privit el speriat. 

— la-i armele! i-am cerut fără multă vorbă lui 
Dănişor. 

Cu un fluierat prelung, Stângaciu i-a îndemnat şi pe 
cei de afară să sară asupra potrivnicilor aflaţi în curte. 
„Până acum a mers bine”, mi-am zis mulţumit. 

În sala cea mare încăierarea era în toi. Fiecare se 
folosea de ce-i cădea în mâini. Infierbântaţi de bătaie, 
oierii se dovedeau nişte ajutoare de mare preţ. 
Prinseseră şi legaseră pe hangiu şi pe rândaşii săi. 
Venind apoi în sprijinul oamenilor noştri, care aveau de 
înfruntat patru luptători ce mânuiau bine spada şi 
jungherul. De teamă să nu pierd vreun om, l-am lăsat 
pe David Weiss în paza lui Dănişor şi m-am aruncat în 
luptă. Soseam la vreme, pentru că doi din oamenii lui 
David Weiss îl înghesuiseră rău pe Radu Stan, care 
păzea ieşirea. Cu un răcnet puternic m-am repezit spre 
cei doi năimiţi. Temători, aceştia s-au tras înapoi, 
îngăduindu-mi să ajung lângă Radu Stan. 

— Păziţi şi cealaltă uşă! i-am strigat lui Stângaciu. Să 
nu scape niciunul. 

Prinzând inimă, Radu Stan a început să se bată 
alături de mine cu mai mult foc. 


Înconjuraţi, prinşi ca în cleşte, oamenii lui David 
Weiss au început să se uite cu spaimă în toate părţile, 
pentru a găsi o scăpare. Le-am strigat atunci în 
săseşte: 

— Dacă azvârliţi armele vă lăsăm viaţa! Auzindu-mă, 
năimiţii au făcut între ei un scurt schimb de priviri 
descumpănite. 

— Ne laşi cu adevărat în viaţă? m-a întrebat cel care 
părea un fel de căpetenie a lor. Putem să plecăm 
slobozi? 

— După ce aflu rostul vostru aici, am adăugat. 

— N-ai ce afla de la noi, a răcnit lefegiul, repezindu- 
se cu toată tăria spre mine. 

Am bănuit că aşa va face şi l-am primit cu lovitura 
mea de spadă care n-a dat aproape niciodată greş. Cu 
pieptul străpuns, năimitul s-a clătinat o clipă pe 
picioare apoi a îngenuncheat. Ceilalţi au rămas locului 
înmărmuriţi. 

— Îmi pare rău, le-am zis, privind la cel căzut. Şi-a 
căutat moartea cu lumânarea. 

Lefegiii au lăsat armele din mâini. 

— Legaţi-i! i-am cerut lui Radu Stan. Şi-am adăugat 
cu glas tare ca să audă şi David Weiss: Mâine îi ducem 
la Braşov şi-i dăm pe mâna judelui. 

Braşoveanul a tresărit. Nu-i convenea deloc acest 
lucru. „E ceva necurat la mijloc, mi-am zis. Dar aflu eu 
chiar în seara asta, jupâne!” Treziţi din ameţeala 
vinului şi-a încăierării, oierii au început să se strecoare 
unul câte unul spre uşă. l-am oprit sfătuindu-i: 

— Ca să n-aveţi necazuri, nu spuneţi nimănui nimic 
din ce-aţi văzut aici. Pentru că nici hangiul nu va vorbi 
- n-are nevoie de bucluc - şi cu atât mai puţin jupânul 
de colo, am arătat spre David Weiss. 


Oierul cel spătos, care se arătase atât de băţos 
înainte de încăierare, s-a apropiat de mine si mi-a 
şoptit la ureche: 

— Nu-i a bună deloc ce s-a întâmplat! 

— N-am făcut altceva decât să ne apărăm! i-am 
răspuns liniştit. 

— Nu vă sfătuiesc să mergeţi mai departe la Braşov, 
a stăruit el. Până s-or mai limpezi lucrurile veniţi şi vă 
adăpostiţi la noi, în munte. 

L-am privit în ochi. Avea o privire limpede, cinstită. 

— Cum te cheamă, omule? 

— Pătru, mi-a răspuns el, şi sunt staroste peste 
obştea satului. 

— Bine! m-am învoit. Îţi vom urma sfatul. 

M-am îndreptat apoi spre David Weiss. Acesta mă 
privea cu ochi mari, căscaţi de spaimă. Veşmintele şi 
părul din cap îi erau în neorânduială. 

— A vrut să fugă! mi-a desluşit Dănişor înfăţişarea 
celui lăsat în paza sa. 

L-am cercetat îndelung pe braşovean. Era un bărbat 
destul de voinic şi ar fi putut să scape. Dar se vede 
treaba că, în ciuda colacilor de osânză de pe burtă şi 
de sub bărbie, Dănişor nu-şi pierduse nici din vigoare, 
nici din deprinderile de fost oştean. 

— L-ai scuturat zdravăân, nu m-am putut abţine să 
zâmbesc. Dar acum lasă-l în seama mea! 

Dănişor m-a tras atunci de-o parte ca să-mi 
şoptească: 

— Eu zic să ne înapoiem în ţară. Aici o să dăm de 
bucluc... Mai ales cu mortul acela. 

— Nu ne mai putem întoarce, i-am răspuns. Ne 
opresc la vamă. 

— S-o apucăm pe alt drum, a stăruit Dănişor. Ştiu eu 


unul. 

— Cunosc şi eu două, dacă vrei, dar vom fi ajunşi din 
urmă... Du-te liniştit... Am orânduit lucrurile mai bine. 

— Văd cât de „bine” le rânduieşti, a oftat Dănişor cu 
năduf. Naiba m-a pus să mă iau după tine! a mai 
bombănit el, îndreptându-se spre ceilalţi. 

M-am aşezat lângă David Weiss şi l-am bătut 
prieteneşte pe umăr. 

— Ai să mi-o plăteşti scump, căpitane, m-a înştiinţat 
el. 

— Până una-alta ai domnia ta de plătit, i-am răspuns 
cu glas tărăgănat. Şi-am adăugat cu asprime: În slujba 
cui te afli? 

— Ce vrei să zici? s-a prefăcut David Weiss mirat. 

— Doar n-ai să-mi spui că eşti un potlogar de rând, 
care a vrut să ne jefuiască! l-am privit neîncrezător. 
Prea eşti cunoscut bine de toţi pe aici... la arată-mi 
hârtiile pe care le ai asupră-ţi! 

— N-am niciun fel de hârtii, s-a apărat acesta. 

— Nu mă pune să chem un slujitor să te scotocească. 

— Ai deci slujitori, mi-a rânjit braşoveanul. 

— Cunoşti foarte bine cine sunt, i-am răspuns. Doar 
nu de florile mărului îmi zici „căpitan”. Ştii şi cum mă 
cheamă. L-am întrebat apoi fără înconjur: Cu cât te-au 
plătit? 

— Cine? a căscat David Weiss ochii mari. 

— Dăneştii, am stăruit privindu-l direct în faţă. 

— Nu-i cunosc, s-a apărat el. 

— Nici pe spătarul Neagoe? Am zărit pe chipul lui o 
tresărire. 

— Habar n-am cine-i acest spătar, a rostit 
braşoveanul încă stăpân pe sine. 

— Va să zică el te-a năâimit, am glăsuit mai mult 


pentru mine. Şi ce ţi-a făgăduit? Toate mărfurile 
împreună cu vitele şi carele noastre? Nu-i o socoteală 
rea, am adăugat. Dar ţi-am cerut parcă să-mi arăţi 
hârtiile! 

— N-am nicio hârtie la mine, s-a împotrivit David 
Weiss din nou. 

— Cred, „prea cinstite şi înțelepte negustor”, că 
trebuie să încheiem alt târg. 

— Adică? s-a arătat el nerăbdător. 

— Dacă află judele Braşovului ce trebuşoară a pus la 
cale aici un slujitor al cetăţii sale, aş pune rămăşag că 
n-are să-ţi meargă deloc bine! 

— Dar dacă mă aflu aici cu ştirea judelui? m-a 
cercetat el cu o privire senină. 

— larăşi pun rămăşag cu domnia ta că treburile nu 
stau astfel, i-am răspuns. Cunosc foarte bine purtarea 
judelui... N-ar îngădui aşa ceva nici în ruptul capului... 
Şi-apoi ceea ce voiai să înfăptuieşti nu-i câtuşi de puţin 
în folosul cetăţii, ci numai al domniei tale. 

— Vorbeai de un târg, s-a arătat negustorul supus. 

— Nu-ţi cer nici măcar un galben, i-am zis. Vreau să 
ştiu cine te-a trimis aici? 

— Spătarul Neagoe. 

— Cum a aflat de venirea noastră? 

— Un trimis din Ţara Românească i-a adus vestea. 

— Din partea cui venea? 

— Vornicul Manea l-a trimis, a mărturisit în cele din 
urmă cu glasul scăzut. Dar n-aş vrea să se afle... 

— Nu-ţi fie teamă, l-am liniştit. Şi-am adăugat cu 
amărăciune: Corbii, deşi se sfâşie între ei, când simt 
mirosul de hoit uită duşmăniile. 

— Nu te-aş sfătui să le stai împotrivă, mi-a grăit 
David Weiss prietenos. Au bani mulţi şi sprijinitori 


puternici. Mai bine ai trece şi domnia-ta de partea lor. 
Pentru că stâpânul care te-a trimis aici nu mai are zile 
multe. 

— Ştiu. l-am răspuns. Şi tocmai de aceea voi sta 
lângă el până la sfârşit. 

David Weiss m-a cercetat nu fără o anume preţuire 
în priviri. 

— Mai doreşti ceva de la mine? 

— Credeai că scapi atât de ieftin? Nu, jupâne! Să 
punem întâi pe hârtie o învoială. 

— Vrei să mă ai la mână? 

— Drag şi scump îmi eşti, „cinstite şi înțelepte 
negustor”, dar mi-i teamă că de îndată ce te las să 
pleci de aici te îndrepţi direct spre Castel, ca să pui 
ostaşii pe urmele mele. Şi-ţi dai seama că acesta-i 
ultimul lucru pe care mi-l doresc acum, la acest ceas 
de noapte. Vreau o scrisoare în care să arăţi că sunt un 
negustor moldovean, pe nume Neculai sin Dragomir ot 
Vaslui, prieten şi tovarăş de neguţătorie al domniei 
tale, bărbat cinstit şi de mare încredere. Mă vei ajuta 
totodată să intru în cetate împreună cu slujitorul meu 
şi-mi vei da adăpost chiar în casa domniei tale. 

— Cum? s-a arătat David Weiss mirat. Intri de bună 
voie în bârlogul ursului? 

— Câtă vreme voi fi sub acoperişul domniei tale n- 
am teamă, i-am zis. Cunosc legile ospitalităţii unui 
negustor braşovean! 

— Ţi-ai făcut bine socotelile. Facem târgul! a răsuflat 
uşurat. 


CAPITOLUL 8 
CALUL BĂTRÂN NU STRICĂ BRAZDA 


Zorii zilei ne-au prins din urmă în apropierea cetăţii 
Braşovului. Eram o ceată alcătuită din şapte călăreţi: 
negustorul braşovean cu patru slujitori ai săi, eu şi 
Stângaciu. Pe lefegii îi lăsasem la han, fără cai şi fără 
arme, sfătuindu-i să nu-mi mai iasă niciodată în cale 
dacă ţineau la viaţa lor. 

„Cinstitul şi înțeleptul” David Weiss s-a purtat pe 
drum aşa cum era de dorit: prietenos, cu glas potolit, 
grijuliu faţă de toţi. Dar cum a început să zărească 
zidurile înalte ale cetăţii Braşovului l-am văzut 
schimbat. Era mai scump la vorbă, dădea mai des din 
pinteni calului şi se răstea la slujitori. 

— Să nu încerci a călca învoiala că ai să cazi şi 
domnia ta rău! i-am şoptit. 

— Ce vorbă-i asta? a tresărit negustorul nemulţumit. 

— Voiam doar să-ţi spun că înscrisul în care 
mărturiseşti cu ce treburi ai umblat pe la hanul de la 
Bran nu se mai află la mine... E în mâini bune şi sigure. 
Încât, la nevoie, va ajunge acolo unde trebuie. 

— Te-ai gândit la toate! a clătinat David Weiss din 
cap. 

— Nu-mi place să fiu luat de nimeni drept prost, am 
adăugat. În schimb, cine se însoţeşte cu mine are 
numai de câştigat. 


— Ce fel de câştig? m-a măsurat negustorul cu o 
privire neîncrezătoare. 

— Acelaşi pe care ţi l-a făgăduit spătarul Neagoe, am 
rostit fără şovăială, cu deosebirea că acest boier 
viclean ţi-a vândut pielea ursului din pădure, pe când 
eu o am gata jupuită şi pusă bine la păstrare. 

— Socoteşti că locul în care o păstrezi e chiar atât de 
ferit? m-a cercetat el cu un zâmbet şiret. N-aş putea 
trimite într-acolo nişte... „vânători”? 

— Mă îndoiesc că vreo ceată braşoveană s-ar 
încumeta să se ducă acum, în pragul iernii, în aşezările 
oierilor de la munte, i-am zâmbit la rându-mi 
încrezător. Şi-apoi nu uita că şi eu am acolo nişte 
oameni care au arătat ce pot. 

— Batem palma! mi-a spus David Weiss în cele din 
urmă. 

— Să fie într-un ceas bun! i-am răspuns bucuros. 

— Şi pentru ca lucrurile să iasă bine, mi-a zis el, e 
potrivit oare să fim văzuţi împreună? 

— Ai dreptate, i-am răspuns. Voi merge în oraşul 
vechi şi voi aştepta acolo până-mi trimiţi vorbă. Mă 
găseşti la hanul din Uliţa bulgărească. 

Negustorul şi-a chemat slujitorii mai aproape şi-a 
pornit în galop spre cetate. Privind în urma celor cinci 
călăreţi, Stângaciu m-a întrebat: 

— Poţi să mă lămureşti şi pe mine? 

— Dacă ştii prea multe îmbătrâneşti repede, i-am 
zâmbit cu bunăvoință, trăgând de dârlogii calului 
pentru a o lua pe drumul din dreapta. 

În ochii slujitorului meu s-a ivit atunci o umbră de 
nădejde. 

— Ne înapoiem în ţară? 

— Ţi-ar fi drag, i-am răspuns, dar n-ai tu norocul 


ăsta. 

Am ţinut şleaul din dreapta până ce negustorul 
braşovean şi slujitorii săi nu s-au mai zărit. Văzându- 
mă strunind iarăşi calul, pentru a-l întoarce în loc, 
Stângaciu a holbat ochii la mine, dar n-a mai întrebat 
nimic. A oftat cu supuşenie şi m-a urmat, suduindu-şi 
şargul, care se împiedica mai la fiecare pas. 

— Ajungem acuşi la han şi ne venim în fire, l-am 
îmbărbătat. 

Nu mai fusesem de mult în „oraşul vechi” al 
Braşovului, iar Uliţa bulgărească mi se părea cu totul 
schimbată. Se ridicaseră case noi şi mai la fiecare pas 
întâlneai câte o prăvălie. Ferită mai mult ca în alte 
oraşe de năvălirile turceşti sau tătăreşti, neguţătoria 
era aici în floare. Hanul la care am tras era ţinut de un 
bulgar pe nume Vasili. Casele mari şi grajdurile 
încăpătoare m-au făcut să zic în sinea mea:,„Nu-i 
merge rău deloc!”, însă cel mai de preţ lucru pe care îl 
avea hangiul bulgar era nevasta - tânără, frumoasă ca 
un trandafir de pe Valea Mariţei, cu ochi mari, negri ca 
mura, care nu mai aveau astâmpăr. Hangiţa stătea în 
cerdac şi măsura îndelung, cu priviri iscoditoare, pe 
fiecare muşteriu. Obişnuit cu nazurile femeii sale, Vasili 
o lăsa în legea ei şi se îngrijea de fiecare nou-venit ca 
un bun negustor ce se voia. 

Pe la chindie, cu ochii cârpiţi încă de somn, am ieşit 
în cerdac, să mă mai dezmeticesc. Femeia hangiului 
era tot acolo. Nu m-a răbdat inima să nu-i zic în 
bulgăreşte: 

— ŢIi-i urât aici! 

— Cunoşti graiul nostru? m-a întrebat ea. 

— Ştiu toate graiurile de pe lume şi câteva pe 
deasupra, i-am răspuns în şagă. 


— Altceva ce mai ştii? m-a împuns ea cu privirile-i 
aţâţătoare. 

— Mă pricep la dragoste! i-am răspuns, cum aveam 
chef de glumit. 

Bulgăroaica m-a măsurat în batjocură din cap până-n 
picioare, azvârlindu-mi vorbele peste umăr: 

— Eşti cam bătrân pentru aşa ceva. 

— Socoţi? m-am simţit rănit în mândria mea de 
bărbat. Nu uita, porumbiţo, un lucru: calul bătrân nu 
strică brazda! Cum te cheamă? m-am grăbit însă să 
schimb vorba. 

— Radoica. 

— Am să te strig cu acest nume în nopţile mele fără 
somn. 

— N-arăţi a om care-şi petrece nopţile treaz, mă 
înfruntă hangiţa. 

— Dar ce fel socoti că aş putea fi? 

— Bun de crescut nepoți. 

Am izbucnit şi eu în râs. Îmi plăcea limba ei ascuţită. 

— Ascultă, am deschis iarăşi vorba. Unde te-a găsit 
bărbat'tu atât de frumoasă şi de isteaţă? 

— Unde putea să mă găsească? s-a arătat ea mirată. 
La ai mei, acasă. 

— În Bulgaria? am stăruit. 

— Nu... în Muntenia... Ai mei au fugit de turci peste 
Dunăre. 

— Doamne sfinte! mi-am plesnit palmele de uimire. 
Nu cumva te aflai acu' două veri pe muntele acela de 
unde oastea Munteniei a scăpat o mulţime de bulgari? 

— Ba da, a rostit Radoica. Erai şi domnia ta acolo? 

— De bună seamă, fată dragă! i-am grăit de parcă 
întâlnisem un copil al meu. 

— Sunt bucuroasă că te-am cunoscut. Apoi s-a 


răsucit pe călcâie, strigându-şi bărbatul: Vasili! 

— Ce pofteşti? i-a răspuns acesta morocăânos, cu 
capul plin de grijile hanului. 

Zvelt, potrivit de înalt, cu faţa colţuroasă, împodobită 
cu o mustață neagră, lăsată pe „oală”, hangiul se arăta 
sprinten în mişcări şi cu spor la treabă. După socoteala 
mea avea cu vreo cincisprezece ani mai mult decât 
nevastă-sa. 

— Negustorul acesta, m-a arătat Radoica bărbatului 
ei, a fost acolo, la Dunăre, când am trecut cu toţii în 
Muntenia. 

— Zău?! m-a măsurat hangiul cu ochii lui întunecaţi, 
veşnic iscoditori. 

— Am cunoscut şi pe unii din capii voştri, m-am 
lăudat. 

— Pe cine anume? a voit Radoica să ştie. 

— Nu-mi amintesc decât numele lui Vâlko. 

— Aşa este, a adeverit ea. 

Mă privea cu o bucurie abia stăpânită. Îi aduceam 
aminte de zilele petrecute pe munte, cu teama în 
suflet, într-o colibă făcută la repezeală. Turcii atacau 
atunci tabăra lor zi şi noapte. 

— Se mai afla cu noi acolo şi un tânăr valah tare 
chipeş, a adăugat Radoica mai mult pentru sine. Vâlko 
îl ajutase să scape de robie, de la subaşa din Târnovo, 
pe o grecoaică. 


Nu putea fi vorba, desigur, decât de Radu Stan şi de 
lro. Dar n-am arătat în niciun fel că i-aş cunoaşte. 
Hangiţa a izbucnit apoi într-un râs nestăvilit, pe care 
încerca să şi-l înăbuşe cu palma. 

— Ce te-a apucat? s-a oţărât Vasili la ea. 

— Grecoaica, îşi amintea Radoica printre hohote, 


abia îşi mai ducea pântecele... A deşertat sacul chiar 
cu o zi înainte de-a pleca noi de acolo. 

— Şi ce-i de râs? a dojenit-o Vasili. Mâine-poimâine ai 
să arăţi şi tu la fel. 

— Paşte, murgule, i-a aruncat nevasta vorbele în 
nas. Nu-ţi face visuri deşarte, bărbate, pentru că n-ai 
să mă vezi niciodată cu un plod în braţe. 

— Îţi închipui că am să te ţin la icoane? s-a îndârjit 
hangiul. Eu pentru cine muncesc? Cui las ce agonisesc 
cu atâta trudă? 

— N-au decât să-ţi toarne plozi slujnicele pe care le 
ciupeşti toată ziua de şolduri, l-a învinuit nevasta. 

— Ei, asta-i acum! s-a apărat hangiul, luându-se 
îndată după un rândaş care ducea în spate un ţăpoi 
mare de fân. 

Radoica a ridicat din umeri şi m-a privit de parcă voia 
să-mi spună: „Uite! Asta-i viaţa mea! “ Şi aproape că 
nici nu m-a prins mirarea auzindu-i rugămintea: 

— la-mă de aici, negustorule! 
Am crezut totuşi că n-am înţeles bine şi-am întrebat- 
O: 

— Ce-ai spus? Să te iau de aici? 

— De ce nu? mi-a zâmbit ea din colţul gurii. Ţi-ar 
strica la drum o femeie ca mine? Ori te temi de 
nevastă? 

— Din păcate m-a procopsit Dumnezeu cu o muiere 
afurisită, am minţit-o cu bună ştiinţă. 

— Cu ce treburi eşti pe aici? 

— Am venit să cumpăr nişte mărfuri. Radoica mă 
măsura cu priviri ghiduşe. 

— Fii cu băgare de seamă, m-a sfătuit ea. Pe la han 
mişună fel de fel de oameni. 

— ŞI iscoade? 


— Cine-i mai ştie! 

— Dacă am înţeles bine, vrei să fugi de la bărbat? 

— Aş da oricât să mă înapoiez la ai mei, mi-a 
mărturisit ea fără sfială. 

— Înţeleg! am privit-o cu milă. 

Încredinţindu-se că nu era auzită, Radoica mi-a 
destăinuit mai departe cu glas scăzut, dar hotărât: 

— Ai mei nu s-au înapoiat în Bulgaria... Au fugit la 
Brăila, unde s-au ascuns împreună cu Vâlko... Dacă mă 
ajuţi să merg la el, te scap şi eu de primejdia care te 
pândeşte aici... Eşti înconjurat de iscoade! 

Nu minţea. Eram încredinţat de acest lucru. De 
aceea m-am şi grăbit să-i făgăduiesc. 

— Te duc unde vrei! 

— Înapoiază-te numaidecât în odaia domniei tale, mi- 
a cerut hangiţa zorită, şi aşteaptă acolo până ai să auzi 
nişte bătăi în podea... După acest semn dai masa la o 
parte, apoi ţolul şi rogojina... Ai să vezi nişte tăieturi în 
scândură... E o trecere ascunsă... Şi nu uita să 
zăvorăşti uşa odăii înainte de a cobori în ascunzătoare. 
Ai priceput? 

N-am mai stat o clipă locului. M-am prefăcut a-mi lua 
rămas bun de la hangiţă, de parcă ne despărţeam 
pentru totdeauna, şi-am pornit către odaia mea. Dar 
calea mi-a fost tăiată de un rândaş. 

— Stăpânul meu vrea să-ţi grăiască, m-a oprit el. Te 
aşteaptă în grajd! 

L-am urmat în tăcere. Dar înainte de a trece pragul 
grajdului am simţit oprită asupra mea o privire 
stăruitoare. Era a unui călăreț care se pregătea să 
pună piciorul în scară. Nu putea fi decât o iscoadă. 
„Cine l-o fi trimis? “ mă întrebam. După chip nu arăta 
nici a sas, nici a ungur ori secui. Mi se părea a fi mai 


degrabă un boiernaş de la curtea Dăneştilor. „Or fi 
aflat de venirea mea!“ mă gândeam. Trebuia să fiu cu 
mare băgare de seamă, cu atât mai mult cu cât nu 
primisem niciun semn din partea „cinstitului şi 
înţeleptului” David Weiss, aşa cum ne înţelesesem la 
despărţire. 


Hangiul mă aştepta într-adevăr în grajd, unde, spre 
mirarea mea, se găsea şi Stângaciu. Cu ochii cârpiţi 
încă de somn, slujitorul meu mă cerceta morocănos. 
„Ce s-o fi întâmplat?” nu conteneam să mă întreb. 
Vasili mă ţintea cu ochii săi negri într-un fel prin care 
voia parcă a-mi cere iertare pentru ce urma să spună. 
l-am zâmbit prieteneşte, grăindu-i cel dintâi: 

— Ai treabă cu mine? 

— Îmi pare tare rău, jupâne, a rostit el cu glasul uşor 
tremurat, dar am să te rog din suflet să nu-mi faci 
necazuri... Şi aşa nu sunt văzut cu ochi buni de 
oamenii stăpânirii. 

— Ce fel de necazuri? mi-am rostit nedumerirea. 

— Eu nu ştiu cine eşti şi nici nu vreau să aflu, a 
adăugat Vasili. Cunosc doar atât că te caută prea mulţi 
aici, la mine... în genunchi îţi cer iertare, jupâne, dar 
înţelege-mă, rogu-te, şi pe mine. 

— Bine! Plec! m-am învoit. 

Hangiul s-a mai uitat o dată speriat în jur, sfătuindu- 
mă în şoaptă: 

— Fugi cât poţi de repede de prin locurile astea... Nu 
mai zăbovi nicio clipă... Cei care te urmăresc sunt 
mulţi şi puternici... De ei se teme chiar şi judele 
Braşovului. 

— Am înţeles! Dar un lucru vreau să te mai întreb! 

— Spune repede, m-a îndemnat hangiul, grăbit să 


plece din grajd. 

— Un anume negustor din Braşov nu a trimis vreun 
om pe aici? 

— Ba da, mi-a adeverit Vasili, dar când a văzut cine 
te pândeşte s-a speriat şi mi-a lăsat vorba ce ţi-am zis- 
O. 

— Îți mulțumesc, hangiule! i-am zâmbit cu 
bunăvoință. 

Ne-am despărţit de parcă am fi fost vechi şi buni 
prieteni. Înainte de-a păşi pragul uşii înalte a hanului 
am mai aruncat o privire prin curte, nădăjduind s-o 
zăresc măcar pentru o clipă pe hangiţă. Se făcuse 
nevăzută. Îndoielile începuseră a-mi da târcoale şi 
privirea-mi căuta tot mai bănuitoare în jur. „Cum naiba 
să fac? nu încetam să mă întreb. Să-mi iau cât mai 
repede picioarele la spinare şi să-mi caut scăpare în 
altă parte a oraşului ori să aştept în odaie semnul de la 
Radoica? 

Am străbătut sala cea mare a hanului cu paşi rari, 
apăsaţi, învăluind într-o privire scurtă muşteriii aflaţi 
înăuntru. Printre aceştia am zărit la o masă şi un 
slujitor al spătarului Neagoe, cu căciula trasă mult pe 
ochi. „A avut dreptate Vasili, mă gândeam. Sunt bine 
păzit.” Şi-n vreme ce urcam scara îngustă, de lemn, 
către încăperile de sus, mi-am zis: „Oricum, pe aici nu 
mă mai înapoiez.” 

Ajuns în odaia mea, am început să-mi adun lucrurile, 
răspândite ici şi colo, şi să-mi croiesc totodată în minte 
felurite planuri. „Dacă nu primesc în cel mult jumătate 
de ceas vreo veste de la Radoica, ies pe fereastră.” 
Ţineam totuşi să aflu dacă erau cu adevărat nişte 
tăieturi în podele. Am zăvorât numaidecât uşa şi-am 
dat la o parte măsuţa, ţolul şi rogojina de sub ea. 


Hangiţa nu mă minţise. Scândurile erau într-adevăr 
tăiate în aşa fel, încât puteam desface bucăţile 
retezate ca să mă strecor dedesubt. Nu-mi mai 
rămânea prin urmare altceva de făcut decât să aştept 
bătăile Radoicăi. Dar îndoielile au început a-mi da 
iarăşi târcoale. „Dacă hangiţa îmi întinde o capcană?”. 
În minte mi se învălătuceau atâtea gânduri, încât a 
început să mă cuprindă ameţeala. „la mai dă-le încolo, 
mi-am zis. Ce-o fi o fi!” O bătaie puternică în uşă m-a 
făcut să tresar. 

— Cine e? 

— Eu, stăpâne! 

Inima mi-a mai venit la loc. Am recunoscut glasul lui 
Stângaciu şi m-am dus să-i deschid. Slujitorul meu s-a 
strecurat înăuntru şi-am zăvorât uşa din nou, cu multă 
grijă. 

— Ce faci aici? m-a întrebat Stângaciu, privind 
nedumerit prin odaie. 

l-am făcut semn să vorbească încet şi l-am întrebat 
în şoaptă: 

— Unde-s caii? 

— l-am încredinţat unui rândaş. Mi-a zis hangiţa că 
aşa ai poruncit domnia ta! 


— N-am dat nimănui asemenea poruncă, m-am 
mâniat pe dată. Te-ai lăsat dus de nas ca un nătâng. 

— Am fost încredinţat că-i porunca domniei tale, s-a 
apărat Stângaciu. Mai ales după ce mi-a zis să vin 
degrabă aici. 

— Unde... „aici”? îl sfredeleam cu ochi fioroşi. 

— În odaia domniei tale, a bâiguit Stângaciu, prins şi 
el de temerea că făptuise o greşeală de neiertat. 

Era întâia oară când slujitorul meu se lăsa păcălit şi 


faptul mă supăra cu atât mai mult. 

— Ce facem fără cai? l-am luat din nou în răspăr. Cu 
ce plecăm de aici? 

— Mă duc să-l iau pe netrebnicul acela de gât, a dat 
Stângaciu să se-ndrepte spre uşă. 

— Prea târziu. L-am oprit. Până una-alta să vedem 
cum putem scăpa... Pe unde ne strecurăm? 

— Prin fereastră, şi-a rostit Stângaciu părerea. 

— Vezi dacă nu ne pândeşte şi-n partea asta vreun 
„prieten”. 

Stângaciu s-a apropiat cu fereală de fereastra care 
dădea în ograda din spatele hanului. 

— Mi-i teamă, stăpâne, că şi această cale ni s-a 
închis, m-a înştiinţat el cu părere de rău. 

Pe scara îngustă de lemn au şi început să se audă 
paşi grei, de bărbaţi înarmaţi. 

— Pe noi ne caută, i-am şoptit lui Stângaciu. 

Paşii s-au oprit într-adevăr în dreptul odăii noastre. A 
urmat îndată o bătaie cam firavă în uşă. 

— Cine e? am întrebat. 

— Eu, jupâne, mi-a răspuns hangiul cu glas tremurat. 
Vasili... Am a-ţi spune ceva... 

— Îmi pare rău, dar nu te pot primi înăuntru, am 
rostit nepăsător. Sunt dezbrăcat. 

— Aştept să te îmbraci, a stăruit Vasili. 

— Spune de acolo ce vrei, am căscat obosit. La 
ceasul ăsta n-am chef să stau cu nimeni de vorbă. 

De după uşă s-a auzit un icnet scurt, urmat de glasul 
şi mai rugător al hangiului: 

— Înţelege, jupâne, că e ceva cât se poate de 
grabnic! 

— Pleacă, mă, de aici! m-am răstit la el. Ce? Vrei să 
ies şi să te azvârl pe scări cu câteva picioare în dos? 


Vorbele mele l-au scos din sărite pe unul dintre 
potrivnici, care mi-a şi strigat mânios: 

— Căpitane! N-o mai face pe voinicul! 

Am recunoscut, nu fără a tresări, glasul spătarului 
Neagoe. 

— Aaa! Chiar domnia ta eşti, boierule? Nu mă 
aşteptam la atâta cinste, i-am răspuns în batjocură. 

— Drăguşin sin Ursu! mi-a cerut spătarul. Dă-te 
prins! Eşti înconjurat din toate părţile de oameni mulţi 
şi bine înarmaţi. 

— Credeam că eşti mai viteaz, boierule, am răspuns 
eu cu aceeaşi batjocură în glas. In locul domniei tale aş 
fi venit singur. 

— Un bărbat de rangul meu nu încrucişează spada cu 
un om de rând, a rostit spătarul fălos. 

— Nu uita, spătare, că domnul Ţării Româneşti m-a 
ridicat şi pe mine în rândul boierilor. incât, în privinţa 
asta, fii liniştit. Poate vrei să zici însă altceva, că ti-i 
teamă! 

— l-auzi! a râs Neagoe gros. 

— Nu te încumetţi, vicleanule, să ieşi în faţa mea cu 
obrazul curat, l-am întărâtat mai departe. 

— Voi avea grijă să ai şi domnia ta faţa mânjită, m-a 
înştiinţat Neagoe. Dar cu sânge!... In numele prieteniei 
care ne-a legat îţi cer să te dai prins! mi-a cerut el apoi 
cu glasul mai îmblânzit. 

— Greşeşti, boierule, i-am răspuns îndârjit. N-am fost 
şi nici nu voi fi prieten cu cel care şi-a vândut ţara şi i-a 
prădat avutul ca un hoţ de drumul mare. 

— Ştii doar că n-am luat decât vistieria domnească şi 
avutul meu, s-a dezvinovăţit Neagoe. Şi asta pentru 
binele ţării. 

— Toţi cei ce vă băgaţi mâinile până în coate în 


averea norodului vă apăraţi cu aceste cuvinte: „Binele 
ţării”... 

— Nu-i locul să te lămuresc ce-i „bine” şi ce-i „rău”, a 
încheiat Neagoe. Şi nici răbdare nu mai am... încât 
deschide ori spargem uşa! 

— Nu te-aş sfătui pentru că ai nimeri în vârful unor 
săbii de care ar trebui să te fereşti, i-am amintit. 

— Spargeţi uşa! a răcnit atunci Neagoe. 

Groasă, sprijinită cu dulapul, patul şi masa din odaie, 
uşa nu putea fi fărâmată decât cu drugi de fier. Până 
una-alta însă trebuia să aflu şi eu cumva o scăpare. lar 
gândul mă purta numai la hangiţă. 

Am ridicat iarăşi ţolul şi rogojina, lipindu-mi urechea 
de podele. Nu se auzea nimic. 

— Eu zic să ieşim, cum o fi, prin fereastră, mă 
îndemna Stângaciu. 

— incearcă! i-am răspuns într-o doară. Dar ai grijă să 
nu te trezeşti cu vreo săgeată în gât. 

Stângaciu şi-a luat drept pavăză un scaun şi s-a 
apropiat de deschizătura ferestrei. Patru săgeți s-au şi 
înfipt, zbârnâind, în tăblia de lemn. 

— Ai avut dreptate! s-a tras înspăimântat înapoi. 
Vasili adusese între timp un drug gros de fier şi 
oamenii lui Neagoe se opinteau de zor cu el în uşă. În 
răgazul dintre două bufnituri am izbutit totuşi să 
desluşesc nişte bocănituri slabe dedesubt. 

— Flăcăule! i-am zis bucuros lui Stângaciu. Se 
întâmplă o minune! 

Slujitorul meu mă privea năuc. 

— Socoţi oare... 

— Inchide-ţi afurisitul de plisc! m-am răstit la el. 
Desluşeam tocmai atunci scârţâitul unor zăvoare grele, 
ruginite, urmat curând şi de aşteptatele bocănituri în 


podea. 

Cu nădejdea renăscută în inimi, am început să vârâm 
vârfurile  jungherelor între crăpăturile subţiri ale 
scândurilor. Trudeam de zor, cu înfrigurare. Una dintre 
bucăţi s-a desprins, lăsând să pătrundă o luminiţă 
plăpânadă. 


— Grăbiţi-vă! am auzit tot în clipa aceea glasul 
subţire al Radoicii. 

Cu un opaiţ în mână, hangiţa ne cerceta temătoare şi 
bucuroasă în acelaşi timp. 

— Credeam că se năruie totul, mi-a zis ea, privindu- 
mă drept în ochi. 

— Ai avut necazuri? am cuprins-o prieteneşte de 
umeri. 

— Mari, mi-a destăinuit Radoica. Dar acum nu-i 
vremea să ţi le înşir. 

Am aruncat o privire prin hruba în care ne aflam. Era 
ascunzătoarea tainică a hangiului, unde-şi ţinea pentru 
vremuri de restrişte putini cu brânză, carne de porc în 
untură topită, precum şi alte bucate. Bănuiam că tot 
aici îngropase Vasili şi galbenii pe care-i agonisise 
pentru zile negre. 

— Dacă socoţi, putem lua şi bani de aici, m-a 
îndemnat Radoica, adeverindu-mi bănuielile. 

— N-ajunge că-l las fără nevastă? i-am zâmbit cu 
bunăvoință. 

— Mă gândeam la galbenii pe care mi i-a dat tata ca 
zestre, s-a dezvinovăţit hangiţa. 

— Lasă-i deocamdată aici, am sfătuit-o. O să-i iei altă 
dată. Nu-i bine să ne facem şi din Vasili duşman de 
moarte. Şi aşa n-o să-ţi ierte fuga. 

— Cum gândeşti, s-a învoit ea. 


— Vasili ştie că te afli aici? am întrebat-o cu teamă. 
Să nu-l aducă pe spătar! 

— Nu-i prost să arate şi altora ascunzătoarea, m-a 
liniştit Radoica. 

Abia în clipa aceea am zărit o boccea mărişoară, din 
care hangiţa a început să scoată nişte haine bărbăteşti 
şi-o pereche de cizme. 

— Sus n-am avut cum să mă schimb, ne-a cerut ea 
iertare. Vă rog să nu vă uitaţi. 

Când ne-am întors mai apoi cu faţa la ea, ne-am 
pomenit cu un tânăr chipeş, care ne măsura cu 
îndrăzneală. 

— Vă place cum arăt? 

— Ai să laşi în urma ta multe inimi de fete şi femei 
nemângâiate! 


CAPITOLUL 9 
RADOICA 


Mă întrebam cum ajunsese hangiţa acolo? Prin vreo 
uşă tainică tăiată în perete? Pentru că altă ieşire nu 
vedeam. Dar tot în clipa aceea Radoica s-a îndreptat 
spre un ungher al hrubei, de unde a apucat un capăt 
de sârmă ascuns cu iscusinţă şi-a început să tragă de 
el cu nădejde... „Mi se pare mie sau aud cu adevărat 
un huruit de roţi?” îmi ziceam. 

Nu mă înşelam. Hangiţa pusese într-adevăr în 
mişcare o maşinărie, cu ajutorul căreia întreaga podea, 
cu noi deasupra, a început să coboare. Speriat de-a 
binelea, Stângaciu şi-a făcut o cruce mare, scuipând şi 
în sân. Aşa ceva nu-i mai fusese dat să vadă niciodată. 


Pe hangiţă însă coborârea aceasta o înveselea ca un 
joc de copii. „Lucru săsesc!” mi-am zis cu încântare. 
Uruitul roţilor s-a oprit curând. Ne aflam cu un stat de 
om mai jos, fiind însă mai departe închişi între aceiaşi 
pereţi groşi de piatră. Radoica ne-a cerut atunci să 
împingem în peretele din dreapta. 

Era în fapt o uşă ascunsă, prin care ne-am strecurat 
tustrei. Cum a ajuns de cealaltă parte hangiţa a apucat 
alt capăt de sârmă de care a tras zdravăn. Maşinăria s- 
a pus iarăşi în mişcare şi pardoseala grea, pe care am 
coborât mai înainte, s-a ridicat la locul ei. 

După câţiva paşi străbătuţi prin hruba întunecoasă, 
Radoica s-a oprit şi a ciocănit de două ori cu mânerul 
jungherului. N-a primit însă niciun răspuns. După 
câteva clipe a mai ciocănit de trei ori. | s-a răspuns 
îndată cu acelaşi număr de bătăi, apoi peretele din faţa 
noastră s-a desfăcut. Cu un opaiţ în mână ne aştepta 
un rândaş de la han. 

— Costea n-a venit? l-a întrebat  Radoica 
nemulțumită. 

— N-a putut, i-a răspuns  rândaşul. Oamenii 
spătarului îi cotrobăie casa şi curtea, ungher cu 
ungher. 

— Şi ce facem? a întrebat Radoica descumpănită. 

— Trebuie să plecăm cât mai degrabă de aici, a 
sfătuit-o rândaşul. Cum va putea, o să vină şi Costea 
după noi... 

— Caii unde sunt? 

— In pădure. 

Neînţelegând mare lucru din spusele lor, m-am 
amestecat în vorbă: 

— Unde trebuie să ajungem? 

— Într-un loc sigur, m-a încredinţat Radoica. Poţi 


avea toată încrederea. 

N-aveam de ales. Trebuia s-o urmez. 

Rândaşul, pe nume Petăr, un zdrahon de vreo 
douăzeci şi cinci de ani, bine legat şi sprinten în 
mişcări, după felul în care o privea pe Radoica părea 
un slujitor supus şi credincios. Ne-a călăuzit atât de 
bine, încât mai că n-am băgat de seamă când am ajuns 
în pădure, la adăpostul copacilor. 

Noaptea am petrecut-o într-o stână părăsită, la care 
am urcat cu caii mai mult de căpestre. Acolo l-am 
aşteptat pe Costea. Degeaba încercam s-o trag pe 
Radoica de limbă pentru a afla cine era acest om şi ce 
loc ocupa în inima ei. Hangiţa se mulțumea să-mi 
răspundă doar atât: 

— După tatăl meu, Costea este bărbatul care ţine cel 
mai mult la mine. 

— E tânăr? stăruiam eu. 

— Ai să-l vezi. 

— Chipeş? 

— De ce trebuie să fie neapărat chipeş? mă privea 
ea senină. 

— La om totul trebuie să fie frumos: şi chipul şi 
sufletul, am rostit ca pe-o litanie. 

— Mă mulţumesc numai cu sufletul, a grăit hangiţa 
dusă pe gânduri. 

Am întors întâmplător privirea spre Petăr. Ruşinat că 
l-am prins „sorbindu-şi din ochi” stăpâna, rândaşul a 
lăsat capul în pământ, scormonind cu un beţigaş tizicul 
cu care aprinsesem focul. „Nebănuite sunt pornirile 
inimii”, mi-am zis. Cu umerii largi, cu gâtul scurt şi 
gros, sprijinind un cap mare, cu sprâncene stufoase, 
ieşite mult în afară, pe sub care arunca priviri hoţeşti, 
Petăr putea fi un potrivnic dintre cei mai primejdioşi. 


„Nu-i bine să-ţi atragi înverşunarea lui”, mi-am spus. 
De aceea am căutat să mi-l apropii. 

— De unde eşti, Petăr? i-am zâmbit prietenos. 

— Ce treabă ai să ştii? mi-a răspuns aproape cu 
duşmănie. 

Hangiţa l-a şi săgetat pe rândaş cu o căutătură 
scurtă, tăioasă, dar m-a sfătuit cu glas blând: 

— Nu-l lua în seamă... Aşa e el, nepriceput la vorbă, 
dar iscusit în mânuirea armelor şi credincios până la 
moarte. 

— Pentru o femeie ca tine şi-ar da oricine viaţa! m- 
am grăbit să-i întăresc spusele. 

— Chiar şi domnia ta? m-a cercetat hangiţa cu ochi 
şăgalnici. 

— Nu încerca să te joci cu o inimă bătrână, am 
sfătuit-o. Pierzi sigur. 

Radoica a făcut o strâmbătură de fetiţă alintată, în 
schimb pe Petăr l-au uns la inimă vorbele mele. 

— E neastâmpărată ca argintul viu, a îndrăznit el 
chiar s-o dojenească. 

— Eşti isteţ, flăcăule! l-am lăudat. Nu oricine ştie ce-i 
argintul viu. 

Petăr s-a umflat în pene. „Asta-i deci mijlocul cu care 
poate fi îmblânzit, mi-am spus. Măgulirea”. 

În scurtă vreme aveam să aflu şi povestea vieţii 
acestui tânăr bulgar. Petăr nu-şi cunoscuse nici măcar 
părinţii. 

Tatăl Radoicăi îl găsise printre ruinele unui sat ars şi 
jefuit de turci. Copilul nu ştia să rostească pe atunci 
decât cuvântul „mamă”. 

— Am crescut împreună ca soră şi frate, povestea 
hangiţa. 

În sinea mea însă îmi ziceam că privirile pe care i le 


arunca uneori flăcăul numai frăţeşti nu erau. 

— lar când m-am măritat, tata i-a cerut lui Petăr să 
vină cu mine, la Braşov, ca să am şi eu un suflet 
apropiat, a adăugat Radoica. 

Mult după ce se luminase de ziuă a poposit în faţa 
stânei şi Costea. Sudoarea de pe fruntea sa şi oboseala 
dovedeau că omul zorise mult ca să ajungă la noi. 

— Bună dimineaţa şi bine v-am găsit, ne-a strigat 
bucuros. 

Când i-a auzit glasul, Radoica a sărit din cojocul în 
care lenevise până atunci şi s-a grăbit să-l întâmpine 
veselă. 

El a apucat-o de mijloc şi-a început s-o învârtească. 
joaca lor copilărească m-a  înveselit. lar firea 
zburdalnică a lui Costea şi chipul lui veşnic luminat de 
zâmbet mi-au plăcut din prima clipă. Nu era frumos 
acest tânăr bulgar. Avea un nas mare, care-i ascuţea 
parcă şi mai mult faţa buburoasă. Dar, după ce-l 
cunoşteai mai bine, uitai de urâţenia chipului şi nu-i 
vedeai decât frumuseţea firii. 

— Unde mi-ai umblat toată noaptea? l-a dojenit 
Radoica. 

— Pe la fete, a râs Costea cu poftă. 

— Să nu te prind! l-a ameninţat hangiţa stârnită de 
joacă. 

— Până una-alta era cât pe ce să-mi facă bărbatu-tău 
pielea ciur. 

— M-a căutat la tine? 

— Cu osârdie... S-a întovărăşit cu cei care umblă 
după dumnealui, a arătat Costea spre mine. 

— Bănuieşte deci că am fugit împreună? m-am 
amestecat în vorbă. 

— Nici nu era greu de ghicit, mi-a răspuns Costea. S- 


au împărţit în două cete: una a pornit încoace şi alta 
spre Bran. 

Ceea ce m-a pus pe gânduri nu era atât ceata care 
se îndrepta spre noi. Cât cea care o apucase spre Bran. 

— Spune-mi, rogu-te, prietene, am stăruit, nu cunoşti 
din întâmplare un „cinstit şi înţelept” negustor din 
cetatea Braşovului care poartă numele de David 
Weiss? 

— Cine nu-l ştie? s-a arătat Costea mirat de 
asemenea întrebare. 

— Aş avea mare trebuinţă să ajung la el, i-am 
mărturisit. 

— Nu-i cu putinţă, pentru că se află şi el în ceata 
boierului valah care a părăsit cetatea în zorii zilei. Şi a 
adăugat: Eu nu ştiu cu ce rosturi te afli aici, dar pot să- 
ţi spun de pe acum că nu-i bine să ai de-a face cu 
acest negustor. 

— Prietenii ţi-i alegi, am rostit gânditor, iar duşmanii 
ti-i faci. 

— Dacă negustorul ăsta ţi-i duşman, m-a privit 
Costea cu milă, te-aş sfătui să-ţi iei picioarele la 
spinare şi să treci cât mai grabnic munţii. 

In clipa aceea am mai simţit privirea lui Stângaciu 
aţintită asupra mea. 

— Ce te uiţi aşa la mine? m-am răstit la el. 

— Am greşit cu ceva? m-a întrebat slujitorul meu cu 
acea prefăcută nevinovăție care mă scotea din sărite. 

— Ştiu eu ce gândeşti, mi-am descărcat mai departe 
necazul asupră-i. Ai vrea ca s-o tulim frumuşel peste 
munţi şi să-i lăsăm pe ceilalţi la cheremul spătarului şi- 
al ticălosului de negustor. 

— Dar cine-s „ceilalţi”? s-a amestecat atunci în vorbă 
Radoica. 


— E o întreagă poveste, am răspuns în silă. 

— Nu cumva m-ai amăgit? a devenit bănuitoare 
Radoica. 

— Dacă ţi-am făgăduit că te duc în Ţara 
Românească, la părinţii tăi, apoi aşa va fi, m-am grăbit 
s-o liniştesc. 

— Atunci să pornim fără întârziere, s-a arătat hangiţa 
zorită. 

— Asta n-o pot face, m-am împotrivit. Nişte oameni 
pe care i-am adus cu mine din Ţara Românească se 
vor afla curând în primejdie de moarte. 

Radoica şi-a lăsat nemulțumită privirea în pământ. 
Costea însă mi-a cerut cu glas hotărât: 

— Vrem să ştim cine sunt aceşti oameni şi ce treburi 
au prin aceste locuri? 

Radoica şi Petăr mă măsurau la rândul lor cu priviri 
aspre. Doar Stângaciu se lăsa când pe un picior, când 
pe celălalt, întrebându-se dacă nu va trebui să-şi 
măsoare curând puterea cu aceşti tineri bulgari. 

Strâns în chingi am rostit cu glas vinovat: 

— Vreau să vă spun de la bun început cine sunt. 

— Asta ştim, mi-a zâmbit Costea cu îngăduinţă. Eşti 
căpitanul Drăguşin sin Ursu, sfetnic de taină al lui Vlad 
Dracul. 

Am căscat nişte ochi atât de mari, încât până şi 
Stângaciu, care nu mă ştia slab din fire, s-a uitat mirat 
la mine. Mi-am înghiţit însă repede nodul din gât şi-am 
izbucnit mânios: 

— Dacă aveţi cunoştinţă do rostul venirii mele la 
Braşov de ce m-aţi mai adus la stâna asta? Vreţi să mă 
vindeti? 

— Am vrut să ştim până unde mergi cu minciuna, m- 
a înfruntat Radoica fără sfială. Şi  ridicându-şi 


sprâncenele negre, a adăugat: lar ca să te vindem nu 
era nevoie să te aducem tocmai aici. 

— Bănuiesc că v-aţi făcut totuşi nişte socoteli în 
privinţa mea? am încercat să-i iscodesc pe cei trei 
tineri. 

— Nu vrem decât un singur lucru, a grăit Radoica cu 
semeţie. Să-ţi ţii făgăduiala! Vreau să ajung cât mai 
grabnic la părinţi. 

— Dacă-mi daţi o mână de ajutor ca să-mi sfârşesc 
treburile pe aici, în două-trei zile suntem peste munţi, 
am zis. 

— Nu ne-a fost astfel învoiala, mi-a amintit ea. Mi-ai 
cerut doar să te scot din mâinile spătarului. Atât! 

— Şi cu oamenii mei ce fac? am sărit ca ars. Nu-i pot 
lăsa pierzaniei. 

— S-or descurca ei, a grăit Radoica nepăsătoare, iar 
domnia ta vei porni neîntârziat cu noi spre Muntenia. 

— Şi dacă nu vreau? 

— Ai să mergi de nevoie, m-a înştiinţat ea. 

L-am cercetat întâi pe Costea, care îmi râdea în nas, 
încrezător mai mult ca oricând în sine. M-am uitat apoi 
la Petăr. Rândaşul mă străpungea cu ochi răi, 
întunecaţi. 

— Dragii mei, le-am grăit cu blândeţe. Veţi fi fiind voi 
tineri şi voinici, dar sunteţi cam puţini pentru a pune la 
pământ nişte luptători încercaţi. 

— Cine ţi-a spus că suntem numai noi? m-a înfruntat 
atunci Costea cu semeţie. 

Mâna a început să-mi alunece către spadă, dar 
Costea m-a oprit. 

— Nu-ţi foloseşte la nimic! 

O privire scurtă spre pădurea care înconjura stâna 
părăsită mi-a dezvăluit pricina îndrăznelii lor. Aproape 


după fiecare copac se afla câte un luptător cu arcul 
întins. Învins, mi-am lăsat braţele în jos. De ciudă că 
fusesem atât de uşor prins în capcană mi se uscase 
cerul gurii. Cu chiu cu vai am putut îngăima: 

— M-aţi vândut până la urmă... 

— larăşi te înşeli, m-a privit Radoica semeţ. Sunt 
oamenii cu care vom trece munţii. 

Mi-a venit îndată inima la loc. 

— Un lucru nu pricep, mi-am rostit nedumerirea. Ce 
ai de gând să faci cu toţi voinicii ăştia după ce treci în 
Muntenia? Nu-ţi dai seama că veţi fi prinşi şi legaţi cu 
toţii? 

— Să ajungem întâi dincolo şi-apoi mai stăm de 
vorbă, s-a arătat Radoica necilintită în hotărârea ei. 

— Fată dragă, am rostit în cele din urmă cu glas 
scăzut. Ziceai că în zilele când vă aflaţi pe muntele 
acela din Bulgaria, înconjurați de turci, printre voi se 
afla şi un tânăr din Muntenia, prieten bun cu Vâlko. 

— Ce-i cu el? a tresărit Radoica. 

— Mai ţii minte cum îl chema? 

— Radu Stan, mi-a răspuns ea, cercetându-mă 
stăruitor. 

— Ei bine, am grăit cu mai multă însufleţire, acest 
tânăr e copilul meu de suflet. 

Radoica mi-a zâmbit neîncrezătoare. 

— Înţeleg că nu mai ai pic de încredere în mine, mi- 
am mărturisit vinovăția, dar slujitorul meu, care n-a 
scos până acum nicio vorbă, îţi poate adeveri. 

Radoica s-a răsucit iute către Stângaciu, dar acesta 
se clătina când pe un picior, când pe celălalt, 
rămânând mut. 

— Poţi sau nu poţi adeveri? l-a străpuns hangiţa cu o 
privire aprigă. 


— În vorbele mele tot n-ai să crezi, i-a răspuns în 
cele din urmă Stângaciu. 

— Cunoşti unde se află acum? a stăruit Radoica. 
Stângaciu mi-a cerut învoire din priviri. 

— Spune-i tot ce ştii, l-am îndemnat. Nu mai avem ce 
pierde. 

— Se află cu carele la oierii din munte, a îngăimat 
Stângaciu. 

— Aştia s-au înţeles! Nu vezi? a sărit atunci Costea. 

— Lasă-l să grăiască, l-a oprit Radoica. 

— Altceva nu mai am de zis, a încheiat Stângaciu. 
Hangiţa nu-şi mai afla locul. Voia să cunoască neapărat 
adevărul. M-a iscodit mai întâi pe mine, a trecut la 
Stângaciu, ca să se oprească în cele din urmă la 
Costea. 

— Ai ştire că printre cei care s-au adăpostit la oierii 
de la Bran se află şi Radu Stan? 

Costea şi-a ferit privirea într-o parte. Radoica însă 
nu-l slăbea. 

— S-ar putea să fie, a răspuns el în silă. 

— Şi de ce nu mi-ai spus? 

— Nu socoteam de trebuinţă. 

— Eu hotărăsc ce este şi ce nu este de trebuinţă! a 
strigat hangiţa. lar de acum înainte te poftesc să nu 
mai ascunzi nimic. Altfel nu mai ai ce căuta în preajma 
mea. 

Vinovatul şi-a lăsat ochii în pământ. Petăr, în schimb, 
abia îşi ascundea bucuria. Trecerea de care se bucura 
potrivnicul său în faţa Radoicăi scăzuse mai mult decât 
s-ar fi gândit el vreodată. Faptul îmi prindea bine şi 
mie. 

— Înţelegi de ce nu pot porni acum peste munţi? am 
întrebat-o pe hangiţă, care continua să tacă. 


— Mergem cu toţii la Bran, a hotărât ea în cele din 
urmă. 

— Ţi-a ieşit socoteala, căpitane, şi-mi pare rău, mi-a 
şoptit Costea. O să plătim scump pasul pe care-l facem 
acum... Poate chiar cu vieţile noastre. 

— Totul e să-ţi vinzi pielea la un preţ cât mai bun, i- 
am zâmbit cu bunăvoință. 

— Cheamă oamenii, i-a cerut Radoica lui Costea. 
Vreme de pierdut nu mai avem. 

Alcătuiam o ceată de douăzeci şi cinci de săbii 
bărbăteşti şi-o sabie mai uşoară, femeiască. Ca de 
obicei, l-am lăsat pe Stângaciu să meargă în faţă, 
pentru că, în afară de ochi şi auz cum n-avea nimeni 
dintre noi, slujitorul meu cunoştea bine muntele. Ştia 
să facă deosebire între cărările lăsate de oi şi potecile 
sălbăticiunilor şi să aleagă cea mai bună cale de 
urmat. Încât, după vreo două ceasuri străbătute cu caii 
mai mult de căpestre, ne aflam cam la jumătatea 
depărtării dintre Braşov şi Bran. In urmă, Vasili, cu 
ceata lui de oşteni, putea să ne caute mult şi bine, 
pentru că de la stâna părăsită am apucat-o întâi spre 
răsărit, apoi ne-am înapoiat prin valea unei ape şi-am 
luat drumul Branului. 

Ziua era însorită, iar frunza codrului, în culori de la 
galbenul aurului până la roşul aramei, ne încânta 
ochiul şi ne bucura inima. Cu privirea strălucind de 
viaţă, Radoica mă căuta mereu, dornică să-şi 
împărtăşească simţămintele care-i umpleau sufletul. 

— Pe lume sunt atâtea frumuseți, mi-a destăinuit ea 
la un moment dat. lar eu, în loc să mă bucur de ele, 
am stat închisă în chiliile lui Vasili. Nu-i păcat? 

— Mare păcat, i-am adeverit. 

— Şi-n pădurile de la noi era la fel de frumos, şi-a 


amintit hangiţa. 

— Le cunosc, i-am zis. Codrul vostru mi-a fost, în 
urmă cu doi ani, frate bun... Mi-a dat adăpost când mă 
aflam la mare nevoie. 

— Unde? a voit ea să ştie. 

— Nu departe de Varna, după bătălia cu turcii. 

— Dacă-i băteaţi atunci pe otomani, poate aveam şi 
noi altă soartă, şi-a arătat Radoica părerea de rău. In 
câte bătălii ai fost? 

— Cine le mai ştie numărul! am rostit cu nepăsare. 

— Şi nu te-ai săturat încă? 

— De câte ori n-am încercat să mă cuminţesc, 
rămânând acasă, lângă cuptor! i-am mărturisit. Dar de 
fiecare dată a venit cineva şi m-a urnit din loc. 

— Cât ai să poţi ţine sabia în mână n-ai să te 
astâmperi, mi-a proorocit hangiţa. Asta ţi-e firea!... 
Radu Stan e la fel? 

— E a doua oară când mă întrebi de el! am iscodit-o. 

— Voiam şi eu să ştiu, a rostit ea cu voită nepăsare. 
Ţi-am zis doar că se afla cu noi pe munte şi ne apăra 
de turci. 

— Dar nu era singur! 

— Adevărat, a zâmbit Radoica unor amintiri mai 
vechi. Se gudura pe lângă grecoaica aceea cu burta la 
gură. Şi din câte se spunea nici măcar nu era copilul 
lui... 

— Fapta-i cu atât mai frumoasă, l-am apărat pe Radu 
Stan. Şi eu aş fi făcut la fel. 

Hangiţa a zâmbit din colţul gurii şi-a întrebat cu o 
uşoară tristeţe în glas: 

— O iubea chiar într-atât pe grecoaică? 

— Pe atunci... da! 

Lucrurile se îndreptau astfel pe făgaşul cel bun. 


Singurul om care-mi mai făcea griji era Costea. La 
început a fost vesel, cu zâmbetul veşnic pe buze, dar 
acum mergea posac şi tăcut, căutând să stea cât mai 
departe de mine şi de Radoica. Ca să-mi dau seama în 
ce ape se scălda am făcut în aşa fel, încât am rămas 
mai în urmă. Costea mi-a şi ghicit gândul. 

— Ai a-mi spune ceva? 

— De unde ştii că pe tine te aştept? 

— Eşti prea isteţ ca să mă laşi deoparte, mi-a 
răspuns. In necazul în care te afli ai nevoie de fiecare 
braţ. 

— Ca să fiu drept, mi-ar fi mai de trebuinţă mintea 
ta, l-am măgulit. 

— N-ai încărunţit de pomană, m-a măsurat Costea cu 
o privire piezişă. Dar află că nici eu nu mi-am petrecut 
vremea zadarnic printre negustorii Braşovului... Nu mă 
las cumpărat ieftin, căpitane... Şi-ai aflat, poate, că 
sunt curelar... încât mă pricep chiar şi la pielea 
obrazului. 


— Mi-am dat seama, de cum te-am văzut, că-mi poţi 
fi cel mai temut duşman ori cel mai de preţ prieten ! 
am măgulit mai departe. 

— Şi ce-ai dori să-ţi fiu? 

— Ca duşman, i-am grăit fără ocol, te-aş putea 
dobori mai iute decât gândeşti, dar nu mi-ar fi de 
niciun folos. Pe câtă vreme ca prieten... 

Costea a dat pinteni calului, pentru a întârzia 
răspunsul. M-am apropiat însă iarăşi de el. 

— Te ţii de mine ca scaiul, mi-a zis atunci a 
împăcare. 

— N-am de ales. 

— Dar tot nu mă vând degeaba, mi-a zâmbit el 


prietenos. Vreau o lămurire... despre Radoica... 

— Socoteam că o cunoşti mai bine decât mine, mi- 
am arătat nedumerirea. Eu abia ieri am întâlnit-o întâia 
oară. 

— Se poate, a grăit el nehotărât. Uneori însă ajunge 
numai un ceas ca să scoţi din minte o femeie tânără! 

— Doamne apără şi păzeşte! Doar nu-ţi închipui că 
Radoica s-ar uita la un bărbat ca mine? Aş putea cel 
mult să-i fiu tată! 

— Aş fi în stare să omor pe oricine pentru ea, a 
gemut Costea. 

— Înţeleg, l-am căinat. Am cunoscut şi eu cândva 
asemenea patimă. 

— Mi-am stricat rostul vieţii pentru ea, mi-a 
mărturisit curelarul mai departe. Eram un meşter bun, 
căutat, căruia nu-i lipsea nimic. Puteam să duc o viaţă 
liniştită şi îndestulată până la adânci bătrâneţi... Dar 
mi-a ieşit femeia asta în cale. Costea a mai gemut o 
dată, rostind cu glasul uşor tremurat: lartă-mă că-ţi 
spun toate astea... Eşti pentru mine un străin... De 
aceea am şi cutezat să-ţi împărtăşesc nişte gânduri pe 
care nu le-aş fi dezvăluit cuiva apropiat... Uită ce-am 
vorbit şi să nu-mi aminteşti niciodată! 

— Am uitat chiar din clipa asta, l-am încredinţat. 
Spre nenorocul său, Costea făcea parte dintre bărbaţii 
care se lăsau prinşi de-o singură femeie şi gândeau că 
numai prin ea începea şi se sfârşea lumea. Şi-apoi 
nefericitul curelar nici nu era un bărbat care să placă 
femeilor. Nu ştiu ce mă făcea să cred că va avea mult 
de suferit de pe urma hangiţei, care sălta sprintenă în 
şa, bucurându-se din plin de tinereţea şi frumuseţea ei. 

Dar în timp ce mă lăsam purtat de asemenea 
gânduri m-am trezit înghiontit de Costea, care îmi 


făcea semn să tac şi să privesc în faţă. Abia atunci l- 
am văzut pe Stângaciu cerând prin semne tuturor să 
rămână pe loc. Am descălecat îndată, i-am cerut lui 
Costea, tot prin semne, să aibă grijă de calul meu şi m- 
am furişat până la Stângaciu. Mi-am ciulit urechile. 
Undeva, spre răsărit, se auzeau nişte tălăngi de oi, 
însoţite când şi când de nişte strigăte furioase. 
Radoica, venită şi ea după mine, m-a întrebat cu glasul 
scăzut: 

— Ce poate fi? 

— O turmă de oi mânată spre Braşov, am bănuit. 

— Şi de ce atâta grabă? 

— Or fi nişte oi luate cu sila, mi-am rostit părerea. 
Oricum, trebuie să vedem ale cui sunt şi cine le 
goneşte din urmă fără milă... Nu m-ar mira să fie ale 
oierilor de la Bran. 

l-am îndemnat îndată pe Stângaciu şi pe Petăr să 
cerceteze ce se întâmpla în faţa noastră. Rândaşul era 
nerăbdător să-şi arate voinicia în faţa Radoicăi. 

După câteva sute de paşi cercetaşii noştri s-au oprit, 
s-au sfătuit între ei, apoi Stângaciu, ajutat de Petăr, s-a 
prins de craca unui copac, căţărându-se până în vârf. 
Nu peste multă vreme am fost chemaţi să venim fără 
teamă. 

— Cam la o sută de paşi curge un pârâu, m-a 
înştiinţat Stângaciu după ce-a coborât din copac. lar 
dincolo de apă este o poiană largă, spre care vin oile. 

— Cât de departe se află acum turma? 

— Să tot fie o mie de paşi... 

Mă gândeam că oile, înfierbântate de atâta goană, se 
vor repezi la pârâu, ca să-şi astâmpere setea, iar în 
învălmăşeala care se va isca vom putea să-i 
înconjurăm pe însoțitorii lor fără greutate. Am lăsat 


ascunşi în lăstărişul de pe malul drept al apei şapte 
bulgari, în frunte cu Radoica. 

— Aşteptaţi cu arcurile pregătite, le-am cerut. lar 
dacă vreun potrivnic înarmat încearcă să treacă apa, 
doborâţi-l fără nicio tocmeală. Dar numai pe cei 
înarmaţi! 

Trecând apa, în poiană, ne-am împărţit iarăşi în două 
cete şi ne-am ascuns fiecare în câte un tufiş, din care 
puteam veghea în voie luminişul pădurii. 

Tălăngile se auzeau tot mai aproape. Bietele oi se 
îndreptau grăbite spre apa pe care o simțeau aproape. 

În urma lor însă nu se auzea niciun îndemn 
ciobănesc. „Te pomeneşti că-i o turmă rătăcită”, mă 
gândeam. Dar printre zbieretele de animale însetate 
am desluşit curând strigătele şi sudălmile însoţitorilor 
turmei. A apărut mai întâi un oier voinic şi mustăcios, 
împins din urmă de suliţele a doi călăreţi. Chipurile 
oştenilor mi se păreau cunoscute. Alţi trei oieri, mult 
mai tineri, erau de asemenea mânaţi de călăreţi 
înarmaţi până-n dinţi. l-am cercetat din nou pe paznicii 
oierului mustăcios. Şi era cât pe ce să scot un strigăt 
de mirare, pentru că nu erau alţii decât năimiţii 
„cinstitului şi înţeleptului” negustor David Weiss din 
Braşov, cu care încrucişasem spada la hanul de la 
Bran... „Şi aici e mâna domnului consilier, mi-am spus. 
Cu atât mai rău pentru el şi pentru năimiţii săi”. Eram 
hotărât ca de data asta să le plătesc cu vârf şi îndesat. 
l-am îndemnat îndată pe Stângaciu şi pe Petăr să le 
cadă în spate. Aceeaşi mişcare de învăluire au făcut-o 
şi oamenii aflaţi sub porunca lui Costea. lar când locul 
a fost înconjurat din toate părţile am ieşit din tufiş, 
strigându-le în săseşte călăreţilor: 

— Staţi pe loc! 


Preţ de o clipă au rămas cu toţii uimiţi, întrebându-se 
cine era cel care se încumeta să înfrunte singur atâţia 
oameni călări şi atât de bine înarmaţi. S-au dezmeticit 
însă repede şi au început să-şi arunce privirile spre 
tufişurile de la marginea poienii. Văzând că nu se 
mişca nici măcar frunza, unul din năimiţii negustorului 
braşovean m-a măsurat din cap până-n picioare, după 
care a izbucnit vesel: 


— Aaa, domnia ta eşti, căpitane? Cu ce treburi pe 
aici? 

— Mai curând am să te întreb eu aşa ceva! 

— După cum vezi, am părăsit meşteşugul armelor 
pentru cel paşnic de oier, mi-a râs năimitul în faţă. 

— Chiar „paşnic”, am pufnit mânios pe nări, arătând 
spre ciobanii mânaţi din urmă ca nişte vite. 

— Putem afla pentru ce ne-ai oprit? a reînceput el 
vorba. 

— Nu-mi place cum vă purtaţi cu aceşti bieţi oieri, i- 
am grăit semet. 

— S-au dovedit nesupuşi şi necredincioşi fată de 
stăpânul lor. 

— Cine-i acest stăpân? 

— Prietenul domniei tale, domnul consilier David 
Weiss. 

— Nu ştiam că... „cinstitul şi înțeleptul” meu prieten 
se ocupă şi cu acest fel de negustorie, m-am arătat 
neîncrezător. Şi fără a lungi vorba l-am întrebat în 
româneşte pe ciobanul mai în vârstă: Ale cui sunt oile? 

Acesta însă m-a privit înspăimântat şi a rămas mut. 

— Nu înţelegi graiul meu? m-am arătat nedumerit şi 
m-am îndreptat către un cioban tânăr, care părea a-i fi 
fecior. 


— De unde eşti, feciorule? l-am întrebat tot în 
româneşte. 

Tânărul a dat să răspundă, dar s-a speriat zărind 
ridicată asupră-i sabia celui care-l păzea. 

— Dacă-l atingi, i-am zis lefegiului, eşti un om mort. 

— Lasă-ne să ne vedem de drum că suntem grăbiţi! 
m-a înfruntat însă lefegiul. 

— Te înştiinţez că de faci o singură mişcare pentru 
alta nu-ţi mai rămâne vreme! 

— Oare?! mi-a râs el în faţă, dând pinteni calului. Dar 
un zbârnâit de săgeată a fost urmat de ţipătul de 
moarte al lefegiului, prăbuşit din şa cu gâtul străpuns. 
„Nu poate fi decât Stângaciu, mi-am zis. Numai el 
ţinteşte, astfel.” Ceilalţi năimiţi şi slujbaşi ai „cinstitului 
şi înţeleptului” David Weiss au încremenit de spaimă. 

— Mai are careva poftă să încerce vârfurile săgeţilor 
oamenilor mei? le-am strigat. 

— Facem pace! s-a arătat supus unul care părea a fi 
conducătorul lor. Ce vreţi de la noi? 

— Descălecaţi şi daţi caii în mâinile ciobanilor, le-am 
cerut. 

— Am zis că facem pace, s-a arătat nemulţumit, n- 
am spus că ne dăm prinşi. 

— Văd că nu ne înţelegem! am rostit nerăbdător, 
slobozind îndată un şuierat scurt. 

Toţi oamenii mei s-au ivit cu arcurile întinse. 

— Mai aveţi vreo îndoială? am ridicat iarăşi glasul 
către lefegii. 

Nădăjduind că partea dinspre pârâu nu era păzită, un 
călăreț a dat să scape pe acolo, dar s-a prăbuşit de pe 
cal cu pieptul străpuns de o săgeată. 

— Cine doreşte, am ridicat iarăşi glasul, poate să-l 
urmeze! 


— Facem întocmai cum porunciţi, s-a arătat supus 
conducătorul lefegiilor. 

— Descălecarea! le-am poruncit. 

Au sărit cu toţii de pe cai, rămânând nehotărâţi, cu 
căpestrele în mâini. 

— Aruncaţi armele! le-am cerut mai departe. 

Şi, în timp ce năimiţii lui David Weiss erau legaţi, i- 
am cerut oierului mai în vârstă să mă lămurească. 

— la spune, tăicuţule, ale cui sunt oile? 

— Ale mele şi ale feciorilor mei, mi-a zis acesta. 

— Încotro vă duceau? 

— La Braşov. 

— Când v-au prins erau numai ei? 

— Se aflau mulţi, bătu-i-ar sfântul, între care şi-un 
negustor braşovean, care m-a învinuit de neplata 
dărilor, poruncind să-mi fie luate oile zălog. 

— Spune-mi, baciule, eşti de prin părţile Branului? 

— De pe acolo. 

— Ai cumva ştire de nişte negustori români care şi- 
au adăpostit carele cu mărfuri la oieri? Cunoşti locul 
unde se află? 


— Dacă aveţi trebuinţă, vă pot spune! 

— Nu rosti niciun nume de loc sau de om, i-am cerut. 

— Cu noi ce ai de gând? am auzit atunci glasul 
temător al conducătorului lefegiilor. 

— O să rămâneţi legaţi de copaci şi dacă aveţi 
noroc... 

— Îndură-te, căpitane! s-a aruncat acesta la 
picioarele mele. 

Bucuros de întorsătura fericită a soartei sale, baciul 
s-a apropiat de mine însoţit de feciorul cel mare. 

— Aş vrea să-ţi cunosc numele, om bun, mi-a grăit 


tărăgănat. 

— Drăguşin îmi zice, baciule, iar tatăl meu, fie-i 
ţărâna uşoară, era poreclit Ursu. 

— N-am să uit, m-a încredinţat, şi drept răsplată 
pentru binele ce mi-ai făcut am să-ţi dau în ajutor pe 
cel mai mare dintre băieţii mei... Dumitru îl cheamă şi 
te va călăuzi acolo unde ai nevoie, slujindu-te cu 
credinţă. 

— Îţi mulţumesc, baciule, şi cerul să te aibă în pază. 

— Mergeţi sănătoşi! 

Şi-a îmbrăţişat apoi feciorul, dându-i ultimele sfaturi 
părinteşti. 


CAPITOLUL 10 
PIATRA CORBULUI 


Am pornit la drum, având în tânărul oier o bună 
călăuză. Vremea chindiei ne-a prins dincolo de Bran, în 
dreptul unei aşezări de oieri unde auzise Dumitru că s- 
ar fi adăpostit Radu Stan, Dănişor Lungul şi slujitorii 
care-i însoțeau, împreună cu cele trei care încărcate cu 
mărfuri. 

— Facem popas aici, am hotărât după ce-am ales un 
luminiş potrivit în pădure. l-am cerut apoi lui Dumitru 
să se ducă în sat şi să încerce a afla dacă oamenii pe 
care-i căutăm mai erau acolo. 

— Dacă întârzii mai mult de un ceas, mi-a zis 
Dumitru înainte de a porni, trăgeţi-vă pe cărarea asta 
care duce în sus, spre munte, până ajungeţi la un 
pârâu. De acolo apucaţi-o pe apă spre izvor, până 
întâlniți un pârâu şi mai mic, care vine de la o peşteră. 
La nevoie vă puteţi adăposti acolo peste noapte. Dar 
nu mergeţi mai departe oricât de mult aş întârzia. Căci 
ori vin eu, ori vă trimit vorbă printr-un om de 
încredere, care să vă spună ce-i cu mine şi ce-ar fi bine 
să faceţi. 

— Du-te şi să te întorci sănătos, l-am îndemnat cu un 
zâmbet prietenesc. 

Rotindu-şi deasupra capului bâta ruptă dintr-un tufar, 
oierul a pornit la drum. Ceasul de aşteptare s-a scurs 
pe nesimţite şi Dumitru nu dădea încă niciun semn. 

— Ce facem? m-a întrebat Radoica, temătoare. 

— Întărim veghea şi mai aşteptăm. 

S-a mai scurs o jumătate de ceas şi pădurea începea 


să se lase învăluită de umbrele serii. 

— Curând n-o să mai găsim nici drumul spre pârâul 
de care pomenea Dumitru, a rostit atunci Costea 
morocănos. 

Avea dreptate. Am chemat cu părere de rău oamenii 
puşi de veghe şi-am apucat-o cu toţii în sus, spre 
munte, unul după altul, cu caii de dârlogi. Când am 
ajuns la pârâu era întuneric de-a binelea. Apa curgea 
molcom prin vadul nisipos presărat cu pietre netede. 
Calea nu era dintre cele mai lesnicioase, dar putea fi 
străbătută atât de oameni, cât şi de cai. După fiecare 
cincizeci-şaizeci de paşi ne opream pentru a asculta. 
Nu auzeam decât ţipătul vreunei păsări întârziate, 
care-şi căuta cuibul, şi nesfirşita şoaptă a pârâului. Ca 
la munte, noaptea căzuse repede, grea, şi drumul ni se 
părea fără capăt. După socotinţa mea străbătusem 
vreo mie de paşi când am desluşit în sfârşit un clipocit 
mai deosebit. Era al doilea pârâu, mic şi zburdalnic, 
care se vărsa în vadul apei străbătute până atunci. 

Pe cer străluceau stelele, dar razele lor plăpânde 
abia ne ajutau să dibuim calea prin albia abruptă, cu 
pietre mari, acoperite de muşchi, pe care caii alunecau 
primejdios. N-am mai putut îndura şi-am scos calul la 
mal. Acesta a început să sforăie bucuros. Şi-n timp ce 
căutam să mă strecor printre puieţii care mărgineau 
albia pârâului m-am trezit pe o potecă. „E cea care 
duce fără îndoială la peşteră”, mă gândeam. Şi nu mă 
înşelam. 

Intrarea fiind cam de un stat de om în înălţime şi 
îndeajuns de largă, ne-am putut strecura unul câte 
unul, cu caii de dârlogi. In faţă ne izbea o boare umedă 
şi rece, semn că peştera era destul de adâncă. Intr-un 
cotlon mai ferit am dat de-o boltă înaltă, ca de biserică. 


Pereţii erau uscați, iar aerul călduţ şi plăcut. 

— Nici că se putea un adăpost mai potrivit, am rostit 
bucuros. Aici ne vom petrece noaptea până la sosirea 
lui Dumitru. 

La intrarea în peşteră am rânduit două străji, iar la 
cai doar una. 

Prima veghe s-a scurs fără a se întâmpla nimic 
deosebit. 

Când a venit Radoica să mă trezească pentru a-i lua 
locul dormeam ca un butuc. 

Sorţii îl aleseseră pe Costea să-mi fie tovarăş de 
veghe. Buimac şi el de somn, venea în urma mea cu 
paşi împleticiţi. Dar aerul rece al nopţii ne-a înviorat pe 
amândoi de îndată ce-am ieşit afară. Cerul era la fel de 
senin şi luna lumina cu o strălucire cum numai la 
munte o poţi vedea. 

— Ce-o fi cu băiatul ăla de nu vine? a întrebat Costea 
mai mult ca să înceapă vorba. 

— Cine ştie? am răspuns într-o doară. 

Frigul începea să ne pătrundă chiar şi pe sub 
cojoacele miţoase. Ca să ne dezmorţim făceam câte 
doi-trei paşi, după care ne opream şi ascultam. Din 
vale însă nu răzbăteau decât clipocitul apei şi arar 
pocnetul surd al pietrelor purtate de undele repezi. 

Cu chiu cu vai s-a scurs primul ceas şi ne gândeam 
că mai aveam încă pe atâta de stat în picioare. Simţind 
apăsarea trudei de peste zi, am început să moţăi. M- 
am trezit înghiontit de Costea, care-mi cerea să fiu cu 
luare-aminte către vale. Într-adevăr, clipocitului 
obişnuit al apei i se adăugaseră între timp nişte 
plescăituri deosebite. Nu puteau fi decât doi oameni 
care se îndreptau spre noi prin vad. 

„Unul ar putea să fie Dumitru, mi-am zis. Dar cine să 


fie celălalt?“ Aşteptam cu sufletul la gură. Şi nu peste 
multă vreme în luminişul din faţa noastră s-a ivit într- 
adevăr Dumitru. L-am recunoscut atât după statură, 
cât şi după mers. Căuta cu fereală în părţi. Am intrat la 
bănuială. „Pe cine a lăsat ascuns în urmă?” mă 
întrebam. Sângele a început să mi se înfierbânte. La o 
bătaie de săgeată de peşteră Dumitru s-a oprit 
descumpănit. Costea stătea nemişcat lângă mine, pitit 
în umbră. 

— E cineva pe aici? a întrebat cu teamă Dumitru. 

— Dacă mai faci un pas te străpung! l-am oprit cu 
glas răstit. 

— Eu sunt, căpitane! Nu mă mai cunoşti? a întrebat 
el descumpănit. 

— Cine-i în urmă? l-am iscodit cu bănuială sporită. 

—Un moş al meu, mi-a răspuns tânărul cu glas 
sugrumat. Am socotit că trebuie să-l vezi... Are să-ţi 
spună lucruri de mare folos. 

— Să vină, m-am învoit, stând mai departe la pândă. 
Tufişul de la marginea luminişului s-a mişcat pe dată 
şi-n bătaia razelor lunii a apărut un cioban gârbov, într- 
un cojoc lung şi miţos. Se sprijinea fără teamă într-o 
cârjă noduroasă, cu cârlig la capăt. 

— Care ţi-i numele, bade? l-am întrebat. 

— Pavăl al Vădanei, mi-a răspuns senin. Băiatul mi-i 
nepot... Sunt văr bun cu taică-su. 

— Şi de ce-ai venit la noi? 

— M-a rugat el, a arătat Pavăl către nepotu-su. 

— Apropiaţi-vă! le-am cerut. 

Dumitru s-a desprins iute de lângă moşu-său şi mi-a 
grăit cu însufleţire: 

— N-am putut ieşi mai devreme din sat... Dacă ai şti 
ce-i acolo!... Toate casele şi ogrăzile sunt pline de 


oşteni. 

— Bine, m-am arătat mai împăcat. 

Am intrat în peşteră şi ne-am aşezat în jurul focului, 
ca să ne mai dezmorţim. Văzându-l mai bine la faţă pe 
noul venit, mi-am dat seama că nu avea cu mult peste 
cincizeci de ani, însă viaţa aspră de munte îi lăsase 
urme adânci. 

— Ce păcat vă mână prin părţile noastre? m-a 
întrebat, purtându-şi palmele pe deasupra flăcărilor, de 
parcă voia să le ocrotească de vânt. 

— Nu ţi-a povestit nepotul? am zâmbit fără voie. 

— Mi-o fi povestit el, a adăugat Pavăl ca pentru sine, 
dar tot nu m-am dumirit de ce-aţi venit aici şi mai cu 
seamă ce aveţi de gând să faceţi? 

Spunând acestea, Pavăl clătina nemulţumit din cap. 
După puterea lui de înţelegere socotea că ne aflam la 
mare ananghie. 

— Cât priveşte oamenii domniei tale, a adăugat el, 
pot să-ţi spun că se găsesc în munţi, la adăpost... 

— Împreună cu carele? 

— Asta nu s-a putut... Dar să nu-ți faci griji... 
Mărfurile au fost dosite bine. 

— Cum s-o crăpa de ziuă vreau să mă călăuzeşti la 
oamenii mei, i-am cerut. 

— O facem şi pe asta, s-a învoit. 

Din noapte mai rămăseseră câteva ceasuri bune de 
odihnă. Ne-am tras fiecare spre culcuşuri. Mie însă 
genele mi s-au lipit târziu. Gândurile mă purtau când în 
munte, la Radu Stan şi ceilalţi oameni ai noştri, când la 
Târgovişte, la scaunul domnesc. 

La ziuă, când am ieşit din peşteră, m-a întâmpinat 
albastrul limpede, adânc, al zărilor. Numai pe mare 
mai apucasem să văd asemenea frumuseţe. Inşeuat de 


Stân-gaciu, murgul meu părea şi el nerăbdător să 
plece la drum. Înainte de-a rosti porunca de pornire am 
trecut cu privirea peste întreaga ceată. Nu lipsea 
nimeni. În faţă, drept călăuză, porni de data asta Pavăl; 
eu mă tineam după el, împreună cu Radoica şi Costea, 
iar pentru încheierea şirului i-am rânduit pe Dumitru, 
Petăr şi Stângaciu. Coboram un povârniş care era 
anevoios mai ales pentru cai. Bruma căzută peste 
noapte făcuse poteca, aşternută cu frunze uscate, 
deosebit de alunecoasă. [ineam caii din scurt, la 
nevoie îi şi sprijineam. Cu chiu cu vai am ajuns în vadul 
pârâului, iar de acolo am apucat-o pe o potecă largă. 
Cu urechea mereu la pândă, Pavăl se dovedea o 
călăuză bună. După mai puţin de un ceas ne-am şi 
pomenit într-un luminiş care înconjura muntele ca o 
curea lată. Era o păşune căutată de turmele de oi din 
partea locului. Mai sus se zărea o stână părăsită. 

— Să nu ne îndepărtăm de pădure, ne-a sfătuit 
Pavăl. 

— M-aş uita puţin în vale, i-am zis. 

— Asta se poate, s-a învoit el. 

Luând-o şi pe hangiţă cu noi, ne-am îndreptat către 
un tăpşan, de unde valea se vedea ca în palmă. 

Ne-am înapoiat apoi la cai şi-am încălecat în tăcere, 
apucând iarăşi drumul anevoios de pădure. Vremea se 
arăta neaşteptat de frumoasă, cu cer senin şi soare 
călduţ. Pe negândite însă ne-am pomenit cu pădurea 
zbuciumată de un vânt care mâna spre noi nori negri şi 
groşi. Pavăl s-a oprit, adulmecând boarea rece, 
prevestitoare de vreme rea. 

— Va ninge? l-am întrebat. 

— La munte nu ştii niciodată, mi-a răspuns. 

Când am apucat-o pe-o nouă potecă vântul s-a mai 


potolit. Dar Pavăl a început să dea alte semne de 
nelinişte. 

— Ce este? l-am întrebat. 

— Ne apropiem de trecătoare, mi-a răspuns el. 
Drumul care ducea din sat spre trecătoare şerpuia pe 
la poalele muntelui şi urma apoi albia unei ape. 
Mergând pe coastă, ne îndreptam şi noi spre aceeaşi 
vale. Bănuiam că Neagoe aflase prin iscoadele sale 
locul unde se ascunseseră oamenii noştri şi pornise 
încă din zori în urmărirea lor. Având de străbătut o cale 
mai bună era de aşteptat să ajungă la trecătoare 
înaintea noastră. 

— Spune-mi, l-am întrebat pe Pavăl, nu se află 
cumva şi-un drum care duce prin munte în spatele 
trecătorii? 

— Ba este, mi-a adeverit Pavăl. l-am adunat îndată 
pe toţi. 

— Aici ne despărţim în două, le-am zis. O parte va 
merge cu mine, ca să împiedicăm ajungerea vreunei 
cete potrivnice în spatele trecătorii, iar cealaltă parte 
va căuta să taie spătarului calea de întoarcere. Cine 
merge cu mine? 

— Eu, a cerut Radoica înaintea tuturor. 

— S-ar putea să fie primejdie mare, am înştiinţat-o. 

— Oriunde e primejdie, a stăruit hangiţa. Şi-a trecut 
apoi privirea peste ceata ei, alegând: Vâlko cel mare şi 
cel mic, Stanko şi Nichifor merg cu noi. S-a întors apoi 
spre mine: Ajunge? N 

— Destul! i-am răspuns bucuros. Il luăm cu noi şi pe 
Pavăl. lar înainte de plecare am amintit lui Costea şi lui 
Stângaciu: Faceţi în aşa fel, încât să cădeţi în spatele 
lui Neagoe... Şi după ce i-aţi închis calea staţi la pândă 
până la înapoierea noastră. 


Pe drum nu încetam să dau sfaturi tinerilor bulgari 
din pâlcul meu. Vântul se potolise între timp şi din cer 
cădeau fulgi rari... Se îndreaptă vremea, mi-am zis 
bucuros. Dar Pavăl se arăta tot mai temător, oprindu- 
se din loc în loc pentru a asculta. 

— Ce e? l-am întrebat. 

— Mi-i teamă că ai avut dreptate, mi-a şoptit. Nişte 
oşteni se îndreaptă spre Piatra Corbului... Să n-ajungă 
înaintea noastră! 

Mare lucru nu-mi spunea acest nume de stâncă, dar 
aveam încredere în oier şi-l urmam aproape în fugă. 
Am dat curând peste o râpă adâncă. Săpată de pârâul 
care şiroia cam la cincizeci de paşi sub noi. Malul 
prăpăstios nu putea fi trecut, încât locul îmi părea 
potrivit pentru a-i săgeta pe vrăjmaşii care veneau fără 
îndoială pe celălalt mal al apei, pe o cărare mărginită 
de valea adâncă şi de un perete înalt de stâncă. Dar 
Pavăl căuta cu orice chip o trecere peste prăpastie. 

— Am putea merge la un loc mai lesnicios, m-a 
lămurit el, dar am pierde multă vreme şi vrăjmaşii ar 
ajunge înaintea noastră la Piatra Corbului. 

L-am văzut desfăşurând apoi o frânghie nu prea 
groasă, trainică şi bine împletită, pe care o purtase 
până atunci în loc de brâu. Un laţ azvârlit cu pricepere 
peste prăpastie s-a şi prins de un ciot gros. Pavăl a 
legat zdravăn şi celălalt capăt al frânghiei, pentru a 
porni cel dintâi spre malul dimpotrivă. Dovedea o 
sprinteneală de necrezut, cu toate că avea vreo zece 
ani peste ai mei. După trecerea ultimului om, Pavăl a 
desfăcut laţul şi cu o rotire meşteşugită a izbutit să 
desprindă şi capătul din urmă. Mă uitam în sus, la 
peretele de stâncă, ce părea gata să se prăvălească 
peste noi. 


— Asta-i Piatra Corbului? am întrebat. 

— Ceva mai sus, mi-a răspuns Pavăl. 

Drumul era atât de îngust, încât anevoie puteam 
merge doi oameni alături. În dreapta - peretele înalt şi 
drept de piatră; în stânga - prăpastie adâncă, în fundul 
căreia clocotea o apă mânioasă. 

— Inspăimântător loc! a zis Radoica. 

După vreo sută cincizeci de paşi drumul s-a lărgit pe 
neaşteptate, alcătuind o covată, în care încăpeau lesne 
douăzeci-treizeci de oameni. Apoi se făcea mai îngust 
ca înainte... „Asta-i capcana în care vrea Pavăl să-i 
prindem”, am bănuit. 

Oierul şi începuse a se căţăra pe o scară tăiată parcă 
anume în malul pietros. L-am urmat în tăcere. 
Deasupra, nişte bolovani mari de piatră, desprinşi din 
vârful stâncii, stăteau ca nişte metereze numai bune 
pentru adăpostire. Alţi bolovani, opriţi în căderea lor pe 
muchie, aşteptau doar o uşoară împingere pentru a se 
rostogoli în drum. Am cuprins îndată intrarea şi ieşirea 
din covată, poruncind să nu înceapă nimeni lupta 
înainte de-a le face eu semn. 

In vremea aceasta, din vale se auzea tot mai desluşit 
apropierea cetei de oşteni. Unii călcau mai apăsat, alţii 
desprindeau pietre care se rostogoleau în prăpastie şi 
se opreau clipocind în apă. S-a ivit în cele din urmă şi 
primul potrivnic. Era un oştean înalt şi spătos, înarmat 
cu arc, sabie şi-o lance lungă. L-a urmat altul, scund şi 
pieptos, după care l-am zărit chiar pe „cinstitul şi 
înțeleptul” negustor David Weiss din Braşov. ÎI 
aşteptam cu nerăbdare. Indată ce s-a văzut într-un loc 
mai larg consilierul a făcut semn de oprire. Era tocmai 
ceea ce doream din toată inima. Oştenii se adunau 
rând pe rând în covată, ca puii în jurul cloştii. Nici 


unuia nu-i trecea prin minte că deasupra lor plutea 
primejdia morţii. l-am numărat. Erau şaptesprezece. 

— Ne odihnim puţin aici, l-am auzit pe negustor. 

Un lăncier mustăcios, care măsura mereu malul de 
deasupra cu priviri bănuitoare, şi-a împărtăşit temerea: 

— Nu-mi place defel locul... Şi-apoi mă întreb dacă 
acesta-i drumul cel bun... Urcăm de două ceasuri şi nu- 
i mai dăm de capăt! 

— Fii fără grijă, l-a liniştit negustorul. Cunosc bine 
aceste locuri... Am fost pe-aici la vânătoare. 

— Să pornim totuşi mai departe, l-a îndemnat 
lăncierul. 


David Weiss a oftat a părere de rău, după care a dat 
poruncă de plecare. Dar în clipa următoare şapte 
săgeți au zbârnăit, nimerind în plin. 

Degeaba s-au bulucit oştenii la vale, pentru că au 
nimerit sub bolovanii prăvăliţi de sus. Doi dintre ei au 
căzut striviţi, iar alţi doi, ferindu-se, au alunecat 
răcnind de groază în prăpastie. Cei rămaşi în picioare 
s-au făcut una cu peretele de stâncă. 

— Hei, necinstitule şi deloc înţeleptule negustor! i- 
am strigat atunci lui David Weiss. Îţi grăieşte Drăguşin 
sin Ursu... îţi mai aminteşti de mine? N-au răspuns 
decât gemetele şi horcăiturile celor străpunşi de săgeți 
şi striviţi de bolovani. L-am chemat din nou pe 
negustor: De aici nu mai scapă nimeni teafăr... Nu vă 
rămâne altceva decât să azvârliţi armele! 

— Dar ne laşi viaţa? a vorbit în sfârşit David Weiss. 

— Domnia ta ce-ai fi făcut în locul meu? l-am iscodit. 

— Căpitane! a ridicat negustorul glasul rugător către 
mine. Îndură-te şi-ţi dau tot ce-mi ceri! 

— A mai fost, pare-mi-se, o învoială între noi, i-am 


amintit. 

— Sunt în mâinile domniei tale şi faci cum socoti, mi- 
a răspuns David Weiss supus. Dar mai de folos îţi pot fi 
viu decât mort, a adăugat el. 

— Azvârliţi armele! le-am poruncit. Cei de jos n-au 
mai stat în cumpănă. 

Am coborât unul după altul de pe stâncă, spre 
uimirea potrivnicilor noştri, cărora nu le venea să 
creadă că fuseseră prinşi doar de şapte luptători, între 
care se afla şi o tânără femeie. S-au lăsat totuşi legaţi 
fără cea mai mică împotrivire. 

— Deoarece au pornit încoace ca nişte tâlhari de 
drumul mare, am grăit oamenilor mei, luaţi-le tot ce au 
mai de preţ: pungi cu bani, podoabe, arme şi armuri... 
Vom avea nevoie de toate astea mai târziu... lar cu 
domnia ta, „cinstitule şi înţeleptule” David Weiss, am 
nişte socoteli mai grele de încheiat. Dar te poftesc să- 
mi spui întâi ce treburi te-au mânat prin aceste locuri 
înarmat până-n dinţi şi însoţit de această şleahtă? 

— urmez nişte porunci, a încercat să se 
dezvinovăţească. 

— După ştirea mea, l-am măsurat cu ochi 
neîncrezători, doar judele Braşovului şi consiliul cetăţii 
pot porunci unui om ca domnia ta. De aceea mă 
îndoiesc că ai fost trimis să jefuieşti nişte oameni ca 
noi. Ori ţi-ai schimbat în zilele astea stăpânul? 

— Nu am căderea să-ţi vorbesc despre nişte treburi 
care sunt mai presus de judele Braşovului şi consiliul 
cetăţii, m-a înştiinţat el. 

— Bine, m-am învoit, dar spune-mi, în vale ne 
aşteaptă spătarul Neagoe? Ori mă înşel? 

Negustorul a oftat a părere de rău. 


CAPITOLUL 11 
AŞA E JOCUL 


Am pornit la vale cu prinşii legaţi unii de alţii. Doar 
pe David Weiss l-am lăsat să meargă mai slobod lângă 
mine. 

— Să-mi povesteşti tot ce s-a întâmplat de când ne- 
am despărţit, i-am cerut negustorului. Dar să nu uiţi 
nimic! 

— Multe n-am a-ţi spune, a rostit, ferindu-şi privirea. 
Vreau doar să te încredinţez din capul locului că, 
îndată ce-am păşit în cetate, am şi fost chemat la jude 
şi întrebat de unde veneam şi pe cine am întâlnit în 
cale. Am încercat să născocesc o poveste, dar n-am 
fost crezut. Judele mi-a cerut să nu ascund adevărul, 
pentru că se ştia tot: atât despre venirea domniei tale 
peste munţi, cu carele încărcate, cât şi despre 
ascunderea mărfurilor la oierii români. 

— Minţi! i-am retezat vorba cu mânie. 

— Dacă aveam vreun gând rău, s-a apărat 
negustorul, nu-ţi trimiteam vorbă la han că te afli în 
primejdie. 

— Să-ţi povestesc eu cum a fost. Gândul la mărfurile 
ce ţi-au scăpat din mâini nu ţi-a dat pace nicio clipă. lar 
când ai ajuns în cetate ai aflat că mai avea cineva 


cunoştinţă de ele: spătarul Neagoe. Şi atunci ai făcut 
târgul cu el... l-ai spus că ştii locul unde sunt ascunse 
carele noastre şi i-ai cerut să facă parte dreaptă cu 
domnia ta. 

— De ce te-aş fi înştiinţat atunci de primejdie? m-a 
înfruntat David Weiss. 

— Ai nădăjduit că eu am s-o rup la fugă ca un iepure 
fricos şi că n-am să mă opresc decât în Muntenia! 

— Te-am înştiinţat totuşi de primejdie, a stăruit 
negustorul. 

— A fost greşeala pe care ai făcut-o din prea multă 
pripeală... Dar ai încercat s-o îndrepţi destăinuindu-i lui 
Neagoe unde mă aflam. 

— Cum ai scăpat totuşi de spătar? şi-a arătat 
negustorul nedumerirea. 

— Poate ai să afli cândva, am rostit într-o doară, 
dacă mai apuci să trăieşti! 

— Dar ce ai de gând? m-a privit cu spaimă. 

— Nu am obiceiul să las în viaţă duşmanii care mă 
urăsc de moarte, am adăugat cu aceeaşi nepăsare. ŞI 
mă întreb dacă n-ar fi potrivit să-ţi fac vânt chiar acum 
în prăpastia asta... 

îngrozit, David Weiss s-a prăbuşit la picioarele mele, 
cerându-mi îndurare. 

— Îţi dau cât aur vrei! mă ruga el cu lacrimi în ochi. 

— De unde aur? i-am râs în nas. Punga ţi-am golit-o. 

— Trimit pe cineva de încredere să aducă de la 
Braşov, mi-a strigat înfricoşat. 

M-am prefăcut oarecum îmblânzit. 

— Şi câţi galbeni poate aduce omul domniei tale? 

— Cinci sute... Mai mult n-am! 

L-am înşfăcat de ceafă, şuierându-i în ureche: 

— Te tocmeşti cu mine ca la iarmaroc? 


— O mie! a îndoit negustorul preţul. 

— Nu merge aşa, jupâne, i-am strigat iarăşi. Ai să-mi 
acoperi toate pierderile avute în această călătorie! 

— Şi cât înseamnă asta? s-a încumetat să întrebe 
David Weiss. 

— Preţul mărfurilor, la care să adaugi carele cu boii 
de povară. 

— Mă laşi sărac lipit pământului, s-a văietat David 
Weiss. Blestemată fie ziua în care te-am întâlnit! 

— Te învoieşti sau te azvâri în prăpastie? m-am 
arătat nerăbdător. 

Cercetând cu spaimă adâncul ce se deschidea doar 
la un pas de el, negustorul a rostit: 

— Fie! 

— Vorbeai de un om de încredere, i-am amintit. 

— Nu se află aici, mi-a răspuns, prea zorit, ca să-l 
cred. E în vale, cu oamenii spătarului. 

— lar vrei să mă tragi pe sfoară! 

David Weiss a oftat din adâncul inimii şi-a arătat apoi 
spre unul din prinşii pe care-i purtam legaţi. Era un sas 
potrivit de statură, cu faţa spălăcită şi părul rar căzut 
peste nişte ochi mici, cu priviri viclene. l-am poruncit 
lui Nichifor să-l aducă la mine. 

— Cum te cheamă? l-am întrebat pe sas. 

— Francisc! 

— În slujba cui te afli? 

Slujitorul şi-a furişat privirea către David Weiss. 

— Nu-i nevoie să te ascunzi, i-a grăit negustorul şi a 
început să-i dea cuvenitele porunci, oftând din adâncul 
inimii la fiecare pungă cu galbeni ori podoabă de mare 
preţ de care amintea. Bucuros că urma să plece 
slobod, Francisc şi-a întins mâinile spre dezlegare. 

— Deocamdată mai rămâi, l-am oprit. 


— Credeam că-i îngădui să meargă fără întârziere la 
Braşov, s-a arătat David Weiss nemulţumit. 

— După ce încheiem socotelile cu spătarul, am rostit 
hotărât. 

— Pierdem vremea de pomană, a stăruit negustorul. 
Pe spătar n-ai să-l prinzi atât de uşor ca pe mine. 

— Fii încredinţat că în clipa asta Neagoe se află 
înconjurat fără putinţă de scăpare. 

— Aşa ceva nu pot crede! 

— Multe n-ar vrea omul să creadă, dar n-are ce face, 
i-am zâmbit cu îngăduinţă. i 

Drumul la vale l-am străbătut repede. Incât, după 
scurgerea unui ceas, ne-am şi pomenit cu un tânăr 
sărind iepureşte dintr-un tufiş. Era Costea. Cu arcul 
întins, ne-a strigat bucuros: 

— Ni s-a urât aşteptându-vă! Dar văd că n-aţi venit 
cu mâna goală. 

— Nici nu bănuieşti cât adevăr ascund vorbele tale, 
am rostit. Dar ce face spătarul? 

— Mai încearcă uneori vrednicia celor din trecătoare. 

— Cum e locul? 

— Nu se putea mai potrivit: pădure, apă şi-o stâncă 
înaltă, pe care nu se poate căţăra nici Sfântul Ilie. 

Am lăsat prinşii sub paza lui Pavăl şi-am început să 
ne furişăm spre vale. După vreo trei sute de paşi 
Costea ne-a făcut semn de oprire. Ne-am pitit după 
câte un tufiş înalt şi des, prin care trecătoarea se 
vedea ca în palmă. 

— l-ai numărat? Câţi sunt? l-am întrebat în şoaptă pe 
Costea. 

— Treizeci şi nouă împreună cu spătarul. 

— Mulţi, am rostit cu oarecare teamă. 

leşirea din trecătoare, largă, răsfirată ca o coadă de 


păun, era presărată cu bolovani, rădăcini de copaci sau 
chiar copaci întregi aduşi de apele mari. Aproape după 
fiecare piatră sau copac se adăpostea câte un om bine 
înarmat. „Au în schimb spatele descoperit”, mi-am zis 
mulţumit. Mă întrebam însă ce va face Neagoe când va 
simţi primele noastre săgeți? Firesc era să se tragă în 
grabă către locul unde lăsase caii, păziţi de doi oşteni, 
adică pe drumul dintre apă şi stâncă. „Cel care ajunge 
la cai scapă”, îmi spuneam cu necaz. Dar lângă apă 
pândeau Stângaciu şi Petăr, gata să lovească în cei doi 
paznici şi să alunge caii cât mai departe. In privinţa 
asta puteam să fiu liniştit. 

— Doborâm câţi putem cu săgețile şi după aceea ne 
repezim cu toţii în vad ca să le tăiem calea de fugă, am 
trimis vorbă din om în om. 

Presimţind parcă primejdia care-l pândea, spătarul 
se uita temător când spre cărarea pe care plecase 
David Weiss cu ceata lui, când spre locul unde 
rămăseseră caii. Şi cum i-a ajuns la ureche şuieratul 
primei săgeți s-a făcut una cu bolovanii de piatră după 
care stătea adăpostit, acoperindu-se şi cu scutul. 
Vicleanul a scăpat neatins, dar celelalte săgeți 


au lovit aproape toate în potrivnici. Chiotele de bucurie 
ale oamenilor noştri au umplut întreaga vale. Dar 
spătarul nu s-a pierdut cu firea. Şi-a adunat oamenii, 
chiar şi pe cei răniţi, pe drumul dintre apă şi stâncă, 
făcând din scuturi un adevărat zid mişcător, în care 
săgețile noastre loveau zadarnic. 

Le-aş fi tăiat calea şi aş fi încercat să lupt cu suliţele 
şi săbiile. Insă oamenii pe care-i aveam erau mai puţini 
la număr şi mai nepregătiţi decât ai lui Neagoe. Nu ne 
rămânea altceva decât să-i urmărim şi să-i hărţuim cu 


săgețile. Deodată în trecătoare au izbucnit chiote 
puternice de luptă. În fruntea unui pâlc de călăreţi cu 
lăncile fluturând deasupra capetelor, Radu Stan venea 
mâncând pământul. Descumpănit, Neagoe a făcut 
oamenilor săi semn de oprire. Voia să-i aşeze în aşa 
fel, încât să se poată apăra. Dar lefegiii spătarului, 
văzându-se prinşi din două părţi, au rupt rândurile. Unii 
s-au aruncat în apă, alţii încercau să scape cu fuga, 
apucând-o pe drum, înainte. Săgeţile noastre îi culcau 
fără milă. Nemaivăzând nicio scăpare, lefegiii au 
azvârlit armele. Doar Neagoe, înconjurat de patru 
credincioşi, se apăra voiniceşte de călăreţii lui Radu 
Stan. Rând pe rând au căzut până la urmă şi 
credincioşii lui Neagoe, răpuşi de lăncii ori spade. 

— Lasă-te prins, spătare! i-a strigat atunci Radu 
Stan. 

— Nici nu mă gândesc, pui de năpârcă încălzit la sân! 
i-a răspuns Neagoe îndârjit. 

Orbit de mânie, Radu Stan l-ar fi străpuns chiar în 
clipa aceea cu lancea dacă nu-l oprea Dănişor Lungul. 

Izbândisem din nou, de data asta şi cu câteva 
pierderi. Doi tineri bulgari morţi şi alţi trei luptători 
răniţi. De cealaltă parte însă jalea era cu adevărat 
mare. Mi-a fost adus şi Neagoe. Falnicul spătar avea o 
tăietură adâncă în obraz. 

— Leagă-ţi rana, boierule, l-am sfătuit. 

— La ce folos? 

— Poate ai să fii iarăşi mare şi tare în Ţara 
Românească, am rostit cu amărăciune. 

— Oare? m-a cercetat Neagoe mai încrezător. 

Ne-am aşezat tabăra dincolo de trecătoare, lângă o 
stână părăsită. Unii prinşi au fost puşi să ridice colibe 
pentru noapte, alţii să aducă răniții din vale şi de la 


Piatra Corbului. 

A doua zi, înainte de a porni spre ţară, eram hotărât 
să-i las slobozi pe toţi lefegiii. Nu voiam să iau cu mine 
decât pe Neagoe, ca să-l duc la domnie şi să-l azvârl la 
picioarele lui Vlad Dracul, şi pe David Weiss, până la 
sosirea omului său de încredere cu răscumpărarea 
cuvenită. 

Înainte de a-şi porni slujitorul spre cetate, negustorul 
a ţinut să-mi ceară sfatul. 

— Oare pungile cu bani şi podoabele de preţ luate de 
la Braşov nu vor ajunge în alte mâini? 

— ŞI ce doreşti? 

— Să-mi călăuzească ciobanii omul peste munte. 

— Am să mă înţeleg cu ei, i-am făgăduit. 

L-am chemat îndată pe Pavăl şi m-am tras cu el mai 
la o parte. 

— Mâine pornim spre ţară, i-am grăit. Vă lăsăm toate 
bunurile cu care am venit: mărfurile, carele şi boii. Noi 
tot nu le putem duce peste munte, iar voi vă mai 
prindeţi nevoile cu ele. 

— Dumnezeu să vă blagoslovească şi să vă aibă în 
grijă, mi-a spus Pavăl bucuros. 

— Călăuză are să ne fie mai departe Dumitru, am 
adăugat. Ţine cu orice preţ să ne urmeze. 

— Dacă-l cheamă viaţa de oştean nu-l putem opri, s- 
a învoit Pavăl. Aşa i-o fi fost scris. 

— Mai am însă o mare rugăminte, am adăugat. 
Negustorul acesta trimite la Braşov un om de încredere 
pentru a aduce răscumpărarea. Şi vreau ca podoabele 
şi galbenii lui să ajungă la mine. 

— Fii încredinţat că vei primi totul, mi-a făgăduit 
Pavăl. 

M-am îndreptat apoi spre coliba pregătită pentru 


Neagoe. Cu obrazul legat, spătarul se încălzea la foc. 
M-am aşezat lângă el, cerând străjii să se îndepărteze. 


Boierul nu înceta să privească în jurul lui, 
minunându-se: 

— De unde ai adunat atâţia luptători şi când? Pentru 
că ieri, când am încercat să te prind la hanul lui Vasili, 
nu aveai cu domnia ta decât un slujitor. lar acum: o 
ceată de bulgari, alta de ciobani... Mare năzdrăvan 
eşti, căpitane Drăguşin! 

— Oropsiţii se caută şi se ajută între ei, i-am răspuns. 

— Am aflat că-l jumuleşti pe negustor ca pe-o gâscă 
mare şi grasă, mi-a răspuns Neagoe, privindu-mă 
ghiduş. 

— Prin urmare el ne-a vândut! 

— Nu numai el, m-a înştiinţat Neagoe cu glasul 
scăzut. Dăneştii au primit ştire şi de la Târgovişte! 
Cunogşti bine doar că Vlad Dracul e înconjurat de mulţi 
neprieteni! 

— Înseamnă că soarta lui e pecetluită, am rostit cu 
amărăciune. 

— Mai aveai vreo îndoială? s-a mirat Neagoe. Crede- 
mă că aş fi fost ultimul dintre boieri care l-ar fi părăsit 
pe Vlad Dracul, dacă el nu şi-ar fi plecat într-atât 
urechea la urzelile lui Manea... Vornicul voia capul meu 
cu orice preţ. 

— Minţi! l-am înfruntat. Nu eşti decât sluga lui Albu 
cel Mare!... Ticălosul acesta bătrân te-a pus la cale să 
furi vistieria şi să fugi peste munţi. 

— Crede ce vrei, s-a arătat Neagoe nepăsător. Dar 
dacă-l mai găseşti pe Vlad Dracul în viaţă întreabă-l de 
ce-am fugit din ţară... Şi-ai să afli că vornicul mi-a pus 
în cârcă felurite uneltiri, cărora vodă le dădea crezare, 


dovedindu-se tot mai slab şi mai temător... A 
îmbătrânit şi el, a adăugat spătarul cu părere de rău, 
iar urmaşul său e încă prea crud pentru a-i lua locul. 

— Socoţi că Vladislav Dan e domnul de care are ţara 
nevoie? am grăit cu năduf. 

— EI, cel puţin, nu va ieşi din cuvântul nostru, a grăit 
Neagoe mulţumit de sine. 

— Asta urmăriţi deci, m-am dumirit, un domn pe care 
marea boierime să-l joace cum vrea ea. 

— Nu-i firesc? 

— Dar ştii ce mă doare, spătare, am rostit cu glasul 
tremurat. In loc să fim uniţi ca fraţii şi să lovim în cei 
care vor să ne robească neamul, ne ucidem între noi... 

— Tot ca fraţii, mi-a întors vorba spătarul, nu fără 
oarecare amărăciune. Dar n-avem ce face, căpitane. 
Trebuie să ne supunem vremurilor! 

— Un lucru vreau să te mai întreb, spătare. Unde se 
află vistieria ţării? 

— De ce vrei să ştii? m-a privit nedumerit. 

— L-am făgăduit lui Vlad Dracul că i-o înapoiez. 
Neagoe a izbucnit în râs. 

— Târziu, căpitane! S-a adăugat vistieriei noului 
domn. Încât, de vrei s-o capeţi, trebuie să-i înfrunţi 
întreaga oaste, care a şi început să treacă munţii. 

Ne cercetam cu priviri mai îmbunate. Până nu de 
mult fuseserăm chiar prieteni. Ne asemănăm cumva şi 
la fire. Eram la fel de îndrăzneţi şi de nesăbuiţi, aveam 
aceeaşi nestăvilită poftă de viaţă şi dovedeam aceeaşi 
nepăsare faţă de ziua de mâine. Ne cunoscuserăm în 
urmă cu un an, luptând alături împotriva cetăților 
turceşti. lar acum eram vrăjmaşi. 

— Ce ai de gând? m-a întrebat Neagoe din nou. 

— İmi pare rău, spătare, dar trebuie să-mi ţin 


cuvântul faţă de Vlad Dracul. De vreme ce nu-i pot 
înapoia vistieria, să-i duc măcar pe cel care i-a furat-o. 

— Facă-se voita ta, căpitane! s-a arătat spătarul 
supus. M-am ridicat de lângă foc şi în loc de rămas bun 
I-am zis: 

— Nu încerca să fugi pentru că am dat poruncă 
straşnică paznicilor... Te vor lovi fără cruţare. 

— Am priceput, mi-a zâmbit Neagoe. 

Purtarea lui nu-mi plăcea deloc. Părea prea sigur pe 
sine. De aceea am cerut celor trei fraţi din Bărbăteşti 
să-l ţină legat peste noapte. 


CAPITOLUL 12 
BRÂNZA-I PE BANI 


Tabăra trăia ceasul din pragul nopţii. După o zi atât 
de zbuciumată, în care bucuria şi jalea s-au amestecat 
deopotrivă, în care s-au înfruntat patimi dezlănţuite, 
învingători şi învinşi stăteam la un loc, în jurul focurilor 
presărate pe pajiştea din jurul stânii părăsite. 

Nerăbdător să-i împărtăşesc păţaniile prin care am 
trecut din seara în care ne-am despărţit la hanul de la 
Bran, Radu Stan m-a tras aproape cu sila spre stână. 
Acolo mă aştepta nu numai un culcuş bun, dar şi o cină 
gustoasă, pregătită anume de ciobani: caş, pastramă 
de berbec, afumată şi prăjită puţin pe jăratic, şi o 
friptură de căprioară, stropită cu băutură din poame de 
pădure. 

— Asta-i masă împărătească! am grăit bucuros către 
Dumitru şi alt oier, „stolnicii” mei din seara aceea. 

Târziu, când ne-am culcat, Radu Stan încă avea chef 
de vorbă. 

— Nu ştiu cum faci, cum dregi, dar totdeauna găseşti 
câte o femeie care te scoate din încurcătură, a râs el 
uşor. 

— Şi tot ele mă bagă în cele mai mari buclucuri, i-am 
întors vorba. 

— Bulgăroaica asta, a grăit mai departe Radu Stan, 
am auzit că şi-a părăsit bărbatul şi-o gospodărie 


frumoasă numai ca să te urmeze! 

— Urechea cu care-ai ascultat era astupată cu câlţi, 
i-am retezat vorba. 

— Atunci ce caută aici? Armele nu sunt pentru o 
femeie! a stăruit el. 

— Ei i se potrivesc, l-am încredinţat. Şi chiar te 
sfătuiesc să nu-i cauţi gâlceavă ori să încerci a te 
apropia de ea. Nu de alta, dar are şi doi paznici afurisiţi 
care n-o scapă din ochi. 

— Chiar dacă ea se uită lung după mine? m-a iscodit 
Radu Stan pe neaşteptate. 

Întrebarea lui m-a găsit nepregătit. „Măi să fie! mi- 
am zis cu ciudă. Nu scap de-o belea şi dau peste alta. 
Va să zică de-aia mă întreba Radoica mereu despre 
Radu Stan. L-o fi plăcut din vremea când l-a întâlnit pe 
munte împreună cu Iro.” 

— Măi băiete! l-am dojenit părinteşte. Inimă mai 
uşărnică decât a ta rar mi-a fost dat să întâlnesc... Mi- 
ai plâns mai întâi pe umăr de dorul lui Iro, apoi nu te 
puteam desprinde de lângă jupâniţa Neacşa şi acum ai 
ochit-o pe hangiţă... Uite ce e! Nu-ţi cer decât un lucru: 
s-o laşi în pace. Oricât de mult s-ar uita după tine, fă-te 
că nu vezi. Locul de lângă Radoica e râvnit de Costea 
şi Petăr... Vor să se ducă în ţara lor... 

Am adormit cu greu. Spre ziuă însă am fost trezit pe 
neaşteptate de cei trei fraţi din Bărbăteşti, ale căror 
chipuri luminate de  opaiţ dezvăluiau o furie 
nestăpânită. 

— V-a scăpat spătarul! am bănuit. 

Mi-au adeverit tustrei, aplecându-şi capetele a 
vinovăţie. 

— Cum a fost? i-am îndemnat nerăbdător la vorbă. 

— Eu stăteam de pază, a început să grăiască lacob, 


al doilea dintre fraţi, iar Marcu şi cu Alexandru, care 
erau legaţi de boier, aţipiseră în colibă... Şi, cum 
şedeam rezemat în lance, m-am pomenit lângă mine 
cu burtosul de hangiu. L-am întrebat: „Ce pofteşti?” EIl 
mi-a răspuns: „M-a rânduit căpitanul să veghez dacă 
străjile sunt treze şi prinşii la locul lor.” Atunci i-am zis: 
„In privinţa noastră să n-ai grijă. Ştim să ne facem 
slujba.” Dar burduhănosul nu s-a lăsat: „Vreau să văd 
dacă spătarul e înăuntru.” Nici prin gând nu mi-a trecut 
că tocmai cel mai bun prieten al domniei tale venea cu 
gânduri rele... Am dat să intru în colibă, pentru a i-l 
arăta pe prins. Dar ticălosul de hangiu m-a şi miruit cu 
mânerul spadei... Şi din clipa aia n-am mai ştiut ce s-a 
petrecut... M-au trezit chiar adineauri Marcu şi 
Alexandru, zicându-mi că spătarul s-a făcut nevăzut... 

— Dar voi ce-aţi păzit? m-am răstit la cei doi fraţi. 

— Şi noi am păţit la fel, s-a încumetat Marcu să 
grăiască. 

Era limpede. Dănişor se înţelesese încă de cu seară 
cu Neagoe asupra fugii. Radu Stan, care era treaz, m-a 
întrebat după plecarea celor trei fraţi: 

— De ce-o fi făptuit Dănişor asemenea ispravă? Doar 
aţi fost ca fraţii! 

— Frate, frate, dar brânza-i pe bani, băiete! i-am 
răspuns cu amărăciune. 

Dănişor presupunea, pe bună dreptate, că Neagoe 
va fi iarăşi mare dregător la curtea domnească. Or, 
ajutându-l pe spătar să fugă, hangiul îşi punea la 
adăpost averea, nădăjduind la nevoie şi ajutor din 
partea noii stăpâniri. Pe câtă vreme alături de mine ar 
fi avut numai de îndurat. De aceea nu-l judecam prea 
aspru. 

— Eu nu l-aş ierta atât de uşor, mi-a mărturisit Radu 


Stan. 

— Ăsta-i păcatul tinereţii, i-am grăit cu înţelegere. 
Ştie tot şi nu iartă nimic. 

Radu Stan a bombănit ceva şi-a ieşit. L-am urmat 
îndată, pentru a da cuvenitele porunci de plecare la 
drum. 

Trecerea munţilor ne-a luat întreaga zi. Dacă n-am fi 
avut caii cu noi, am fi apucat-o pe cărări mai scurte. 
Aşa, am fost nevoiţi să facem ocoluri lungi. Cum- 
necum, ne aflam acum în Muntenia şi acest fapt mi-a 
adus liniştea sufletească de care aveam mare nevoie. 

Înserarea ne-a prins pe un plai întins, în care am 
găsit un ocol, unde fuseseră adăpostite în timpul verii 
vite mari. Ceva mai încolo erau câteva stoguri de fân. 
Aveam prin urmare ce da la cai şi de aceea am hotărât 
să înnoptăm acolo. Vântul încetase să bată şi cerul se 
limpezise. Ne aşteptam la o noapte mai friguroasă, cu 
lună plină. Dumitru s-a apropiat sfios de mine. 

— Nu te-aş sfătui să poposim aici! mi-a spus. 

— De ce? l-am privit nedumerit. 

— Prin locurile astea sălăşluiesc nişte tâlhari. Uneori 
vin şi la noi, peste munte, la furat. 

Călăuza m-a pus pe gânduri. Un atac de noapte, pe 
neaşteptate, din partea unor tâlhari ar putea fi 
primejdios. Trebuia deci să iau măsuri bune de pază. 
Am cercetat pe îndelete ocolul de vite cu gard înalt şi 
coliba încăpătoare. „Putem face un loc potrivit de 
apărare”, mi-am zis. Am adunat îndată toţi oamenii, 
cerându-le să aducă din pădure crengi groase, cioate şi 
copaci subţiri. In mai puţin de un ceas am făcut din 
ocol o adevărată redută, având şi pătule ridicate la 
fiecare colţ, unde am rânduit străji pentru privegherea 
plaiului jur împrejur. Radoica era încântată de isprava 


noastră. Împrejmuirea întărită îi amintea de zilele 
petrecute pe muntele din Bulgaria. 

— Ai cap bun. Căpitane, m-a lăudat ea. 

— O tabără e ca şi o femeie, i-am întors vorba. 
Trebuie să ştii nu numai s-o cucereşti, dar s-o şi 
păzeşti. 

— Numai că unii, şi-a aţintit hangiţa privirea către 
Radu Stan, nu se pricep nici la una, nici la alta. 

M-am mulțumit să zâmbesc pe sub mustață, 
prefăcându-mă a nu pricepe unde bătea, şi m-am 
îndreptat către colibă. M-am vârât repede în cojoc şi 
încercam să aţipesc. Dar somnul nu mi se lipea de 
gene. Imi era într-un fel necaz pe Radu Stan, care 
răsufla liniştit, aproape neauzit, cufundat într-un somn 
de om tânăr. Gândul îmi zbura când spre Târgovişte, 
unde trebuia să mă înfăţişez domnului cu mâinile 
goale, când spre casa mea din Bărbăteşti, unde Iro şi 
copilul ei aşteptau întoarcerea noastră. Satul meu era 
deocamdată ferit din calea oştirii noului domn, care, 
după socotinţa mea, s-ar îndrepta mai întâi spre 
cetatea de scaun, iar apoi spre tabăra de la Bălteni. 

„Dacă Vlad Dracul va fi învins şi răpus?” Mă 
străduiam să alung din minte această presimţire rea. 
Apropiatul sfârşit al domnului ţării, os din osul lui 
Mircea cel Bătrân, mă urmărise încă înainte de a porni 
spre Braşov. Dar acum gândul acesta era mai stăruitor 
ca oricând. Eram totuşi hotărât să lupt alături de Vlad 
Dracul până la ultimul ceas. Năzuiam să ajung cât mai 
grabnic lângă el, la Bălteni. Radu Stan urma să adune 
din Malul cu Flori câţi luptători va găsi, iar Radoica şi 
bulgarii ei îmi înnoiseră făgăduiala de-a merge cu mine 
până la capăt. Doar pe cei trei fraţi hotărâsem să-i 
trimit la Bărbăteşti, pentru a sta de pază lângă Iro şi 


copilul ei. 

Uşa colibei a scârţâit încet. Cineva încerca să se 
furişeze înăuntru. Mi-am căutat îndată spada şi m-am 
răsucit în aşa fel, încât să pot sări cât mai iute asupra 
nepoftitului oaspete. Uşa a mai scârţâit o dată şi-n 
bătaia razelor lunii am recunoscut trupul subţire al 
Radoicăi. Alături de mine dormea Radu Stan, iar prin 
colţuri se odihneau cei trei fraţi din Bărbăteşti. „Nu 
poate veni decât la Radu Stan, mi-am zis. la s-o învăţ 
minte să nu mai umble noaptea după flăcăi.” 

Am lăsat-o să mai facă doi paşi. După care am sărit 
asupră-i astupându-i gura. Speriată de moarte, hangiţa 
a gemut scurt şi s-a lăsat moale în braţele mele. Am 
ridicat-o ca pe un copil şi-am scos-o afară, culcând-o 
pe iarbă. Aerul rece a trezit-o din leşin. 

— De ce umbli noaptea prin colibe străine? am 
dojenit-o cu blândeţe. 

— Te căutam, mi-a răspuns Radoica înviorată. Nu-mi 
era somn şi voiam să stau cu cineva de vorbă... De ce 
m-ai speriat? m-a certat ea. 

— Pe întuneric nu mi-am dat seama cine e, am 
minţit-o. 

Era ca un copil oropsit. Am mângâiat-o pe păru-i 
negru, mătăsos. 

— Ce ţi-a trebuit să pleci de la casa ta? am întrebat- 
o. Doar nu-ţi lipsea nimic! 

— Tata avea o vorbă, mi-a răspuns râzând... „Câinele 
nu pleacă de la măcelărie, ci de la cizmărie.” Şi-apoi 
află că nu-mi pare rău deloc... îmi place viata pe care o 
duc acum. Simt şi eu că trăiesc... E o noapte atât de 
frumoasă... Să ieşim un pic pe plai... 

— Bine, m-am învoit. Dar să ne îmbrăcăm cămăşile 
de zale şi să ne înarmăm bine... Tâlharii îşi fac uneori 


drum pe aici! 

Straja de la poartă ne-a privit nedumerită, dar nu s-a 
încumetat să întrebe încotro o pornisem la acel ceas 
de noapte. In schimb, avea să ne urmărească toată 
vremea, străduindu-se să ghicească pricina mersului 
nostru fără ţintă, de-a lungul şi de-a latul plaiului. 

Ne-am apropiat cam la două bătăi de săgeată de 
pădure. Zidul înalt, întunecat, al codrului m-a înfiorat 
uşor. 

— Ne înapoiem, i-am zis Radoicăi. 

— ŢIi-i teamă? m-a cercetat ea. 

Nu i-am răspuns. Şi, tot purtându-mi privirea de colo- 
colo, am zărit o tufă cam la jumătatea drumului dintre 
pădure şi ocol. Am început s-o cercetez pe îndelete. 

— Nu-mi place tufa aceea, i-am spus Radoicăi în 
şoaptă. Aseară parcă nu era acolo. O să ne apropiem 
de parcă n-am fi băgat nimic în seamă. 

Radoica m-a urmat ascultătoare. Ca să nu speriem 
bănuita iscoadă, am pornit pieziş spre ocol, apropiindu- 
ne însă pe nesimţite şi de tufă. lar când am ajuns la 
mai puţin de-o bătaie de săgeată ne-am culcat iute 
după un tăpşan, ţintind cu arcurile. Dar crengile tufei 
au rămas neclintite... Ori nu e nimeni acolo, mi-am zis, 
ori cel ascuns acolo e un mare hoţoman. “ Am mai 
aşteptat câteva clipe, după care am strigat: 

— Hei, tu, cel din tufa cu două picioare... Asupra ta 
stau îndreptate două arcuri, care nu prea greşesc ţinta. 
Dacă vrei să mai apuci ziua de mâine nu încerca să 
fugi ori să tragi asupra noastră. 

Tufa a rămas mai departe mută. Am mai aşteptat 
câteva clipe, după care am strigat din nou: 

— Număr până la trei... Şi, dacă nu răspunzi, îţi 
trimitem primele săgeți! 


Aceeaşi tăcere. Atunci am început să număr rar. 

— Opreşte! a strigat în sfârşit cineva din tufă şi-a 
adăugat cam în batjocură: Văd că ştii să numeri până 
la trei, dar n-ai învăţat să socoteşti până la cincizeci. 
Pentru că atâţia oameni aşteaptă doar un semn de la 
mine la marginea pădurii. 

— Cine eşti, semeţule? l-am întrebat nu fără o 
anume îngrijorare. 

— Ne cunoaştem bine, căpitane Drăguşin, mi-a 
răspuns. N-aş putea spune că am apucat să ne vedem 
bine chipurile. Dar poate îţi aminteşte ceva numele 
meu. Sunt Mihăilă poreclit Buză-Ruptă. Am venit cu 
gânduri bune ! 

Aştia erau deci tâlharii de care-mi pomenise 
Dumitru. 

— Fă bine şi ridică-te, dar nu înainte de-a lăsa arcul 
din mâini, i-am poruncit. 

— Şi dacă nu cădem la învoială? s-a arătat Buză- 
Ruptă bănuitor. 

— Vei pleca oricum slobod, i-am făgăduit. 

— Atunci să fie într-un ceas bun, a rostit el bucuros, 
săltându-se dintre crengile tufei. 

M-am ridicat şi eu împreună cu Radoica, lăsând 
arcurile de-o parte. Buză-Ruptă s-a îndreptat fără 
teamă spre noi. Abia atunci mi-am dat seama cât era 
de înalt şi de vârtos. „Asta fuge cu un bou în spinare”, 
mi-am zis. Îndrăzneala tâlharului îmi plăcea. L-am 
întâmpinat cu bunăvoință: 

— Dacă ai gânduri curate, fii binevenit! 

— N-ai teamă, căpitane, m-a încredinţat Buză-Ruptă. 
Am venit la domnia ta ca prieten. Altfel te puneam cu 
faţa la pământ, aşa cum am făcut mai înainte cu un 
mare boier şi cu un negustor din Târgovişte. 


— Te pomeneşti că spătarul Neagoe şi Dănişor 
Lungul au încăput în mâinile tale? am rostit cu o 
bucurie ascunsă. 

— Vii şi nevătămaţi, s-a fălit Buză-Ruptă. 

— Grăiai de-o învoială? 

— În ţară au năvălit oşti străine, m-a înştiinţat fără 
ocol. Se îndreaptă spre Târgovişte şi în drum fac 
prăpăd prin gospodăriile celor sărmani. 

— Din curţile boierilor ce vrei să ia?! i-am răspuns. 
Aceştia şi-au pus din vreme bunurile la adăpost... 

— Dacă ne unim cetele, m-a îndemnat Buză-Ruptă 
pe neaşteptate, poate slobozim măcar vitele luate de 
la sătenii din vale. 

Am zâmbit fără voie. Numai căpetenia unei cete de 
tâlhari nu fusesem. 

— Ştiu ce gândeşti, a rostit Buză-Ruptă, dar nu ne 
socoti tâlhari de rând. Noi suntem tâlhari numai pentru 
cei bogaţi... Pe ei îi prădăm... Cu cei săraci împărţim 
frăţeşte... îi ajutăm după puteri... 

l-am cercetat îndelung chipul, nu prea arătos. 
Tăietura adâncă a buzei de sus, de la care îşi trăgea 
porecla, nu era deloc plăcută la vedere. Dar strălucirea 
ochilor săi mari, aflaţi în bătaia lunii, îmi dădea 
încredere.. Deci Buză-Ruptă nu era tâlhar, aşa cum 
crezusem până acum, ci căpetenia unei cete de 
haiduci... 

— Bine, prietene, am încheiat vorba. Mâine, în zori, 
cetele noastre se vor întâlni şi se vor uni. 

— Îţi mulţumesc, căpitane! mi-a zis Buză-Ruptă în loc 
de rămas bun. 

Îngândurat, m-am înapoiat împreună cu Radoica la 
ocolul întărit. 


CAPITOLUL 13 
LASĂ GLUMA, CIUPITULE! 


În zorii zilei, cu ochii cârpiţi încă de somn, Radu Stan 
se străduia să desluşească rostul cetei de călăreţi, 
oprită cam la cinci sute de paşi de tabăra noastră. 

— Cine-or fi? întrebă. 

— Tâlhari, nu vezi? i-a zis Bursuc speriat. 

Spre nedumerirea sa, Radu Stan zărea în mijlocul 
cetei străine pe spătarul Neagoe şi pe Dănişor Lungul, 
împreună cu cei trei slujitori ai hangiului, legaţi 
fedeleş. 

— Vor să ne atace! l-a încredinţat Bursuc. 

— Taci, mă! a râs Radu Stan. Aşa arată nişte 
vrăjmaşi gata de luptă? S-a răsucit apoi în loc şi s-a 
îndreptat spre mine, pentru a mă înştiinţa: Avem nişte 
musafiri. 

— Au şi venit? m-am arătat bucuros. Atunci să ne 
pregătim şi noi de plecare. 

— Dar ce vor? 


— Să pornim împreună în ajutorul lui Vlad Dracul. 

— Asta-i încă una! a rostit Radu Stan, privindu-mă 
năuc. 

N-aveam vreme să-i dau alte lămuriri, pentru că mă 
aştepta doar ceata lui Buză-Ruptă. 

Cu priviri strecurate hoţeşte pe sub căciulile miţoase, 
călăreţii îmi urmăreau fiecare pas. 

Mi-am oprit privirea asupra chipurilor posomorâte ale 
lui Neagoe, Dănişor Lungul şi ale celor trei slujitori ai 
hangiului. 

— Ce aveţi de gând cu ei? am întrebat. 

— Domnia ta hotărăşti, mi-a răspuns Buză-Ruptă. 

— Sunt prinşii voştri, m-am împotrivit. Voi le hotărâți 
soarta! 

— Noi nu mai avem ce face cu ei, a stăruit totuşi 
Buză-Ruptă. Pe spătar l-am găsit cu punga goală, iar 
hangiul a şi fost vămuit. Încât ori îi iei domnia ta în 
stăpânire, ori le facem de petrecanie. 

— Aduceţi-i în faţă! m-am arătat atunci mai 
binevoitor. 

Legat cu mâinile la spate, Neagoe îşi ţinea capul sus 
şi privea semeţ în jur. Dănişor, în schimb, se uita 
ruşinat în pământ. La fel şi cei trei slujitori ai săi. 

— Va trebui până la urmă să dai ochii cu Vlad Dracul, 
l-am întâmpinat pe spătar. 

— Te străduieşti zadarnic, mi-a răspuns Neagoe cu 
nepăsare. Oştile lui Vladislav Dan ţi-au luat-o înainte. 

— Se duc întâi la Târgovişte ca să cuprindă cetatea, 
i-am amintit, pe când noi pornim spre tabăra de la 
Bălteni. Deci tot vei da socoteală lui Vlad Dracul. 

— De la un om care a ajuns căpetenie de tâlhari mă 
aştept la orice, m-a înfruntat Neagoe. 

— Pe aceşti tâlhari, cum îi numeşti pe nedrept, îi 


doare mai mult sufletul de ţară decât pe domnia ta. 

Spătarul şi-a plecat în sfârşit capul. Mi-am mutat 
atunci privirea la Dănişor Lupul, poruncindu-i: 

— Ridică fruntea, neputinciosule, şi priveşte-mă în 
faţă! 

— lartă-mă! a gemut hangiul. A fost o clipă de 
rătăcire de care m-am căit amarnic. 

— Când te-ai căit? După ce-ai fost prins? 

— Mă judeci aspru, însă drept, a rostit Dănişor cu 
glasul stins. Fă cu mine ce socoteşti. Spintecă-mă cu 
spada! Nici nu voi clipi! îmi merit soarta pe deplin! 

— Ai avut cândva o inimă de viteaz! l-am dojenit. 

— Nu te-am vândut pentru bani. Drăguşin, a ţinut 
hangiul să mă încredinţeze. Am vrut doar să-mi pun 
nevasta şi copiii la adăpost. Nu-ţi cerşesc iertarea... 
Voiam să-ţi spun doar că mă doare fapta mea... Dar în 
numele prieteniei noastre, în numele celor făptuite 
împreună, îndeplineşte-mi două dorinţi. 

— S-auzim, m-am prefăcut nepăsător. 

— Intâi, aş vrea să pier numai de mâna ta. 

— Frumos! am pufnit fără voie în râs. Şi cealaltă 
dorinţă? 

— Să ai grijă de copiii mei... Doar ţi-au fost atât de 
dragi. 

— Rar mi-a fost dat să întâlnesc un şiret mai mare ca 
tine, prietene, i-am grăit înveselit de-a binelea. Însă n- 
ar fi mai potrivit să-ţi pui singur nevasta şi copiii la 
adăpost? 

Uluit, Dănişor mă cerceta cu ochii mari. Nu voia să-şi 
creadă nici auzului, nici văzului, când, la porunca mea, 
muntenii au început să-l dezlege. Pomenindu-se 
slobod, odată cu slujitorii săi, hangiul mi-a căutat 
privirea cu înfrigurare. 


— De ce faci asta? m-a întrebat cu glasul tremurat. 

— Nu ştiu, am răspuns fără să mă prefac. Bănuiesc 
că pentru pruncii tăi... Dar piei o dată până nu mă 
răzgândesc! 

Dănişor şi-a lăsat capul în piept pentru a-şi ascunde 
lacrimile. S-a răsucit apoi pe călcâie, păşind de parcă 
se îndrepta spre o înmormântare. Slujitorii săi l-au 
urmat la fel de abătuţi. 

— Asta a fost! am rostit mai mult pentru a-mi 
descărca sufletul. 

Spătarul Neagoe mergea alături de „cinstitul şi 
înțeleptul” negustor David Weiss. Paza lor o 
încredinţasem celor trei fraţi din Bărbăteşti, care voiau 
să-şi răscumpere greşeala din urmă cu două nopţi, 
când Dănişor li-l luase pe spătar de sub nas. In faţă, ca 
cercetaşi, rânduisem pe Stângaciu şi Dumitru. 

Dar, în loc să pornim spre Câmpulung, adică pe calea 
cea mai scurtă, alesesem un drum ocolit. Buză-Ruptă 
voia să cunoască pricina. 

— Mai am de încheiat nişte socoteli pe aici, i-am 
răspuns, arătându-l pe David Weiss. Vreau să vând la 
un preţ bun pielea acestui negustor braşovean. 

— Voia domniei tale, s-a arătat Buză-Ruptă bucuros. 
Dar abia pe la vremea prânzului am primit veşti despre 
sosirea omului de încredere al lui David Weiss. 
Negustorul nu mai putea de bucurie. 

— Cu cine a mai venit Francisc? l-am întrebat pe 
Stângaciu. 

— ÎI însoțesc doi slujitori, mi-a răspuns acesta, şi a 
fost călăuzit de Pavăl cu alţi doi oieri. 

— Să nu ne fi pregătit vreo blestemăţie, mi-am rostit 
temerea. 

— Prin împrejurimi n-am simţit nimic, m-a încredinţat 


Stângaciu. 

Însoţit de slujitorul meu şi de Dumitru, m-am 
îndreptat spre locul întâlnirii. Curând ne-a ieşit în cale 
Pavăl. 

— Totul e aşa cum ne-am înţeles, m-a înştiinţat el. 

— „Cinstitule şi înţeleptule” negustor, i-am grăit 
atunci lui David Weiss, se apropie clipa despărțirii... Şi 
aş vrea ca cel puţin în acest ultim ceas să fii cu 
adevărat cinstit şi înţelept. 

— Voi fi, mi-a făgăduit acesta. 

— Să zici oamenilor domniei tale să facă întocmai ce 
le voi cere. 

— Fii fără grijă, m-a încredinţat David Weiss din nou. 
Slujitorii braşoveanului, care ne aşteptau lungiţi într-o 
poieniţă, au sărit în picioare, cercetându-ne cu ochi 
temători. M-am oprit cam la o jumătate de bătaie de 
săgeată, grăindu-i lui Francisc: 

— Ţi-am adus stăpânul viu şi nevătămat. 

— Văd, a mormăit el. 

— Du-te şi scoate din ascunzătoare tot ce-ai adus, i-a 
poruncit îndată David Weiss. Nu-i nicio primejdie... 
Căpitanul e om de cuvânt. 

— Dar n-am adus nimic! a încercat Francisc să se 
împotrivească. 

— Ţi-am dat poruncă şi te poftesc s-o îndeplineşti, i-a 
grăit negustorul cu asprime. 

— Să te dezlege întâi, a stăruit Francisc. 

— Du-te odată! s-a răstit negustorul la omul său de 
încredere. 

— Faci cum socoti, a bombănit Francisc. Dar ai să te 
căieşti. 

— Să nu te căieşti tu după ce voi fi slobod, l-a 
înştiinţat negustorul, scos din fire. 


Francisc s-a îndreptat spre pădure, de unde s-a 
întors cu un burduşel din piele de capră. 

— Deşartă-l! i-am cerut. 

Cu paşi şovăielnici, Francisc s-a apropiat până la doi 
paşi de botul calului meu, unde a vărsat burduşelul. 

— Poftim! a rostit cu ciudă. 

Strălucirea galbenilor şi a pietrelor scumpe i-a făcut 
pe toţi să scoată câte un suspin. Măsurând grămăjoara 
din ochi, mi-am dat seama că slujitorul lui David Weiss 
adusese atât cât fusese înţelegerea. 

— Acum poţi să-l dezlegi pe negustor, i-am zis lui 
Stângaciu. 

Văzându-se slobod, David Weiss a sărit iute pe cal, s- 
a oprit o clipă lângă preţiosul burduşel, a scos un ultim 
oftat, după care a zbughit-o spre slujitorii săi. Părea că 
se născuse a doua oară. 

— Un sfat, am ţinut să-i amintesc înainte de 
despărţire. Să nu mai calci prin părţile acestor oieri, 
care-mi sunt prieteni... Nu de alta, dar aş putea să le 
vin în ajutor. 

Mă întorceam la cele două cete cu preţiosul burduşel 
atârnând la oblânc. Firesc ar fi fost să-l duc neatins lui 
Vlad Dracul, ca să-si mai scoată din pierderile suferite. 
Dar îmi ziceam că la acel ceas soarta sărmanului domn 
era deja pecetluită. 

Buză-Ruptă m-a întâmpinat bucuros, privind lacom la 
oblâncul şeii mele. 

— Gata târgul? 

— Am luat preţ bun, m-am lăudat. Vom împărţi totul 
frăţeşte! 

Haiducul a scos un chiot vesel, în timp ce Radoica 
mă măsura cu o privire jucăuşă. 

— Nu ştiu dacă se află pe lume un hoţoman mai 


mare ca domnia ta, căpitane. 

— Oare? m-am arătat neîncrezător. Dacă era aşa, 
până acum trebuia să fi ajuns măcar spătar. 

Neagoe a simţit împunsătura, dar s-a mulţumit să-mi 
trimită numai o privire piezişă pe sub sprâncene. 

Cei dintâi oşteni ai lui Vladislav Dan întâlniți de noi 
au fost nişte lefegii, lăsaţi în urmă pentru a aduna 
vitele de prin sate. După spusele unui ţăran ce ne-a 
ieşit în cale vrăjmaşii numărau vreo două sute de săbii 
şi tocmai aduceau de sus, din munte, vitele ascunse de 
rucăreni. 

Buză-Ruptă îl cunoştea pe sătean. 

— Dacă vreţi să vă scăpăm dobitoacele, i-a zis, 
puneţi şi voi mâna pe arme. 

— Mă duc să-i chem pe oameni, a rostit rucăreanul, 
îndreptându-se bucuros spre munte. 

Soarele se îndrepta spre chindie şi umbrele copacilor 
acopereau drumul care şerpuia pe lângă apa 
Dâmboviţei. Mergeam fără grijă pentru că ultimele 
care cu poveri ale oastei lui Vladislav Dan trecuseră pe 
acolo încă pe la amiază. Cam la două bătăi de săgeată 
de casa vămii am zărit şi primele străji lăsate de el. 
Erau cinci lefegii, care se holbau nedumeriţi la ceata 
noastră pestriță. Crezând că venim de la Bran, ne-au 
întâmpinat fără teamă. 

— Cine sunteţi? 

— Oameni paşnici, am răspuns tot în grai unguresc. 

— Valahi! a îngăimat unul dintre ei. 

— Vezi bine, i-am adeverit. Şi nu vă sfătuiesc să ne 
staţi în cale. Mergeţi cuminţi alături de noi până la casa 
vămii, iar acolo spuneţi-le şi celorlalţi să lase armele. 

Înciudaţi, lefegiii ne-au întins suliţele şi spadele. 

— Cum te numeşti? l-am întrebat pe oşteanul aflat 


mai aproape de mine. 

— Ştefan, mi-a răspuns. 

— lar pe căpitanul vostru cum îl cheamă? 

— Ragyas Bandi. 

— Nu mai spune! m-am mirat. 

— Îl cunoşti? m-a privit Ştefan cu o umbră de 
nădejde în ochi. 

— Într-o noapte i-am luat Ciupitului vostru toţi banii 
la zaruri, mi-am amintit. 

— Care-i numele domniei tale? a stăruit Ştefan. 

— Drăguşin sin Ursu. 

— Trebuia să-mi închipui, s-a arătat oşteanul supărat 
pe sine. Doar pe vremea aceea eram şi eu sub steagul 
lui Ragyas Bandi. 

— Cu atât mai bine, i-am grăit cu bunăvoință. Dar 
unde-i acum Ciupitul? 

— În munte, după vite, mi-a răspuns Ştefan fără 
şovăire. 

— Ca să nu fie vărsare de sânge fără rost, l-am 
sfătuit, spuneţi-le celor de la vamă să iasă cu toţii şi să 
azvârle armele. Orice împotrivire e zadarnică! 

— Aşa am să fac, m-a încredinţat Ştefan, dând 
pinteni calului. 

Păstrând în mijloc pe ceilalţi patru lefegii ne-am 
apropiat până la o bătaie de săgeată de vamă şi ne-am 
oprit. Străjile adăpostite în casă n-au întârziat să se 
arate. Am numărat doisprezece oşteni care se uitau 
mohorâţi la numeroasa noastră ceată de călăreţi. 

— Aşezaţi armele grămadă! le-am poruncit, şi sunteţi 
liberi să plecaţi la casele voastre! 

Doar pe Ştefan l-am oprit. 

— Rămâi ca să împiedici mai departe vărsarea de 
sânge, i-am poruncit. 


— Mă trimiţi la Ragyas Bandi? m-a privit el năuc. 

— Întocmai! 

— Nu ajută la nimic, s-a împotrivit. Îi cunoşti 
îndărătnicia! 

Eram de neînduplecat. 

— Omul bun e prost, s-a căinat lefegiul, privind cu 
jind după tovarăşii săi de arme, care şi porniseră la 
drum. 

Văzându-se stăpâni pe vamă, rucărenii au început să 
iasă din pădure. Aveau în mâini coase, furci, topoare, 
unii şi câte o spadă sau un arc. Am numărat cincizeci şi 
două de căciuli miţoase care ne înconjurau în 
neorânduială. 

— Aştia sunteţi toţi? i-am întrebat. 

— Deocamdată, mi-a răspuns săteanul întâlnit pe 
drum. 

Dar am trimis vorbă tuturor celor aflaţi mai în munte. 

— Şi vitele? 

— Le mână vrăjmaşii la vale! au strigat rucărenii cu 
obidă. 

Mă uitam în lungul pârâului care-şi purta apele spre 
Dâmboviţa şi mă gândeam că aş putea să-l aştept pe 
Andrei Ciupitul chiar acolo, făcând din casă şi din 
grajduri un loc bine întărit. Nemaifiind însă vreme 
pentru aşa ceva, trebuia căutat fără întârziere altceva. 

Pârâul nu era nici prea larg, nici prea adânc, şi cu o 
vale atât de prăpăstioasă, încât ajungeau câţiva brazi 
bătrâni răsturnaţi de-a curmezişul pentru a opri o oaste 
întreagă. Rucărenii, tăietori neîntrecuţi, au isprăvit 
treaba mai repede decât mi-aş fi închipuit. l-am rânduit 
apoi pe toţi pentru bătălie. In spatele zidului verde am 
păstrat alături de mine pe Radoica şi pâlcul ei de 
bulgari. Pe Radu Stan l-am pus în fruntea rucărenilor, 


cărora le-am încredinţat malul răsăritean al pârâului, 
înalt, drept, uşor de apărat, iar lui Buză-Ruptă şi 
oamenilor săi le-am cerut să păzească celălalt mal. 

— Vrăjmaşii vor încerca, după cum bănuiesc, să 
lovească în partea voastră, le-am zis haiducilor. Şi vor 
fi nevoiţi să descalece ca să urce povârnişul. Dacă staţi 
adăpostiţi după copaci şi stânci, îi puteţi ţine pe loc 
până sosim noi ca să-i atacăm din spate şi din coastă. 

— Socoteala e bună, mi-a răspuns Buză-Ruptă, 
numai să ţină seama şi duşmanii de ea. 

— Oricum nu veţi rămâne singuri, l-am îmbărbătat. 
Ocupând fiecare locul ales, ne aşteptam potrivnicii. 

Dar aceştia s-au ivit abia după vreun ceas. l-am auzit 
încă de departe mânând vitele cu chiote şi sudălmi. 
Ragyas Bandi îşi împărţise oamenii în cete de câte 
cincizeci de luptători, având la mijloc turma de vite a 
rucărenilor. El însuşi călărea în frunte, pândind laturile 
pentru a nu fi luat pe nepregătite. Era atât de sigur, 
încât n-a trimis în faţă nici măcar un cercetaş. Şi, cum 
noi îl aşteptam după un cot al pârâului, Ciupitul s-a 
pomenit la mai puţin de o bătaie de săgeată cu zidul 
verde care-i închidea calea. Nedumerit, a făcut semn 
de oprire. Dar abia când turma de vite s-a mai potolit, 
i-am putut striga şi eu din răsputeri: 

— Ragyas Bandi! îţi grăieşte Drăguşin sin Ursu, fostul 
tău tovarăş de arme! 

— Chiar?! s-a arătat Bandi mirat. Şi de ce nu-ți arăţi 
chipul, frumosule călugăraş? 

— Lasă gluma, Ciupitule! i-am cerut. Vreau să ne 
înţelegem omeneşte! 

— Ce pofteşti? m-a întrebat el semet. 

— În clipa asta te ţintesc peste două sute de arcaşi, 
l-am înştiinţat. 


— Cu asemenea poveşti mă adormea mama când 
eram prunc, m-a înfruntat iarăşi Bandi. Înlătură naibii 
copacii din calea mea, că altfel îmi ies din cizme! 

— Nu mă crezi! i-am grăit cu părere de rău. Are să-ţi 
adeverească îndată un om de-al tău. 

— Mă, coadă de topor! s-a burzuluit Bandi. Care eşti? 
Ştefan s-a codit cât s-a codit şi când a simţit vârful 
jungherului meu între coaste a strigat înfricoşat: 

— lartă-mă, Bandi! Sunt mulţi şi ne-au prins pe toţi. 

— Tu eşti, Ştefi? a rostit Ciupitul uimit. 

— Ne-am trezit cu ei pe  nepusă-masă, s-a 
dezvinovâăţit Ştefan. Veneau dinspre Bran. 

Ciupitul a stat câteva clipe în cumpănă, după care 
mi-a zis: 

— Ai lucrat frumos, călugăraşule! 

— Ştii doar că nu fac treabă de mântuială, i-am 
răspuns. 

— Şi ce pofteşte inimioara ta cea bună? 

— Să laşi în pace vitele acestor oameni sărmani, iar 
tu să-ţi iei năimiţii şi să te înapoiezi de unde ai venit. 

— Straşnice vorbe îţi mai ies din gură, m-a înfruntat 
Ciupitul în bătaie de joc. Dar mă miră c-ai uitat în 
slujba cui mă aflu şi cine mi-a poruncit să iau aceste 
vite! 

— Ştiu, Bandi, că n-ai venit aici de capul tău, am 
rostit cu aceeaşi blândeţe în glas, şi că nu eşti în stare 
de ticăloşii. Dar nu uita că te afli pe pământul ţării 
mele, pe care sunt dator să-l apăr. 

— De cine, frumosule? s-a arătat Bandi nedumerit. 
Chiar nu cunoşti în slujba cui mă aflu? 

— Prietene! l-am chemat din nou pe Andrei Ciupitul. 
Lasă-i pe cei mari, iar noi, cei mici, să cădem la 
învoială. 


— Nu-ţi pot făgădui decât un singur lucru, mi-a 
răspuns Bandi fălos. Să uit, atunci când voi ajunge în 
faţa domnului, că te-ai aşezat în calea poruncilor sale... 
Fii om cu mintea întreagă şi lasă-mă să trec fără nicio 
oprelişte! 

— Şi eu mă aflu aici, Bandi, ca să îndeplinesc 
poruncile domnului acestei ţări, l-am înştiinţat. Incât nu 
vei trece mai departe decât peste trupul meu. 

— Facă-se, atunci, voia cerului! mi-a răspuns Bandi 
cu mâhnire. 

Şi, înainte de a-mi da bine seama, lefegiii s-au şi 
culcat pe cai, amestecându-se printre vite. Era limpede 
că nu-i mai puteam lovi cu săgețile. Bietele dobitoace, 
mânate din urmă cu chiote şi pocnete de bici, alcătuiau 
un zid viu, în veşnică mişcare. l-am ghicit îndată 
gândul. După ce va ajunge în urma cirezii va căuta să 
iasă în spatele haiducilor lui Buză-Ruptă. „Va fi 
înfruntare de sulițe şi săbii”, mi-am spus cu părere de 
rău. Dar n-aveam de ales. Am trimis îndată vorbă lui 
Buză-Ruptă, înstiinţându-l asupra primejdiei care-l 
pândea, iar lui Radu Stan i-am cerut să vină cu 
rucărenii săi. Dar pe acesta nu l-a urmat decât o parte 
dintre săteni. Ceilalţi căutau să-şi adune vitele ca să le 
ascundă din nou în munte. 

În scurt timp pe povârnişul apărat de oamenii lui 
Buză-Ruptă au început să se audă strigăte de luptă şi 
zăngănit de arme. Haiducii se băteau voiniceşte, dar 
lefegiii îi împingeau totuşi înapoi pas cu pas. Trebuia să 
lovesc fără întârziere, cu întreaga ceată, acolo unde 
Bandi îşi croia drum cu paloşul său mare, altfel eram 
pierduţi. Au înţeles toţi oamenii mei acest lucru şi-am 
izbit cu atâta tărie încât lefegiii, luaţi pe neaşteptate, 
au început să se tragă spre costişă, nădăjduind să 


scape din strânsoarea alcătuită de munte şi albia 
pârâului. Şi ar fi izbutit să iasă la lărgime, unde ar fi 
fost stăpâni, pentru că ei aveau oşteni bine pregătiţi, 
nu oameni de strânsură cum erau ai mei. Dar, când se 
socoteau scăpaţi din strânsoare, s-au pomenit loviți în 
coastă şi-n spate de vreo patruzeci de arcaşi. La 
început am crezut că erau nişte rucăreni, sosiți între 
timp de pe munte. Insă felul în care se aşezaseră 
pentru luptă şi priceperea cu care ţinteau m-au dus 
mai degrabă cu gândul la o ceată de oşteni domneşti, 
veniţi ca prin minune în ajutorul nostru. Seceraţi fără 
cruţare, lefegiii s-au adunat în jurul lui Bandi. La 
adăpostul scuturilor, nimerit de-o săgeată în umăr, 
Ciupitul a ridicat armele în semn de pace. 

De după stânci şi copaci s-au ivit atunci straşnicii 
arcaşi care au hotărât în fapt soarta luptei. Erau într- 
adevăr slujitori domneşti, în frunte cu căpetenia vamei 
de la Rucăr, un oştean încărunţit în bătălii. 

— Aţi avut mare noroc că n-am apucat să ne tragem 
către Câmpulung, m-a lămurit el. Oastea lui Vladislav 
Dan ne-a luat pe nepusă-masă şi-a trebuit să ne 
ascundem în munte, unde am aflat de la nişte săteni 
ce se petrecea în vale. 

L-am îmbrăţişat bucuros pe bătrânul oştean, apoi m- 
am întors către Bandi, măsurându-l îndelung cu 
privirea. 

— Ai vărsat sânge de pomană, Ciupitule! 

— Nu puteam face altfel, m-a înfruntat învinsul cu 
aceeaşi semeţie. Ragyas Bandi n-a încălcat niciodată 
porunca celui pe care-l slujeşte şi n-a lăsat arma din 
mână decât atunci când n-a mai putut s-o ţină, a 
adăugat, arătându-mi umărul străpuns de săgeată. 

— Ingroapă-ţi morții, ia-ţi răniții şi du-te cu 


Dumnezeu, i-am zis în loc de rămas bun. 

— Şi caii? m-a privit Bandi întâiaşi dată rugător. 

— Doar pe ai morţilor îi vom păstra, m-am arătat 
iarăşi îngăduitor. 

— ţi mulţumesc, prietene, m-a învăluit Ragyas Bandi 
într-o privire caldă de vechi tovarăş de arme. 

Radoica era bucuroasă. Oamenii ei scăpaseră teferi, 
în schimb, ceata lui Buză-Ruptă număra cinci răniţi, 
care trebuiau lăsaţi în grija rucărenilor. Haiducii 
luptaseră straşnic şi i-am lăudat. 

— Ţi-am spus că suntem oameni de nădejde, s-a fălit 
Buză-Ruptă. 

Doar căpetenia arcaşilor domneşti privea bănuitor 
când la haiduc, când la mine. 

— Ce te nemulţumeşte? l-am întrebat pe bătrânul 
oştean. 

— Mă înşel eu ori s-a întors lumea pe dos? şi-a arătat 
el nedumerirea. Un mare dregător stă legat ca un hoţ 
de rând, a adăugat privind la Neagoe, iar oameni ca 
Buză-Ruptă se află în mare cinste. 

— Spre nefericirea mea, i-am răspuns, am aflat 
târziu că Vlad Dracul are la curte tâlhari, iar oameni ca 
Buză-Ruptă se dovedesc credincioşi ţării. 

— O fi cum zici, a rostit oşteanul cu mâhnire, dar 
până mă voi dumiri asupra acestor lucruri poţi să-mi 
spui încotro te îndrepţi? 

— Nu cunosc decât o singură cale, l-am înştiinţat. 
Cea care duce la tabăra lui Vlad Dracul de la Bălteni. 

Bătrânul oştean m-a cercetat îndelung, apoi şi-a 
trecut privirea peste chipurile arcaşilor săi. Aceştia 
stăteau neclintiţi, păstrând o tăcere grea. 

— Dacă voi cădea răpus în luptă să-i zici lui Vlad 
Vodă că Stoica Pădureanul şi arcaşii săi i-au fost 


credincioşi până în ultimul ceas, m-a rugat bătrânul 
ostaş. 
— Aşa am să-i spun, i-am făgăduit. 


CAPITOLUL 14 
CEA DIN URMĂ PORUNCĂ 


Noaptea am petrecut-o la Vamă, iar a doua zi, în 
zori, înainte de-a porni pe valea Dâmboviţei, spre 
Bălteni, l-am luat pe Neagoe de sub paza celor trei fraţi 
din Bărbăteşti şi l-am încredinţat lui Stângaciu. Cel mai 
mare dintre fraţi m-a întrebat cu teamă: 

— Am greşit cu ceva? 

— Da' de unde! i-am zâmbit prieteneşte. Cu voi am 
altă treabă... Vreau să plecaţi neîntârziat la Bărbăteşti, 
ca să luaţi pe jupâniţa Iro şi pe pruncul ei, pentru a-i 
duce la cetatea Giurgiului. Aveţi aici un răvaş către 
pârcălabul cetăţii, ca să vă primească şi să vă 
adăpostească până la sosirea mea. lar, dacă în cel 
mult o săptămână după sosirea voastră acolo nu vin 
sau nu primiţi vreo veste de la mine, înseamnă că am 
căzut în luptă şi... 

— Nu grăi aşa! m-a certat el. 

— Porniţi fără întârziere! le-am cerut. 

Ziua întreagă am petrecut-o urmând valea 
Dâmboviţei. În cale n-am întâlnit cete vrăjmaşe, dar 
aşezările erau pustii. Sătenii se trăseseră cu mic cu 
mare către ascunzişurile codrilor. 


Pe înserate am ajuns în Malul cu Flori. Satul era de 
asemenea părăsit, iar gospodăria lui Radu Stan arsă şi 
pustiită. 

— Cine-a făptuit oare ticăloşia asta? m-a întrebat el 
cu lacrimi în ochi. 

Am descălecat şi-am cercetat casa şi grajdurile 
pârjolite, încercând să aflu vreo urmă. După chipul 
temeinic în care fusese pus focul mi-am dat seama că 
nu era treabă făcută de-o ceată vrăjmaşă în trecere 
prin sat, ci de potrivnici din ţară. 

— E mâna vornicului Manea sau a altuia ca el, i-am 
zis lui Radu Stan. Bine că ne-a trecut prin minte s-o 
trimitem pe Iro de aici. 

Radu Stan parcă nu mă auzea. Privea cu jale în jurul 
său. 

Peste noapte ne-am adăpostit prin casele părăsite 
ale sătenilor şi înainte de culcare m-am pomenit în 
încăpere cu Stoica Pădureanul. 

— Ce ai de gând cu spătarul? m-a întrebat. 

— Vii din partea lui? am ridicat sprâncenele a mirare. 

— Îmi cere să mijlocesc o înţelegere între domnia ta 
şi el. 

— Ce fel? m-am arătat nepăsător. 

— Nu-ţi făgăduieşte nicio răsplată... Ştie că nu vei 
primi. Dar te roagă să nu-l mai umileşti purtându-l 
legat... E boier de viţă veche, a adăugat Stoica 
Pădureanul, şi-ar putea să mai ajungă la putere. 

— Dacă nu-i scurtează Vlad Dracul mai înainte de 
asta capul, i-am amintit. Doar ştii că a trecut de partea 
Dăneştilor?! 

— Mi-i teamă că nu-i singurul boier care-şi va încărca 
sufletul cu asemenea păcat, a oftat bătrânul oştean. 

— Se poate, i-am răspuns, dar pe Neagoe l-am 


făgăduit lui Vlad Dracul. 

— Adineaori am prins un fugar din Târgovişte, a 
stăruit Stoica Pădureanul. Zicea că oastea lui Vladislav 
Dan a şi pornit din cetatea de scaun spre Bălteni... 
Asta înseamnă că va ajunge acolo înaintea noastră. 

Am stat câteva clipe pe gânduri, după care am rostit 
hotărât: 

— Pe Neagoe tot nu-l las slobod. 

— De ce-l urăşti într-atât? m-a întrebat bătrânul 
oştean. 

— La Braşov m-a hăituit ca pe un câine de pripas, m- 
am destăinuit. 

— Şi nu socoţi că i-ai plătit destul purtându-l legat şi 
păzit ca pe un tâlhar de drumul mare? 

Vorba potolită, sfătoasă, a lui Stoica Pădureanul îmi 
înmuia încetul cu încetul pornirea împotriva spătarului. 

— Uite ce e, bătrâne! m-am lăsat înduplecat în cele 
din urmă. Eu nu mai cred în cuvântul spătarului. Dar ți- 
| încredinţez. Fă cu el ce socoţi! Am însă o dorinţă, am 
adăugat. 

— Anume? 

— Neagoe să jure că în bătălia care va avea loc 
mâine sau poimâine la Bălteni nu se va amesteca 
defel. 

— Tocmai cu asemenea jurământ voia să vină în faţa 
domniei tale, m-a înştiinţat Stoica bucuros. De aceea 
rogu-te să-l primeşti. Aşteaptă afară... 

Nu mai aveam cum da înapoi şi-am încuviinţat să-l 
aducă. 

Pentru a trece pragul uşii scunde, Neagoe a trebuit 
să se aplece mult. Şi abia atunci mi-am dat seama că 
fostul dregător al lui Vlad Dracul era într-o stare dintre 
cele mai jalnice. 


— Ai mare noroc cu acest bătrân oştean, am arătat 
spre Stoica Pădureanul. 

— Nu-l voi uita, m-a încredinţat Neagoe. 

— Chiar te-aş ruga să-ţi aminteşti atunci când vei 
urca înapoi, pe scara măririi. 

— Dacă n-ai fi atât de mândru, ai putea şi domnia-ta 
să mă urmezi, mi-a strecurat Neagoe îmbietoarea 
făgăduială. 

— Singura avere a celor ca mine e alcătuită din 
cinste şi mândrie, i-am amintit. 

— Cunosc şi te fericesc într-un fel, a oftat spătarul cu 
o anume părere de rău. Eu însă nu-mi mai pot schimba 
viaţa. 

— Fiecare cu soarta lui! Dacă Vlad Dracul va fi 
înfrânt la Bălteni... şi mi-i teamă că aşa va fi... 

— În privinţa asta să n-ai nicio îndoială, m-a 
încredinţat Neagoe. 

— Eu voi fi nevoit să plec din ţară, am rostit mai 
departe fără a-i lua vorbele în seamă. Şi poate n-o să 
ne mai vedem... 

— Nu se ştie, s-a arătat spătarul binevoitor faţă de 
soarta mea. 

— In ceata asta de luptători, pe care i-o duc lui Vlad 
Dracul la Bălteni, se află oameni de nădejde. Jură-mi că 
nu-i vei prigoni mai târziu. 

— Îţi făgăduiesc, mi-a răspuns Neagoe. Şi crede-mă 
că poţi pune mai mult temei pe această făgăduială 
decât pe un jurământ! 

— Pentru a-ţi purta o frumoasă aducere-aminte, i-am 
grăit mai departe, ţi-aş cere ca în acest ultim ceas al 
domniei lui Vlad Dracul să nu te amesteci şi să nu 
loveşti într-un om căzut. 

— Oricum nu pot face nimic, mi-a răspuns spătarul. 


Doar sunt prinsul domniei tale! 

— Slobod, l-am înştiinţat. 

— iți mulţumesc! mi-a grăit Neagoe bucuros. Ne-am 
privit încă o dată în ochi şi ne-am strâns mâinile 
bărbăteşte. 

— Dumnezeu să vă blagoslovească pe amândoi! a 
rostit bucuros Stoica Pădureanul. 

După o zi şi încă o jumătate de noapte de drum 
istovitor am ajuns în preajma taberei de la Bălteni. Am 
încercat să trecem de străjeri. Însă vornicul Manea, 
care se afla în fruntea oştirii din acea parte, poruncise 
cu străşnicie să nu fie lăsat nimeni în tabără până a 
doua zi dimineaţa. 

— Trebuie să ajung neiîntărziat în faţa măriei sale, m- 
am îndârjit. li aduc o veste pe care o aşteaptă cu 
sufletul la gură! 

— Inţelege, omule, că n-am voie să las nici măcar o 
pasăre să treacă mai departe... Şi dacă nu te 
astâmperi îţi iau armele, mi-a răspuns răstit capul 
străjilor. Şi-apoi mâine dimineaţă începe lupta, a 
adăugat. Aşteaptă să vezi cum se sfârşeşte. 

Indoiala din vorbele oşteanului mi-a sporit şi mai 
mult temerea că bătusem atâta cale în zadar. Am mai 
făcut totuşi o încercare: 

— Poţi să-mi spui cel puţin dacă Stanko sârbul, 
căpitan de lefegii, se află pe aproape? 

— la ascultă, s-a răstit oşteanul din nou la mine. 
Vorba de trecere n-o cunoşti, după nume şi chip nu te 
ştiu, în schimb încerci să mă tragi de limbă. Nu eşti 
cumva o iscoadă vrăjmaşă? 

M-am lăsat păgubaş şi m-am întors la ai mei. 
Mâhnirea îmi sugruma glasul. 

— Să ne odihnim şi să aşteptăm ziua de mâine. Am 


nimerit cum nu se poate mai rău. Aici porunceşte 
vornicul Manea şi orice încercare de a trece peste ele 
de prisos. lar alt drum... 

— Nu mai este, m-a încredinţat Stoica Pădureanul. 
Eu sunt din părţile astea şi cunosc aproape fiecare 
potecă... În dreapta dăm de smârcuri şi în stânga 
nimerim drept în suliţele vrăjmaşilor! 

Priveam neputincios la codrul înalt, des, întunecos. 

— Deloc nu-mi place porunca asta a vornicului, i-am 
mărturisit lui Stoica. 

— Dumnezeu să-l aibă în pază pe Vodă, a rostit 
bătrânul oştean cu durere în suflet. 

În ceasurile care s-au scurs până la ziuă n-am închis 
ochii deloc. Nu-i vorbă că şi ceilalţi se foiau în 
culcuşurile lor. Mai cu seamă Neagoe. lar în zori, după 
ce-am înşeuat caii şi ne-am pregătit armele, spătarul 
mi-a spus: 

— Rămân aici şi-am să privesc lupta de departe, aşa 
cum ne-a fost înţelegerea, mi-a răspuns el. 

— Să ne vedem sănătoşi! 

— Mergeţi cu bine, ne-a urat spătarul. 

În priviri îi citeam totuşi o anumită părere de rău. 

Străbăteam drumul de pădure pe care fuseserăm 
opriţi în timpul nopţii şi spre marea noastră nedumerire 
n-am mai dat peste străji. Curând au început să se 
audă cornurile, tânguindu-se parcă a jale. Radoica s-a 
înfiorat. Era întâia oară când trăia clipele dinaintea 
unei mari bătălii. 

— ŢIi-i teamă? am întrebat-o. 

— Încă nu-mi dau seama, mi-a mărturisit ea. Mai 
degrabă mă înspăimântă codrul ăsta de nepătruns. 

— leşim îndată din el, am îmbărbătat-o. 

Ceilalţi mă urmau tăcuţi, posomorâţi, prin pădurea 


care nu se mai sfârşea. 


— Nu cumva ne-am rătăcit? m-a întrebat la un 
moment dat Radu Stan, simțind că începea să-şi piardă 
răbdarea. 

— Alt drum n-am văzut, i-am răspuns, iar pe acesta 
văd urme proaspete lăsate de trecerea oştenilor. 

Am pătruns în sfârşit într-o poiană presărată cu 
ruguri stinse, smocuri de fân şi rămăşiţe de mâncare. 
lar când am ajuns la celălalt capăt al poienii în auz ne- 
au venit pe neaşteptate urale şi chiote slobozite din mii 
de piepturi. Am tresărit cu toţii înfioraţi. Incepea oare 
bătălia? Aşteptam dintr-o clipă în alta să izbucnească 
bubuiturile tunurilor. Dar acestea rămâneau tăcute, 
atât într-o parte, cât şi în cealaltă. 

— Ce să însemne oare? m-a privit Stoica Pădureanul 
nedumerit. 

— De ce ne-a fost frică n-am scăpat, i-am răspuns 
abătut. 

Am ridicat apoi spada şi-am strigat din răsputeri: 
După mine! 

Am pătruns în goana cailor pe câmpul unde ne 
aşteptam să se dea o crâncenă bătălie. Dar oştenii lui 
Vlad Dracul, cu căciulile purtate în vârful suliţelor şi 
având în frunte pe cei mai de seamă dregători, treceau 
de partea lui Vladislav Dan. Doar câteva cete răzlețe 
goneau spre pădure, strigându-ne din răsputeri: 

— Fugiţi! Scapă cine poate! Vodă a fost vândut! Fără 
a mai sta o clipă în cumpănă, am tăiat calea fugarilor. 

— Inapoi, fricoşilor! Să-l scăpăm pe Vodă! După noi! 
Cu chiu cu vai am strâns vreo sută de călăreţi fugari. 

Ţinta noastră era cortul deasupra căruia mai flutura 
încă flamura domnească. 


Putina oştite rămasă credincioasă lui Vlad Dracul era 
împărţită în două şi se lupta din răsputeri cu vrăjmaşii, 
care curgeau puhoi, înconjurând cortul din toate 
părţile. Deşi soarta lui Vodă şi a coconului său era 
pecetluită, năzuiam să scăpăm măcar pe unul dintre 
ei. Ne făceam loc cu suliţele şi săbiile prin rândurile 
pedestraşilor noului domn. Luaţi pe neaşteptate, 
oştenii se trăgeau în părţi, dar se dezmeticeau îndată, 
închizându-ne calea de întoarcere. Ca să grăbesc 
trecerea am început să strig: 

— Loc! Faceţi loc! 

Pedestraşii se fereau într-adevăr ceva mai repede 
din drumul nostru. Deodată însă, în chiotele smintite 
ale învingătorilor, s-a înălţat o suliță lungă, în vârful 
căreia stătea capul tăiat, şiroind de sânge, al lui Vlad 
Dracul. Ne-am oprit o clipă încremeniţi de groază, după 
care am început să strigăm cu mai multă putere: 

— Loooc! Faceţi loc! 

Am  răzbătut cum am putut până la trupul 
voievodului. Un lefegiu necunoscut purta falnic spada 
de Toledo a lui Vlad Dracul. L-am doborât dintr-o 
lovitură de sabie, smulgându-i frumoasa armă, 
împreună cu cingătoarea bătută cu pietre scumpe, la 
care sărmanul vodă ţinuse atât de mult. 

— Ai grijă! am auzit în aceeaşi clipă chemarea lui 
Stoica Pădureanul. 

Culcat cu iuţeală pe coama calului, m-am putut feri 
de sulița care mi-a şters doar spinarea. Mâniaţi că le 
scăpa prada din mâini, lefegiii ne încolţeau tot mai 
amarnic. lar când l-am zărit şi pe vornicul Manea 
venind vijelios în fruntea unui număr mare de călăreţi, 
am strigat oamenilor mei: 

— Spre pădure! 


Ne-am repezit cu toată puterea în roata de lefegii, 
ieşind din strânsoare. Dar călăreţii vornicului ne-au luat 
urma, mânând caii din răsputeri. 

Gonind în frunte, pe un armăsar tânăr şi focos, Stoica 
Pădureanul schimba mereu drumul în căutarea celui 
mai bun loc de intrare în codru. Mare noroc am avut cu 
acest bătrân oştean! Ne-a dus tocmai acolo unde 
pădurea era mai deasă şi mai de nepătruns, pe o 
cărare numai de el ştiută. Până ne-am strecurat însă 
pe poteca îngustă, călăreţii vornicului ne-au ajuns din 
urmă, doborând câţiva din oamenii care încheiau şirul 
nostru. Dar nu s-au încumetat să intre, după noi, pe 
potecă, pentru că îi aşteptam cu arcurile întinse. 

— Am scăpat! a răsuflat Radoica lângă mine. 


Stăteam culcat, cu mâinile sub cap, pe patul tare, de 
lemn, al chilioarei pe care pârcălabul cetăţii Giurgiului 
mi-o dăduse drept adăpost. Spada de Toledo atârna în 
cui. Atât arma, cât şi cingătoarea răposatului voievod 
al Munteniei erau lucrături dintre cele măiestre. 
Feciorul lui Mircea cel Bătrân le primise în dar pe 
vremea când pribegea pe la curţile împărăteşti în 
aşteptarea sorocului urcării sale în scaunul de la 
Târgovişte. De la firea voievodului i se trăgea şi 
porecla dată în ţară. În fapt, fusese cinstit de împăratul 
Sigismund cu Ordinul Dragonului. 

„lar din toate n-a rămas decât această spadă”! mă 
gândeam cu mâhnire. Când am smuls arma din mâinile 
lefegiului străin socoteam că o voi înapoia întâiului 
născut al lui Vlad Dracul. Dar la Giurgiu am aflat că 
însetatul de sânge Vladislav Dan, după ce-a purtat în 
vârful suliţei capul vărului său Vlad, l-a hăcuit cu sabia 
şi pe feciorul acestuia. 


— Se spune că boierii vicleni l-ar fi îngropat încă viu 
pe cocon, îmi şoptise între altele pârcălabul cetăţii. 

Ce-mi mai rămânea de făcut? Gândul mă purta fără 
voie către împărăţia Otomană. Undeva, într-o cetate 
din munţii Anatoliei, stăteau zălog alţi doi feciori ai 
nefericitului voievod. Pe cel mare dintre ei îl chema tot 
Vlad, şi se zicea că seamănă leit cu tătâne-su. Celălalt 
se numea Radu, şi se vorbea că era un copil tare 
frumos. Avea trăsăturile maică-si, cea care găsise 
adăpost pentru zile de restrişte la o mănăstire de peste 
Olt. 

Pietrele scumpe de pe mânerul spadei de Toledo, ca 
şi din cingătoarea din piele de Cordoba străluceau 
parcă anume pentru a mă îndemna să-mi fac datoria 
până la capăt. „Arma care a fulgerat de atâtea ori în 
mâna lui Vlad Dracul trebuie încredințată 
moştenitorului acestuia”, păreau a-mi grăi 
nestematele. M-am răsucit în pat ca să scap de vraja 
lor. Şi gândul mi se îndrepta către cei cu care-mi 
petrecusem ultimele zile. Mă legau de ei amintiri de 
neuitat. Despărţindu-se de mine, după ce scăpaserăm 
de urmărirea aprigului vornic, Mihăilă Buză-Ruptă îmi 
spusese: 

— Dacă mai ai vreodată nevoie de noi, ştii unde ne 
găseşti! 

Stoica Pădureanul ne purtase apoi prin codru, până 
în satul dintre bălți. Şi, după un scurt popas făcut 
acolo, ne îndrumase pe drumul cel mai scurt către 
Giurgiu. În preajma cetăţii, Radoica şi mica ei ceată de 
bulgari se opriseră pentru a-şi lua, de asemenea, 
rămas bun: 

— Vă aşteptăm dincolo, peste Dunăre, grăise hangiţa 
purtându-şi ochii mari, negri, înecaţi în lacrimi, când la 


mine, când la Radu Stan. 

La poarta cetăţii ajunseserăm să cerem adăpost doar 
patru pribegi. 

— Cine sunteţi? întrebase straja. 

— Drăguşin sin Ursu din Bărbăteşti, Radu Stan sin 
Dionisie Orbul din Malul cu Flori şi doi slujitori ai lor, îi 
răspunsesem cu glasul sleit. 

În Giurgiu sosise cu o seară înainte şi Iro cu pruncul 
ei. Cei trei fraţi din Bărbăteşti mi-o încredinţaseră cu 
bucuria datoriei împlinite. 

— Ce-i pe acasă? 

— Prăpăd! mă  înştiinţase Marcu. [i-au ars 
gospodăria! 

— Dacă sunt sănătos şi mă întorc, voi ridica alta, 
încercam să mă îmbărbătez. 

Eram însă tare amărât. În anul cât apucasem să stau 
tihnit în Bărbăteşti trudisem cu sârg şi cu drag pentru a 
încropi o căsuţă şi nişte grajduri. 

— Noi ce facem? mă întrebaseră cei trei fraţi. 

— Întoarceţi-vă acasă, le poruncisem. Rostul vostru e 
acolo! 

Fusesem apoi oprit de un trimis al căpeteniei cetăţii. 

— Pârcălabul vrea să-ţi grăiască! 

Bănuiam de ce eram chemat, încât îl urmasem pe 
trimis cu sufletul împăcat. Iro şi Radu Stan se aflau de 
asemenea la pârcălab. Mă cercetau amândoi cu priviri 
descumpănite. 

— lată de ce v-am poftit pe toţi aici, rostea vădit 
încurcat mai marele cetăţii. Am fost înştiinţat că noul 
domn a numit pe altcineva în locul meu. Urmează să 
sosească chiar mâine. Eu nu ştiu ce gânduri are noul 
pârcălab şi ce porunci a primit. De aceea socotesc 
potrivit ca la noapte să vă trec peste Dunăre în 


Bulgaria. 

Era cel mai potrivit sfat. Îi mulţumirăm tustrei pentru 
bunăvoința arătată şi făgăduirăm să-i urmăm sfatul 
întocmai. 

Ajuns din nou în chilioara mea de piatră, privirea mi 
s-a oprit în colţul unde atârna spada de Toledo. 
Nestematele ei străluceau atât de tare, încât voiau 
parcă a-mi porunci cu străşnicie: „Arma care a fulgerat 
de atâtea ori în mâna lui Vlad Dracul trebuie 
încredinţată moştenitorului acestuia.” Şi nu vedeam 
altă cale. 

